Philippines athun balive Raajje ah huras thakeh | Mihaaru\nރާއްޖޭގެ ފޭދޫ އިއްބެ (ކ) ބޯޅަ ހިފައިގެން އަރާއިރު ފިލިޕީންސްގެ ގޯލްކީޕަރު އެތެރިޖް އެ ބޯޅަ ދިފާއުކުރަން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\n14 ނޮވެމްބަރ 2019 - 18:42 32 comments\nގިނަ ވަގުތު މެޗު ކޮންޓްރޯލްކޮށްގެން ކުޅެ ރަނގަޅު ފުރުސަތުތަކެއް ހޯދި ނަމަވެސް ހަނި ގޮތަކަށް ފިލިޕީންސް އަތުން 2-1 އިން ބަލިވެ ވޯލްޑް ކަޕް/އޭޝިއަން ކަޕް ކޮލިފައިންގައި ކުރިއަށް ދިއުމަށް ރާއްޖޭގެ ގައުމީ ފުޓްބޯޅަ ޓީމަށް އިތުރު ހުރަހަކާ ކުރިމަތިލާން ޖެހިއްޖެ އެވެ.\nރާއްޖޭން ދަށްވެގެން ގްރޫޕުގެ ތިން ވަނަ މަގާމަށް ޓާގެޓްކޮށްގެން ކުރަމުން އަންނަ މަސައްކަތުގައި މިއަދުގެ މެޗަކީ މޮޅުވުން ވަރަށް މުހިއްމު ވެފައި އޮތް މެޗެކެވެ. ބާކީ ދެން އޮތީ އަންގާރަ ދުވަހު މާލޭގައި ގުއާމާ ދެކޮޅަށް ކުޅޭ މެޗާއި އަންނަ އަހަރުގެ މާޗު މަހު ރަށުން ބޭރުގައި ޗައިނާއާ ދެކޮޅަށް ކުޅޭ މެޗާއި މާލޭގައި ސީރިއާއާ ދެކޮޅަށް ކުޅޭ މެޗު އަދި ޖޫން މަހު ރަށުން ބޭރުގައި ފިލިޕީންސްއާ ދެކޮޅަށް ކުޅޭ މެޗެވެ.\nފިލިޕީންސް ކުޅުންތެރިޔެއް ކައިރިން ރާއްޖޭގެ ސެންޓޭ ދެމި ގަންނަނީ. --ފޮޓޯ: ނިޝާން އަލީ/ މިހާރު\nމިއަދުގެ މެޗުގެ ފުރަތަމަ އެގާރައިގައި، މިވަގުތު ރާއްޖޭގައި ހުރި އެންމެ ތަޖުރިބާކާރު ފޯވާޑް އަލީ އަޝްފާގް (ދަގަނޑޭ) އާއި މި ވަގުތު އެންމެ ފޯމުގައި ހުރި އެއް ފޯވާޑް އަހުމަދު ރިޒްވާން (ރިޒޭ) އަދި ހުނަރުވެރި އެޓޭކަރު ނާއިޒް ހަސަން (ދާދު) ނުހިމަނަ އެވެ. ފޯވާޑް ލައިން ބެލެހެއްޓީ އަސަދުﷲ އަބްދުﷲ އާއި އަލީ ފާސިރު (ސެންޓޭ) އެވެ.\nރާއްޖޭން އައީ ފެށުނީއްސުރެ މެޗުގެ ކޮންޓްރޯލް ނަގައި މެދުތެރެއިން އުފެއްދުންތެރި ކުޅުމެއް ދައްކަމުންނެވެ. ރާއްޖޭގެ ފަރާތުން އެންމެ ފުރަތަމަ ފެނުނު ނުރައްކާތެރި ބޯޅަ ފޮނުވާލީ ހަމްޒާ މުހައްމަދު (ހަމްޕު) އެވެ. އިބްރާހިމް މަހުދީ (ފޭދޫ އިއްބެ) ޖައްސާލި ބޯޅަ އޭރިއާ ރޮނގު މަތިން ކަހަލަ ގޮތަކަށް ހަމްޕު ފޮނުވާލުމުން ފިލިޕީންސްގެ ގޯލްކީޕަރު ނީލް އެތެރިޖް ވަނީ ކޯނަރަކަށް ބޭރުކޮށްލާފަ އެވެ.\nރާއްޖޭގެ އަތުގައި ކޮންޓްރޯލް އޮތުމުން ފިލިޕީންސުން މަސައްކަތްކުރީ ކައުންޓާގައި އެޓޭކްކުރާށެވެ. އެގޮތުން ކުރިއަށް އެރި ދެ ބޯޅައެއްގައި އެ ޓީމުން ލަނޑު ނުޖެހީ ކިރިޔާ އެވެ. އަރިމަތިން ގޯލް ކުރިމައްޗަށް ހުރަސް ކުރި ބޯޅައެއް ހުހަށް ހުރި އިއައިން ރަމްސޭގެ ބޮލުގައި ލައްވާނުލާ ދިޔައިރު، އޭގެ އިރުކޮޅެއް ފަހުން ޖޯން-ޕެޓްރިކް ސްޓްރައުސް އޭރިއާ ތެރެއިން ގޯލަށް ފޮނުވާލި ބާރު ބޯޅަ ރާއްޖޭގެ ކެޕްޓަން އަކްރަމް އަބްދުލްގަނީ ވަނީ ބްލޮކްކޮށްލާފަ އެވެ.\nފިލިޕީންސަށް ލީޑު ނަގަން އެންމެ ރަނގަޅު ފުރުސަތެއް ލިބުނީ އޭރިއާ ތެރެއިން ރާއްޖޭގެ އަހުމަދު ނޫމާން (ހެލްމެޓް) ގެ އަތުގައި ބޯޅަ ޖެހުމުން ލިބުނު ޕެނަލްޓީންނެވެ. އެކަމަކު ޕެޓްރިކް ރެއިޝެލްޓް ފޮނުވާލި ޕެނަލްޓީ ރާއްޖޭގެ ގޯލްކީޕަރު މުހައްމަދު ފައިސަލް ވަނީ މަތަކޮށްފަ އެވެ.\nދެ ވަނަ ހާފުގެ ކުރީކޮޅު ރާއްޖެ އަށް ވަނީ މުޅި މެޗުގައި ވެސް ލިބުނު އެންމެ ހުސް ފުރުސަތު ލިބިފަ އެވެ. ކައުންޓާ އެޓޭކެއްގައި ފޭދޫ އިއްބެ އެކަނިމާއެކަނި އަރައި ފިލިޕީންސް ޑިފެންޑަރު ކައިރިން ވެސް ސަލާމަތްވެ ގޯލަށް ޖަހަޖަހާ އޮއްވާ ފިލިޕީންސްގެ ކީޕަރު އެތެރިޖް ވެއްޓިގެންފައި އަތުން ޖަހައި ބޯޅަ ދިފާއުކުރީ އެވެ.\nދެން ފެނިގެން ދިޔައީ ފިލިޕީންސް އިން ލީޑު ނެގި ތަނެވެ. މެދުތެރެއިން ހުސެއިން ނިހާން (ނިހާޓް) އަށް ސަލާމަތްނުކުރެވު ބޯޅައެއް ހޯދައި ފިލިޕީންސް ކުޅުންތެރިޔަކު ކުރިއަށް ފޯރުކޮށްދިން ބޯޅަ ހޯދައި ރަމްސޭ ވަނީ އޭރިއާ ތެރެއަށް ވަދެ ގޯލުގެ މަތީ ދާގަނޑުގައި ބޯޅަ ތަތްކޮށްލައިފަ އެވެ.\nފިލިޕީންސްގެ ޕެޓްރިކްގެ ޝޮޓެއް ރާއްކޭގެ އަކްރަމް ބްލޮކް ކުރަނީ --ފޮޓޯ: ހުސެއިން ވަހީދު/ މިހާރު\nއެ ގޯލާ އެކު ރާއްޖޭގެ ކޯޗު ޕީޓާ ސެގާޓް ވަނީ ސެންޓޭ އާއި އަސަދުﷲގެ ބަދަލުގައި ދަގަނޑޭ އާއި ދާދު އަރުވައިފަ އެވެ. އެކަމަކު އިރުކޮޅެއް ތެރޭ ފިލިޕީންސްގެ ޖޯން ޕެޓްރިކް ސްޓްރައުސް ދެ ވަނަ ލަނޑު ޖަހައި ލީޑު ފުޅާކުރި އެވެ. ރާއްޖޭގެ ޑިފެންސް ލައިނުން ނޫމާން އަތުން ގެއްލުނު ބޯޅަ ފުރަތަމަ ގޯލަށް ފޮނުވާލީ ފިލިޕީންސްގެ ލޫކް ވުޑްލެންޑެވެ. އެ ބޯޅަ ފައިސަލް އަތުގައި ޖެހިފައި ދަނޑީގައި ޖެހިފައި ކުޅުމުގެ ތެރެއަށް ނުކުތް ވަގުތު ރިޝެލްޓް އަލުން ފޮނުވާލި އެވެ. މި ފަހަރު ދަނޑީގައި ޖެހިފައި ނުކުތް ވަގުތު ޖޯން ޕެޓްރިކް ސްޓްރައުސް ގޯލަށް ބޯޅަ ވައްދާލީ އެވެ. އެ ބޯޅަ ދެ ފަހަރު ކުޅުމުގެ ތެރެއަށް ނުކުތް ވަގުތު ވެސް އެ ބޯޅަ ސަލާމަތްކުރަން ރާއްޖޭގެ ޑިފެންސަށް މާބޮޑު ކަމެއް ނުކުރެވި ތިބީ ހުއްޓުން އަރައިފަ އެވެ.\nއިތުބާރު ފޯވާޑް ރިޒޭ ކުޅެން އެރުވީ އޭގެ ފަހުންނެވެ. އޭނާ ވަނީ އެރިތާ މާގިނަ އިރުތަކެއް ނުވަނީސް ނުރައްކާތެރި ބޯޅައެއް ގޯލަށް އަމާޒުކޮށްލި އެވެ. ފޭދޫ އިއްބެ އަރިމަތިން އަރައި އޭރިއާ ތެރެއަށް ވަދެ ހުސްކޮށް ހުރި ރިޒޭ އަށް ޖައްސާލި ބޯޅަ އޭނާ ގޯލަށް އަމާޒުކޮށްލުމުން މަތަކުރީ، އިނގިރޭސި ދެ ވަނަ ޑިބިޝަނުގައި ކުޅޭ ފިލިޕީންސްގެ ކީޕަރު އެތެރިޖް އެވެ. އޭގެ ފަހުން ރާއްޖޭގެ ހުސެއިން ސިފާއު (ކުރޯ) އޭރިއާ ބޭރުން ފޮނުވާލި ބާރު ޝޮޓް ފިލިޕީންސްގެ ކުޅުންތެރިޔަކު ބްލޮކްކޮށް ފޮނުވާލުމުން ދަގަނޑޭ އަށް ލިބުނެވެ. އޭނާ ހަނި އޭންގަލުން އެ ބޯޅަ ޖެހުމުން ދިޔައީ ދަނޑި މަތިންނެވެ. ރާއްޖޭގެ ހަމައެކަނި ގޯލް މެޗުގެ އިތުރު ވަގުތުގެ ތެރޭގައި ޖެހީ ދާދު އެވެ. ދަގަނޑޭ ފިލިޕީންސް ޑިފެންސް ލައިން މަތިން އޭރިއާ ތެރެއަށް އޮއްސާލި ބޯޅަ ފެނު ޖެހިފައި އެރި ވަގުތު ދާދު ވަނީ އެއް ފަހަރުން އެ ބޯޅަ ގޯލަށް ވައްދާލައިފަ އެވެ.\nރާއްޖޭގެ ސަޕޯޓަރަކު ދިދަ ވިހުރުވަނީ. --ފޮޓޯ: ހުސެއިން ވަހީދު/ މިހާރު\nއަމިއްލަ ދަނޑުގައި ކުޅުނު މެޗެއް ނަމަވެސް މިއަދުގެ މެޗުގައި ވެސް ރާއްޖެ އަށް ހޯމް އެޑްވާންޓޭޖް އެންމެ ބޭނުންވާ ގޮތަށް ނުނެގުނީ ދަނޑުގެ މައި ދެ ސިޑި ބަރިއެއް ސަލާމަތީ ގޮތުން ރައްކާތެރި ނޫން ކަމަށްވާތީ ބޭނުންނުކުރެވި ދަނޑު ފުރާނުލެވުމުންނެވެ. އެކަމަކު އަނެއް ދެ ސިޑިބަރިން އެފްއޭއެމުން ވިއްކަން ކަނޑައެޅި 3000 ޓިކެޓް ހުސްވި ކަމަކަށް ނުބެލެވެ އެވެ. ސަބަބަކީ މަޖީދީ މަގު ފަޅި ސިޑިބަރިން ހުސް ޖާގަތައް ބައިވަރު އޮތުމުންނެވެ.\nމިއަދުގެ މެޗު ބައްލަވާލެއްވުމަށް ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެ މަޖިލީހުގެ ގިނަ އަދަދެއްގެ މެމްބަރުންތަކެއް ދަނޑަށް ވަޑައިގަތެވެ. މީގެ ތެރެއިން މަޖިލިސް މެމްބަރުން ދަނޑަށް ވަޑައިގަތީ މަޖިލީހުގެ އިދާރާ އިން ފެށިގެން، ރައީސް ނަޝީދު އިސްކޮށް ހުންނަވައި ބެރު ޖަހައި ދުންމާރި ފުމެމުން ފައި މަގުގަ އެވެ.


ގިނައިރު އިށިއިނދެގެން ތިބޭ އަންހެނުންނަށް ކެންސަރު ޖެހުމުގެ ފުރުސަތު ބޮޑު – ދިރާސާ – Ungoofaaru\nބަނޑޭރިގަނޑު/ދިރިއުޅުން/ސިއްޙަތު/ގިނައިރު އިށިއިނދެގެން ތިބޭ އަންހެނުންނަށް ކެންސަރު ޖެހުމުގެ ފުރުސަތު ބޮޑު – ދިރާސާ\nގިނައިރު އިށިއިނދެގެން ތިބޭ އަންހެނުންނަށް ކެންސަރު ޖެހުމުގެ ފުރުސަތު ބޮޑު – ދިރާސާ\n0 122 1 މިނެޓުން ކިޔާލެވޭ\nގިނައިރު އިށިއިނދެގެން ތިބޭ އަންހެނުންނަށް ކެންސަރު ޖެހުމުގެ ފުރުސަތު ބޮޑުކަމަށް “ކެންސަރ އެޕިޑެމިލޮޖީ އެންޑް ޕުރެވެންސްން” ޖޯނަލްގައި ޝާއިރުކޮށްފައި ދިރާސާއެއް ބުނެފިއެެވެ. ސެންޓަރފޯ އެނާޖީ ބެލޭންސް އެންޑް ކެންސާ ޕުރެވެންސަންގެ ޑިރެކްޓަރ ކެރެން ބެސެންއާ ހަވާލާދީ ޓުޑޭ ނޫހުގައި ބުނެފައިވާ ގޮތުގައި މީގެ ކުރިން ގިނައިރު އިށިއިނދެގެން ތިބުމުގެ ސަބަބުން ދިމާވާ ތަފާތު މައްސަލަ ތަކުގެ ވާހަކަ ދެކެވުނު ނަމަވެސް މިކަމާ ކެންސަރާ ގުޅުމެއް ވާކަމުގެ ވާހަކަ ދެކެވި އެކަމުގެ ދިރާސާތައް ކުރެވެންފެށީ މި ފަހަކަށް އައިއްސައެވެ.\nމި ދިރާސާގައި ބައިވެރިވީ އުމުރުން 50 އަހަރާއި 70 އަހަރާއި ދެމެދުގެ 184،000 މީހުންނެވެ. ދިރާސާގެ ބައިވެރިންނަށް އެމީހުން މަސައްކަތުގެ މާހައުލުގައި ހޭދަކުރަނީ ކިހާ ވަގުތެެއްކަމާއި، ގޭގެ މަސައްކަތްތައް ނިންމެނީ ކިހާ އިރަކުން ކަމާއި، ކަސްރަތު ކުރަނީ ކޮން ވަގުތުތަކެއް ކަމުގައާއި، އަދި ޓީވީ ބެލުން، ފޯނު ފަދަ ތަކެއްޗާ ކުޅެން އިށިއިނދެ ތިބެނީ ކިހާވަގުތެއްގައިތޯ ސުވާލު ކުރެވިފައިވެއެވެ. އެއަށްފަހު ދިރާސާކުރާ ޓީމުން ބައިވެރިންގެ ތެރެއިން 69،260 ފިރިހެނުން 13 އަހަަރު ދުވަސް ވަންދެން އަދި 77،462 އަންހެނުން 16 އަހަރު ދުވަސް ވަންދެން އެމީހުންގެ ޞިއްހަތަށް އަންނަ ބަދަލުތައް ބަލާހެދިއެވެ.\nދިރާސާގެ ނަތީޖާ ދެއްކި ގޮތަކީ އަންހެނުންގެ ތެރެއިން ދުވާލަކު6ގަޑިއިރު އިށިއިނދެގެން ތިބޭ ފަރާތްތައް ދުވާލަު3ގަޑިއިރު އިށިއިނދެގެން ތިބޭ ފަރާތްތަކާ އަޅާބަލާއިރު ކެންސަރު ޖެހުމުގެ ފުރުސަތު 10 އިންސައްތަ އިތުރެވެ. ދުވާލަކު6ގަޑިއިރަށްވުރެ ގިނަ ވަގުތު އިށިއިނދެގެން ތިބޭ ފަރާތްތަކަށް އުރަމަތީގެ ކެންސަރު ޖެހުމުގެ ފުރުސަތު 10 އިންސައްތަ ބޮޑެވެ. އަދި ރަހިމުގެ ކެންސަރު ޖެހުމުހެ ފުރުސަތު 43 އިންސައްތަ ބޮޑެވެ. ދިރާސާގެ ނަތީޖާ ދެއްކި ގޮތުގައި ފިރިހެނުންނަށް މިކަމުގެ ސަބަބުން ކެންސަރު ޖެހުމުގެ ފުރުސަތު އެހާ ބޮޑެއް ނޫނެވެ.\n“ފާހަގަ ކޮއްލެވޭ ގޮތުގައި ފިރިހެނުންނަށް މިކަމުގެ ސަބަބުން މާ ބޯޑު އަސަރެއް ނުކުރިނަމަވެސް ފިރިހެނުން ފިޒިކަލީ ކުރާ މަސައްކަތްތަކުގެ ސަބަބުން ކެންސަރުޖެހުމަށް މަގުފައިވާ އިތުރު ސަބަބުތަކެއް ފެންމަތިވެދާނެ. އަޅުގަނޑަށް ހީވާ ގޮތުގައި އަންހެނުންނަށް ޖެހޭ ހާއްސަ ކެންސަރުތައް ކަމުގައިވާ އުރަމަތީ އަދި ރަހިމުގެ ކެންސަރާ މަގުފަހިވާ ސަބަބަކާ އިށިއިނދެވޭ ގޮތަކާއި ގުޅިފައިވަނީ.” ކެރެން ބެސެން ވިދާޅުވި ކަމުގައި ޓުޑޭ ނޫހުގައިވެއެވެ. އަދިވެސް އޭނާ ވިދާޅުވި ގޮތުގައި ދިރާސާގެ ނަތީޖާގެ ސައްޙަކަން ބިނާވެފައިވާނީ ދިރާސާގެ ބައިވެރިންނާ ކުރެވުނު ސުވާލުތަކަށް އެމީހުން ދީފައިވާ ޖަވާބުތަކުގެ ސައްޙަކަމުގެ މައްޗަށް ކަމުގައެވެ. އެއީ މުޅި ދިރާސާ ބިނާވެފައިވަނީ އޭގެ މައްޗަށް ކަމުގައި ވާތީއެވެ.\nވިއްސާރަވުމުގެ ސަބަބުން އުފާއިން ބާއްވަން އުޅުނު ސައިކަލު ބުރު ފަސްކޮއްފި.


PSG ah muhimmu molheh, badhalu kurumaa eku Messi ge hiyyhama nujehun coach ah - One Online\nޕީއެސްޖީއަށް މުހިއްމު މޮޅެއް، ބަދަލުކުރުމާއެކު މެސީގެ ހިތްހަމަ ނުޖެހުން ކޯޗަށް\nފްރާންސް ލީގު ވަންގައި ރޭ ޕީއެސްޖީން ވާދަވެރި ލިއޯންއާ ދެކޮޅަށް ކުޅުނު މެޗު ފަހަތުން އަރައި 2-1 ކާމިޔާބު ކޮށްފިއެވެ.\nޕީއެސްޖީގެ ދަނޑުގައި ރޭ ކުޅުނު މެޗު ފޯރިގަދަ ކޮށް ފެނިގެން ގޮސްފައިވާއިރު، ރޭގެ މެޗަކީ ލިއޮނަލް މެސީ ހޯމްގައި ކުޅުނު ފުރަތަމަ މެޗެވެ. މެޗުގައި މެސީގެ ފަރާތުން އެންމެ އެކަށޭނެ ކުޅުމެއް ފެނިގެން ގޮސްފައި ނުވާއިރު، ދެވަނަ ހާފްގައި ކޯޗު މައުރީސިއޯ ޕޮޗެޓީނޯ ވަނީ މެސީ ބާލައި، ބަދަލުގައި އަޝްރަފު ހަކީމީ ކުޅެން ނެރެފައެވެ. އެ ބަދަލާއެކު ފައިބަން ޖެހުނު މެސީ ވަނީ ޕޮޗެޓީނޯއާ ސަލާމް ކުރަން އިންކާރުކޮށް، ކޮންމެވެސް ވަރަކަށް ނުރުހުން ފާޅުކޮށްފައެވެ.\nމިހާތަނަށް ފްރާންސް ލީގުގައި ޕީއެސްޖީން ކުޅެފައިވާ ހަ މެޗުންވެސް އެޓީމު މޮޅުވެފައިވާއިރު، ރޭގެ މެޗުގެ ފުރަތަމަ ހާފްގައިވެސް ވަރުގަދަކޮށް ފެނުނީ ޕީއެސްޖީއެވެ. ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް ޕީއެސްޖީއަށް ހަމަލާތައް އުފެއްދުމުގައި އުނދަގޫތަކެއް ދިމާވެފައިވާއިރު، މެސީގެ ހިލޭ ޖެހުމެއް ވަނީ ދަނޑިއަށް ވެސް އަމާޒުވެފަ އެވެ. އޭގެ އިތުރުން މެސީގެ ބާރު ހަމަލާއެއް ލިއޯން ގޯލްކީޕަރު އެންތޮނީ ލޮޕޭޒް މަތަކޮށްފައި ވެސް ވެއެވެ.\nމެޗުގެ ދެވަނަ ހާފުގެ ކުރީކޮޅުގައި ލިއޯން އިން ލީޑު ނެގީ ޓޮލެންޓީނޯ ކޮއެޅޯ ޑި ލީމާގެ ގޯލުންނެވެ. އެ ގޯލާއެކު ލިއޯން ކުޅުނު ރަނގަޅު ކުރި ނަމަވެސް ޕީއެސްޖީން ވަނީ 66 ވަނަ މިނެޓުގައި ލިބުނު ޕެނަލްޓީން ނަތީޖާ ހަމަހަމަ ކޮށްފައެވެ. ނޭމާއަށް އޭރިއާ ތެރެއިން މާލޯ ގުސްޓޯ ފައުލް ކުރި ކަމަށް ބަލައި ރެފްރީ ޕެނަލްޓީ ދީފައިވާއިރު، އެ ފައުލްގެ ކުރިން ނޭމާ ގުސްޓޯއަށް ފައުލް ކުރި ކަމަށް ބުނެ ލިއޯން ބެންޗުން ވަނީ ވަރަށް ބޮޑަށް ނުރުހުން ފާޅު ކޮށްފައެވެ.\nނޭމާގެ ޕެނަލްޓީން ޕީއެސްޖީ ނަތީޖާ ހަމަހަމަ ކޮށްފައިވާއިރު، މެޗުގެ ފަހު މިނެޓުގައި ގޯލް ޖަހައި، އެޓީމަށް ތިން ޕޮއިންޓް ޔަގީންކޮށްދިނީ މައުރޯ އިކާޑީއެވެ.


MPL in nagaa baeh fee thakah genai badhalah amalukuran fashaani...\nއެމްޕީއެލްއިން ނަގާ ބައެއް ފީތަކަށް ގެނައި ބަދަލަށް އަމަލު ކުުރަން ފަށާނީ އޮކްޓޯބަރު ގައި\nމިހާރު ހަމަޖެހިފައި އޮތީ އޮކްޓޫބަރު މަހުގެ އެއްވަނަ ދުވަހުން ފެށިގެން އަމަލު ކުރަން\nކުރިން މި ބަދަލުތަކަށް އަމަލުކުރަން ފަށަން ހަމަޖެހިފައި އޮތީ ސެޕްޓެމްބަރ 13 ވަނަ ދުވަހުން ފެށިގެން\nކ. މާލެ | 13 ސެޕްޓެންބަރ 2020 | އާދީއްތަ 19:35 | 2,472\nމޯލްޑިވްސް ޕޯޓްސް ލިމިޓެޑް - ޔޫސުފް ސޮފްވާން ރަޝީދު\nމޯލްޑިވްސް ޕޯޓްސް ލިމިޓެޑް (އެމްޕީއެލް) އިން ފީތަކަށް ގެނައި ބަދަލަށް އަމަލު ކުރާނީ އޮކްޓޫބަރު މަހުން ފަށައިގެން ކަމަށް އެ ކުންފުނިން ބުނެފިއެވެ.\nއެމްޕީއެލް އިން ނެރުނު ބަޔާނެއްގައި ބުނީ ރޭގަނޑު 23:00ން ހެނދުނު 07:30 އާ ދެމެދު ދެވޭ ޚިދުމަތްތަކުން ނަގާ 30 އިންސައްތައިގެ ސަރޗާޖް ސެޕްޓެމްބަރ 13 ވަނަ ދުވަހުން ފެށިގެން ނުނަގާ ކަމަށާއި އއެހެން ނަމަވެސް ހޭންޑްލިންގ އެންޑް ވޯފެޖް ޗާޖަށް ގެނައި ބަދަލުތަކަށް އަމަލުކުރަން ފަށަން މިހާރު ހަމަޖެހިފައި އޮތީ އޮކްޓޫބަރު މަހުގެ އެއްވަނަ ދުވަހުން ފެށިގެން ކަމަށެވެ.\nމި ބަދަލުތަކަށް ވެސް ކުރިން އަމަލު ކުރަން ފަށަން ހަމަޖެހިފައި އޮތީ ސެޕްޓެމްބަރ 13 ވަނަ ދުވަހުން ފެށިގެންނެވެ.\nރޭގަނޑު ނަގާ ސާޗާޖު އުވާލަން ނިންމީ ރާއްޖެއަށް ގެންނަ މުދާ ކްލިއާ ކުރަން ޑެލިވަރި އޯޑާއަށް އޭޖެންޓުން ތަފާތު ނަން ނަމުގައި ފީތައް ނަގަމުން އަންނާތީ އާއި މީގެ ސަބަބުން ސަބަބުން ތަކެތީގެ އަގުތައް އުފުލި އާންމުންނާއި ވިޔަފާރިވެރިންގެ ކަންބޮޑުވުންތައް އިތުރުވުމުންނެވެ.\nމީގެ ކުރިން ރާއްޖެޓީވީގެ ފަށާއިރު ޕްރޮގްރާމް ގައި ވާހަކަ ދައްކަވަމުން އެ ކުންފުނީގެ ސީއީއޯ ޝާހިދު އަލީ ވިދާޅުވީ، އެމްޕީއެލް އިން ނަގާ ޗާޖުތައް ޓެރިފް ފޮތެއްގައި އާންމުކޮށް ޕަބްލިޝް ކޮށްފައިވާނެ ކަމަށާއި އެ ފޮތުގައި ނަގާނެ ކަމަށް ބަޔާން ކޮށްފައިވާ ޗާޖުތައް ފިޔަވައި އިތުރު އެއްވެސް ޗާޖެއް އެމްޕީއެލް އިން ނުނަގާނެ ކަމަށެވެ. އަދި ޗާޖެއް ނަގާނަމަ، ވަރަށް ސާފުކޮށް އެ ޗާޖު ނަގަނީ ކޮންބައެއްގެ އަތުން ކަމާއި، ކޮންކަމާ ގުޅިގެންކަން ވެސް އެ ފޮތުން އެނގެން އޮންނާނެ ކަމަށް ޝާހިދު ވިދާޅުވި އެވެ.\nޝާހިދު ވަނީ އެ ފޮތް އެމްޕީއެލްގެ ވެބްސައިޓުން ވެސް ފެންނާނެ ކަމަށާއި އެ ފޮތުގައި އެމްޕީއެލް އިން ނަގާނެ ޗާޖުތައް ވަރަށް ސާފުކޮށް އިނގެން ހުންނާނެ ކަމަށް ފާހަގަ ކުރައްވާފައެވެ.


China Ga Online Koh Trade Kuraa Platform Thah Nuhoadhey Goiy Hadhaifi - Vaguthu\n22 ސިކުންތު ކުރިން ( ޖޫން 10, 2021 )\nޗައިނާ މީހުންނަށް އޮންލައިންކޮށް ޓްރޭޑް ކުރާ މަޝްހޫރު ޕްލެޓްފޯމްތައް ނުހޯދޭ ގޮތަށް ވަގުތީ ގޮތުން ބްލޮކްކޮށްފިއެވެ.\nބައިނޭންސް ފަދަ މަޝްހޫރު އޮންލައިން ޓްރޭޑިންގް ޕްލެޓްފޯމްތައް ޗައިނާގެ އިންޓަނެޓް ބޭނުންކުރާ މީހުން ހޯދަން މަސައްކަތް ކުރުމުން ހޯދައެއް ނުދެއެވެ. ކޮއިންޑެސްކް ފަދަ މީޑިއާތަކުން މި ބްލޮކްގެ ވާހަކަ އަންނަނީ ރިޕޯޓު ކުރަމުންނެވެ.\nބައިނޭންސް އަކީ ދުނިޔޭގެ އެންމެ ބޮޑު ކްރީޕްޓޮ ޕްލެޓްފޯމްއެވެ. ވޭތުވެދިޔަ 24 ގަޑިއިރުގެ ތެރޭގައި އެ ޕްލެޓްފޯމުގެ ޓްރޭޑިންގް ވޮލިއަމްއަކީ 30 ބިލިއަން ޑޮލަރެވެ.\nދާދި ފަހުން ޗައިނާ ސަރުކާރުން ވަނީ ކްރީޕްޓޮ މައިންކުރުމާއި ޓްރޭޑް ކުރުމުގެ އުސޫލުތަކަށް ބަދަލު ގެނެސްފައެވެ. އެޕްރީލް މަހު ބިޓްކޮއިން މާ ބޮޑަށް މަތީގައި އުޅެނިކޮށް ޗައިނާ ސަރުކާރުން އެކުލަވާލި އައު އުސޫލުތަކުގެ ސަބަބުން ބިޓްކޮއިން ވަނީ 45 އިންސައްތައަށް ދަށަށް ގޮސްފައެވެ.\nޗައިނާ ސަރުކާރުން ކްރިޕްޓޮކަރަންސީ ގާނޫނުތަކަށް ހަރުކަށިކަމެއް ގެންނަމުން ދަނީ 2017 ވަނަ އަހަރުން ފެށިގެންނެވެ. ސަރުކާރުގެ އަމާޒަކަށް ވެފައިވަނީ ކެޕިޓަލް އައުޓްފްލޯސް ކޮންޓްރޯލްކުރުމެވެ. ޗައިނާގެ ބިޓްކޮއިން އިންވެސްޓަރުން މިދިޔަ އަހަރު 1.1 ބިލިއަން ޑޮލަރުގެ ފައިދާއެއް ހޯދާފައިވެއެވެ.\nމިދިޔަ މަހު ޗައިނާގައި ބިޓްކޮއިން މައިންކުރުމާއި ޓްރޭޑް ކުރުން މަނާކުރުމާއެކު ކްރީޕްޓޮއާ ގުޅުންހުރި މީސް މީޑިއާ ޕްލެޓްފޯމްތަކުގެ އެކައުންޓުތައް ވެސް ވަނީ ބްލޮކް ކޮށްފައެވެ.\nމިދިޔަ މަހު ޗައިނާގެ ސްޓޭޓް ކައުންސިލުން ވަނީ އެ ގައުމުގައި ކްރީޕްޓޮކަރަންސީ ބޭނުންކުރުން ނިމުމަކަށް ގެނައުމަށް ފިޔަވަޅުތަކެއް އަޅާނެކަމަށް ވައުދުވެފައެވެ. ރިޕޯޓުތައް ބުނާގޮތުން ޗައިނާގެ ބޮޑެތި ކުންފުނިތަކުން ވަނީ ކްރީޕްޓޮ އާއި ގުޅުންހުރި ފައިސާގެ މުއާމަލާތްތައް ބޭން ކުރަން ނިންމާފައެވެ.


އިންސާނާގެ ހުރިހާ ގުނަވަނަކުން ކުރާ ޢަމަލުތައް ދަނީ ލިޔުއްވަމުން، ނުބެހޭ ކަންތަކާ ދުރުހެލިވެ ތިބޭ! – Dhen.mv\nއިބްރާހީމް ޙުސައިން October 13, 2020 - 8:20 pm\nމާތް ﷲ އިންސާނާ އަށް ދެއްވާފައިވާ ނިޢުމަތް ވަރަށް ވެސް ގިނަގުނައެވެ. އިންސާނާއަށް ނިޢުމަތްތައް ދެއްވުމަށްފަހު އެ ނިޢުމަތްތަކަށް ޝުކުރުވެރިވެ ރައްކާތެރިވުމަށް އެންގެވިއެވެ. އެހެންކަމަށްވުމާއެކު އެނިޢުމަތްތަކާ ބެހޭގޮތުން ޤިޔާމަތް ދުވަހުގައި ސުވާލު ކުރެއްވޭނެއެވެ.\nމާތް ﷲ ވަޙީ ކުރައްވާފައިވަނީ މިފަދައިންނެވެ. "ފަހެ ތިޔަބައިމީހުން ތިމަންރަސްކަލާނގެ ހަނދުމަކުރާށެވެ! އޭރުން ތިމަންރަސްކަލާނގެ ތިޔަބައިމީހުން ހަނދުމަކުރައްވާ ހުށީމެވެ. އަދި ތިމަންރަސްކަލާނގެއަށް ތިޔަބައިމީހުން ޝުކުރު ކުރާށެވެ! އަދި ތިމަންރަސްކަލާނގެއަށް ތިޔަބައިމީހުން ކާފިރު ނުވާށެވެ!"\nދުލަކީ އިންސާނާގެ ހަށިގަނޑުގައިވާ އެންމެ ނާޒުކު ގުނަވަނެވެ. ނަމަވެސް އެ ގުނަވަނެއްގެ ސަބަބުން އިންސާނާއަށް އެންމެ ބޮޑު މުޞީބާތެއް ޖެހޭ އެއް ގުނަވަނެވެ. ކީރިތިރަސޫލާގެ އަރިހުން ރިވާ ވެގެންވާ ބަސްފުޅެއްގެ މާނާގައިވެއެވެ.\n"އިންސާނާގެ ހަށިގަނޑުގައި ގުނަވަނެއްވެއެވެ. އެގުނަވަން ސީދާވެއްޖެނަމަ، މީހާ ސީދާ ވާނެއެވެ. އެގުނަވަން ފާސިދުވެއްޖެނަމަ، މީހާ ފާސިދުވެގެން ދާނެއެވެ. ދަންނާށެވެ. އެއީ ހިތެވެ."\nދުލުން ދައްކާވާހަކައިގެ ސަބަބުން އިންސާނާ ބޯކޮޅު ވަތަށް ނަރަކައަށް އެއްލާލެވެއެވެ. އެހެންކަމުން ދުލުން ދައްކާ ވާހަކަތަކާ މެދުވަރަށް ފަރުވާތެރިވާން ޖެހެއެވެ.\nއަދިވެސް ކީރިތިރަސޫލާގެ އަރިހުން ވާރިދުވެފައިވާ ބަސްފުޅެއްގެ މާނައިގައިވެއެވެ.\n"ދުނިޔެމަތީގައި ދެމޫނު ލިބިގެންވާ މީހުންނަށް ޤިޔާމަތް ދުވަހުގައި އަލިފާނުންވާ ދެދޫ ދެއްވާ ހުއްޓެވެ." މިބަސްފުޅުގައި ބަޔާން ކުރައްވާފައި މިވަނީ، ދުނިޔެމަތީގައި ދެފަހަރު ދެގޮތަށް ވާހަކަ ދައްކާ މީހުންގެ ޙާލު ހުރި ގޮތުގެވާހަކައެވެ.\nއިންސާނާގެ ހުރިހާ ގުނަވަނަކުން ކުރާ ޢަމަލުތައް ދަނީ ލިޔުއްވަމުންނެވެ. ޤިޔާމަތް ދުވަހުގައި އޭނާގެ ކުރިމަތީގައި އެފަތް ހުށަހަޅުއްވާނެއެވެ.\nމާތް ﷲ ވަޙީ ކުރައްވާފައިވަނީ މިފަދައިންނެވެ. "އަދި ކޮންމެ އިންސާނަކުމެ، އޭނާ ކުޅަ ޢަމަލެއް އޭނާގެ ކަރުގައި ތިމަންރަސްކަލާނގެ އެޅުއްވީމެވެ. އަދި ޤިޔާމަތް ދުވަހުން، ތިމަންރަސްކަލާނގެ އެމީހަކަށް ފޮތެއް ނެރުއްވާހުށީމެވެ. އެ ފޮތް ނިއުޅާލެވިފައިވާ ޙާލުގައި އޭނާ ދެކޭނެތެވެ. އަދި ވެސް އަންގަވާނެތެވެ. ތިބާގެ ފޮތް ތިބާ ކިޔާށެވެ! މިއަދު ތިބާގެ މައްޗަށް ޙިސާބު ކުރާ މީހަކަށް، ތިބާގެ އަމިއްލަ ނަފުސް ފުދެއެވެ." (އިސްރާ 13-14)\nޚާއްޞަ ގޮތެއްގައި ރޯދައަށް ހުންނައިރު ތިމާގެ ދުލުން ދައްކާ ވާހަކައާ މެދު ސަމާލުކަން ދޭން ޖެހެއެވެ. ރޯދައަށް ހުންނައިރު އަބަދުވެސް މާތް ﷲ އަށް ޛިކުރު ކޮށް ތެތްކޮށް ބާއްވާން ޖެހެއެވެ. މާތް ﷲ އަށް ޛިކުރުކުރުން މަތީ ދެމިހުންނަ މީހަކަށް އެކަލާނގެ ރަޙުމަތް ބާވައިލައްވައެވެ. މިފަދައިން ޢަމަލު ނުކުރާ މީހުން ހިފާ ރޯދައިން ކަރުހިއްކުމާއި، ބަނޑުހައިހޫނުކަން ފިޔަވާ އެހެންކަމެއް ނުވެއެވެ."\nއެހެންކަމުން އެންމެ ފުރިހަމަ މުސްލިމަކީ، ތިމާއާއި ނުބެހޭކަންތައްތަކާ ދުރުހެލިވެގެން ހުންނަ މީހާއެވެ\nމިސްކިތުގެ އަހުލުވެރީންގެ ޚިދުމަތުގައި ﷲ ތަޢާލާ ވަނީ މަލާއިކަތްބޭކަލުން ލައްވަވާފައި


America ge Baeh City Thakugai Karuna Gas Beynun Kurun Manaa Koffi - Vaguthu\nކޮވިޑް-19: ހާލަތަށް ބަދަލެއް ނައިސް އަދަދުތައް މައްޗަށް - 21 ގަޑިއިރު ކުރިން\nއެމެރިކާގެ ބައެއް ސިޓީތަކުގައި ކަރުނަ ގޭސް ބޭނުން ކުރުން މަނާ ކޮށްފި\n8 މަސް ކުރިން ( ޖޫން 6, 2020 )\nއެމެރިކާގެ އެކި ހިސާބުތަކުގައި މިހާރު ހިނގަމުން އަންނަ އެއްވުމުގައި ބައެއް ސިޓީތަކުގައި ކަރުނަ ގޭސް ބޭނުން ކުރުން މަނާ ކޮށްފިއެވެ.\nކަރުނަ ގޭސް ބޭނުން ނުކުރުމަށް ނިންމާފައިވަނީ ވޮޝިންގަން ސްޓޭޓްގެ ސިޓީއެއް ކަމަށްވާ ސީޓަލް އާއި ކޮލޮރާޑޯގެ ސިޓީއެއް ކަމަށްވާ ޑެންވާގައެވެ.\nއެމެރިކާގެ ޑިސްޓްރިކްޓް ކޯޓުގެ ގާޒީ ވަނީ މުޒާހަރާ ރޫޅާލުމަށް ޑެންވާގައި ކަރުނަ ގޭހުގެ އިތުރުން ރަބަރު ވަޒަން ބޭނުން ނުކުރުމަށް އެސިޓީގެ ފުލުހުންނަށް އަންގާފައެވެ. މިއީ ވަގުތީ ގޮތުން ނިންމާފައިވާ ނިންމުމެކެވެ.\nއޭނާ ބުނެފައިވަނީ ޑެންވާގެ ފުލުހުންނަށް އަދާ ކުރަން ޖެހޭ ގޮތަށް އެމީހުންގެ ޒިންމާ އަދާ ނުކުރެވޭ ކަމަށެވެ.\n"ކޯޓުން ވަނީ ވީޑިއޯ ހެކި ބޭނުން ކޮށްގެން މައްސަލަ ބަލާފައި. ވީޑިއޯ އިން ގިނައިން ފެންނަނީ ހަރަކާތެއް ނުކޮށް މަޑުމަޑުން ތިބޭ އާންމުންގެ ގަޔަށް ކަރުނަ ގޭސް ޖަހާތަން. އޭގެ ތެރެއިން ގިނަ މީހުން ފެންނަނީ ފުލުހުންނާއި ދިމާލަށް އެއްޗެއްހި ކިޔާތަން. ކަރުނަ ގޭސް ޖަހާ ވަރުގެ ކަމެއް އެމީހުން ނުކުރޭ" އެމެރިކާގެ ގާޒީއެއް ކަމަށްވާ ބްރޫކް ޖެކްސަން ބުނެފައިވެއެވެ.\nސީޓަލްގައި ކަރުނަ ގޭސް ބޭނުން ކުރުން ވަގުތީ ގޮތުން ހުއްޓާލުމަށް އަންގާފައިވަނީ އެ ސިޓީގެ މޭޔަރެވެ. އެގައުމުގެ މީޑިއާތަކަށް މައުލޫމާތު ދެމުން މޭޔަރު ޖެނީ ޑާކަން ބުނެފައިވަނީ ކުރިއަށް އޮތް 30 ދުވަހު އެއްވެސް ވަރަކަށް ކަރުނަ ގޭސް މުޒާހަރާގެ ބައިވެރިން ހުއްޓުވުމަށް ބޭނުން ކޮށްގެން ނުވާނެ ކަމަށެވެ.\nއެމެރިކާގެ އެކި ހިސާބުތަކުގައި މިހާރު ކުރިއަށްދާ މުޒާހަރާތަކަކީ އެގައުމުގެ ފުލުހުންގެ އިހުމާލުން މަރުވެފައިވާ ޖޯޖް ފްލޮއިޑްގެ މައްސަލާގައި ކުރަމުން އަންނަ މުޒާހަރާތަކެކެވެ.\nއޭޕްރިލް މަހާއި ހަމައަށް ކޮވިޑް ނިމޭނެ ކަމަށް އެމެރިކާގެ ޑޮކްޓަރަކު ބުނެފި\nދެކުނު އެފްރިކާއިން ފެނުނު ކޮވިޑްގެ ވައްތަރުވެސް އެމެރިކާއިން ފެނިއްޖެ\nކޮވިޑް-19: އެމެރިކާއިން އިތުރު 3،075 މީހަކު މަރުވެއްޖެ


Bodu Singaa Cabbage Eh Hahdhaigen Eh Faharaa Gina Adhadhehge Faisaa - Vaguthu\nބޮޑު ސިންގާ ކެބެޖެއް ހައްދައިގެން އެއްފަހަރާ ގިނަ އަދަދެއްގެ ފައިސާ\nއާދަޔާ ޚިލާފު ސައިޒުތަކަށް ހުންނަ އެއްޗެއްސަށް އަބަދުވެސް ސަމާލުކަން ލިބިއެވެ. ވަކީން ޚާއްޞަކޮށް، އާއްމު ސައިޒަށްވުރެ ދެތިން ގުނައެއް ސައިޒު ބޮޑެތި އެއްޗެއްސަށް އެތައް ބައެއްގެ ސަމާލުކަން ލިބޭގޮތްވިއެވެ. ހަމަ އެބީދައިން މި ކެބެޖަށްވެސް ވަނީ އެތައް ބައެއްގެ ސަމާލުކަން ލިބިފައެވެ.\nއުމުރުން އެންމެ ނުވަ އަހަރުގެ ލިލީ ރިއެސް ވަނީ އޭނާގެ ގޭގެ ގޯތިތެރޭގައި ބޮޑު ކެބެޖެއް ނުވަތަ ބޮނޑި ކޮޕީ ގަހެއް ހައްދާފައެވެ. އާއްމުކޮށް ފިހާރަތަކުން ގަންނަން ލިބޭވަރަށްވުރެ އެތައް ގުނައެއް ބޮޑު މި ކެބެޖަށް އެތައް ބައެއްގެ ސަމާލުކަން ލިބިގެން ދިޔައެވެ.\nއެމެރިކާއަށް އުފަން، އެޤައުމުގެ ސްކޫލެއްގައި ތައުލީމު ޙާޞިލު ކުރަމުންދާ ލިލީ މި ކެބެޖު ހައްދާފައިވަނީ އޭނާ ގްރޭޑް ތިނެއްގައި ކިޔަވަމުންދިޔައިރު ފެށި ޕްރޮގުރާމެއްގެ ތެރެއިންނެވެ. އެއީ ދަރިވަރުން ތަރުކާރީ ހެއްދުމުގެ ޕްރޮގުރާމެކެވެ.\nލިލީގެ މަންމަ، މެގަން ރިއެސް ބުނި ގޮތުގައި މިއީ އެހާ ބޮޑުވެދާނެ ކެބެޖެއްކަމަށް އެމީހުން އެއްވެސް މިންވަރަކަށް އުންމީދު ނުކުރެއެވެ. އެހެންނަމަވެސް، ބަލަން ތިއްބާ ފެނުނީ ހަމަ ކުއްލި އަކަށް ބޮޑުވަމުން، ބޮޑުވަމުން ދިޔަ މަންޒަރުކަމަށް އޭނާ ބުންޏެވެ.\nމި ކެބެޖު ލިލީގެ އާއިލާއަށް އެއްކޮށް ނުކެވުމުން ބާކީ ބައި ދިނީ މުސަޅަށެވެ. މި ޕްރޮގުރާމުގައި މިހާ ބޮޑު ކެބެޖެއް ހެއްދުމުން އިނާމެއްގެ ގޮތުން އޭނާއަށް ވަނީ 1000 އެމެރިކާ ޑޮލަރު ލިބިފައެވެ. އެއީ 15،500 ދިވެހި ރުފިޔާއެވެ.\nލިލީ ބުނި ގޮތުގައި މި ކެބެޖު ހެއްދުމަށް ވަކި ޚާއްޞަކަމެއްވެސް ނުކުރެއެވެ. ތަފާތު ވައްތަރުގެ ގަސްކާނާ މީހުން ބޭނުން ކުރިކަމުގައިވެސް، އޭނާ އެކަން ކޮށްފައި ނުވެއެވެ. ކުރިހާވެސް ކަމަކީ އެކަށީގެންވާވަރަށް ފެން އެޅުމާއި، އިރުގެ އަލި، ރަނގަޅަށް ލިބޭނެ އިންތިޒާމު ހަމަޖެއްސުމެވެ.\nޖެނުއަރީ 28, 2019 12:24\nމުސަޅައް ދިނީ ގާތް އަވައްޓެރިޔަކަށް ދިންނަމަ ސާބަސް\nޖެނުއަރީ 28, 2019 15:50\nކަލޭމެން ތީ ބޯ ގޯސް ބައެއް\nޖެނުއަރީ 30, 2019 11:00\n15.50 ގެ ރޭޓް ގަ ދޯ ޑޮލަރު މާރުކުރީ


Dhivehinge Vehi bahaai, Vehi bahuruva thah - vNews.mv\nދިވެހިންގެ ވެހި ބަހާއި ވެހި ބަހުރުވަތައް\nދިވެހިބަހުގެ އެކެޑަމީ 21 February 2021, 17:03\nތިރީގައި މިވަނީ ދިވެހިރާއްޖޭގެ ޤައުމީ ޔުނިވަސިޓީގެ ފެކަލްޓީ އޮފް އާޓްސްގެ ލެކްޗަރަރ ޢަޒީޒާ ޢަފީފު ލިއުއްވާފައިވާ އާޓިކަލެކެވެ.\nޢަޒީޒާ ޢަފީފަކީ 1990 ވަނަ އަހަރުން ފެށިގެން މިއަދާއި ހަމައަށް ވެސް ތަޢުލީމީ ދާއިރާގައި ތަޢުލީމު ދިނުމާއި ތަޢުލީމު ފެތުރުމުގައި އެއްވެސް ފޫހިކަމެއް ނެތި މަސައްކަތްކުރައްވާ ބޭފުޅެކެވެ. 2004 ވަނަ އަހަރު ދިވެހިބަހުގެ ޑިގްރީ ކޯސް ހެއްދެވުމަށްފަހު، ޢަޒީޒާގެ މަސައްކަތް ޚާއްޞަކުރެއްވީ، ދިވެހި ބަހާ ގުޅުން ހުރި ދިރާސީ އަދި ފަންނީ މަސައްކަތްތައް ކުރެއްވުމަށެވެ. ޢަޒީޒާއަކީ، މިހާރު ދިވެހިރާއްޖޭގެ ޤައުމީ ޔުނިވަރސިޓީގައި ބަހަވީ ޢިލްމާއި އަދި ދިވެހި ބަހުގެ އަދަބިއްޔާތު ފަދަ ބަހާ ގުޅުން ހުރި ތަފާތު މާއްދާތައް ކިޔަވައިދެއްވާ އަދި މި ދާއިރާތަކުން ދިރާސާކުރާ ދަރިވަރުންނަށް ފަންނީ ލަފާދެއްވާ ދާރިސެކެވެ.\nބައިނަލްއަޤުވާމީ މާދަރީބަހުގެ ދުވަހު، އަޅުގަނޑުމެން ދިވެހި ބަހުގެ މާދަރީންގެ ހިތުގައި ދިވެހިންގެ ވެހި ބަސް، ދިވެހި ބަހުގެ ވިންދުޖެހުން ވަރަށް މުހިންމެވެ. މި ބަސް، އަންނަން އޮތް ޖީލުތަކަށް ވާސިލުކޮށްދިނުމަށް ޓަކައި، އަދުގެ ޖީލުގެ ކުދިބޮޑު އެންމެންގެ ލޯތްބާއި އޯގާތެރިކަމާއި އަޅައިލުން މި ލޮބުވެތި ބަހަށް ބޭނުންވެއެވެ. ދިވެހި ބަހުގެ މާދަރީން މަދެވެ. ޖޯގުރަފީ ގޮތުން ބަލާއިރު ދުނިޔޭގެ ޗާޓުން ރެވިއޮށްޓަރެއްހާ ކުޑައެވެ. ނަމަވެސް މަލިކައްޑޫ (މަލިކުން ފެށިގެން އައްޑޫ އަތޮޅާ) ދެމެދުގައި މިވާ ކުޑަ ސަރަޙައްދުގައި ފެތުރިފައިވާ ދިވެހި ބަހުގެ ބަހަވީ މުއްސަނދިކަމާ މެދު ބަހަވީން ވެސް ހައިރާންވެ ޝޯޚުވާވަރުވެއެވެ. ސަބަބަކީ ކޮބައިތޯއެވެ؟ ގާތްގަނޑަކަށް ދެތިން ލައްކަ މީހުން ވާހަކަދައްކާ ބަހެއްގައި މުއްސަނދި ބަހުރުވަތަކެއް އެކުލެވިދާނެ ކަމަކަށް، މި ބަހުރުވަތައް އަޑުނީވޭ އެއްވެސް މީހަކަށް ޤަބޫލުނުކުރެވެނީއެވެ. ނަމަވެސް ދިވެހި ބަހުގެ ވެހި ނުވަތަ މައް ބަހުރުވަތައް އިވުނު ކޮންމެ މީހަކު ވެސް، ދިވެހި ބަހަކީ ބަހަވީ ގޮތުން މުއްސަނދިކަން ލިބިފައިވާ ފުރާފުރިހަމަ ބަހެއް ކަމަށް ހެކިވާނެއެވެ. ބަހަކަށް ކާނާ ލިބި އެ ބަހެއްގެ މުއްސަނދިކަން އެންމެ ބޮޑަށް ފެންނާނެ އެކައްޗަކީ އެ ބަހެއްގައި ހިމެނޭ ބަހުރުވަތަކެވެ. އެ ބަހުރުވަތަކުގެ ބަހަވީ ތަފާތުތަކުން ލިއްބައިދޭ ފޮނި މީރު ރަހައެވެ. ބަހުރުވަތަކުން މައި ބަހަށް ފެންދީ، ބަހަށް އާރޯކަމާއި ތާޒާކަން ގެނެސްދެވޭނީ، ބަހުގެ އަހުލުވެރިންގެ ހިތްތަކުގައި ރަސްމީ ބަހުރުވައަށް އޮތް ލޯތްބާއި އިޙުތިރާމު، ބަހުރުވަތަކަށް ވެސް ދީގެންނެވެ. މި ސަބަބަށް ޓަކައި ދިވެހި ބަހުގެ ބަހުރުވަތަކާ މެދު ދިވެހިންގެ ހޭލުންތެރިކަން އިތުރުކުރުމުގެ މަސައްކަތް ދިވެހި ބަހުގެ އެކެޑަމީން ކުރައްވައެވެ. ޚާއްޞަކޮށް 2019ވަނަ އަހަރުގެ މާދަރީބަހުގެ ޝިޢާރާ ގުޅިގެން ކުރައްވާ މަސައްކަތްތައް ފާހަގަކޮށްލަމެވެ. ވީމާ، މި މަޒުމޫނުގައި ޔުނައިޓެޑް ނޭޝަންސް އެޑިއުކޭޝަނަލް ސައިންޓިފިކް އެންޑް ކަލްޗަރަލް އޯގަނައިޒޭޝަން (ޔުނެސްކޯ) އިން 2019ވަނަ އަހަރުގެ މާދަރީބަހުގެ ދުވަސް ފާހަގަކުރެއްވުމަށް ޓަކައި، ކަނޑައަޅުއްވާފައިވާ ޝިޢާރާއި ދިވެހިންގެ ވެހި ބަހުރުވަތައް ހިމާޔަތްކުރުމާ ހުރި ގުޅުމަކީ ކޮބައިތޯ ބަލައިލާނަމެވެ. އެއަށްފަހު، ދިވެހިންގެ އަމަންއަމާންކަން ގާއިމްކުރުމަށާއި ސުލްޙަމަސަލަސްކަމަށް ޓަކައި ދިވެހި ބަހާއި ބަހުރުވަތައް ދަމަހައްޓަން ޖެހެނީ ކީއްވެގެން ކަމާއި ދިވެހިރާއްޖޭގެ ތަރައްޤީއަށް ޓަކައި ދިވެހި ބަހާއި މި ބަހުގެ ބަހުރުވަތައް މުހިންމުވާ ގޮތާ މެދު ވާހަކަދައްކާނަމަވެ.\nމާދަރީބަހުގެ ދުވަހުގެ ޝިޢާރާއި ދިވެހިންގެ ވެހި ބަހުރުވަ\nދިވެހިން އެންމެ ބޮޑަށް އަހުލުވެރި ވާން ޖެހޭނީ އަދި އަހުލުވެރިވާން ވާނީ ވެސް ދިވެހިންގެ އަމިއްލަ މާދަރީބަސް ދިވެހި ބަހަށެވެ. އެހެނީ ދިވެހިންގެ ވެހި ބަހަކީ، ދިވެހި ބަހެވެ. ނަމަވެސް ޔުނެސްކޯގެ މި ޝިޢާރުގައިވާ "Indigenous Language" (ވެހި ބަސް) މާނަކުރުމުގައި ދިވެހިރާއްޖެއާއި އެހެނިހެން ބޮޑެތި ޤައުމުތަކާ ތަފާތެވެ. އިންޑިއާ، ޗައިނާ، އެމެރިކާއާއި އެފްރިކާގެ ޤައުމުތައް ފަދަ ބައެއް ޤައުމުތަކުގައި ތަފާތު އެތައް ބަސްބަހަކުން ވާހަކަދައްކައެވެ. މިފަދަ ޤައުމުތަކުގައި، އެ ޤައުމުތަކުގެ ރަސްމީ ބަސްބަސް ފިޔަވައި އެހެނިހެން ބަސްބަހަށް ދެވޭ އަހަމިއްޔަތު ވަރަށް ކުޑަވާތަން އާދެއެވެ. މިހާލަތު ދިމާވާ ޤައުމުތަކުގައި ގިނަ ވެހި ބަސްބަސް ހިމާޔަތްކުރަންޖެހެއެވެ. ދިވެހި ބަހުގެ ރަސްމީ ބަހުރުވަ ފިޔަވައި އެހެނިހެން ބަހުރުވަތަކަކީ، ލިޔެކިޔުމާއި ކިޔަވައިދިނުމުގައި ވެސް ބޭނުންނުކުރާ، ރަސްމީ ކަންކަމުގައި ވެސް ބޭނުންނުކުރާ ބަހުރުވަތަކަކަށް ވާތީ، ދިވެހިންގެ މިފަދަ ބަހުރުވަތައް ހިމާޔަތްކުރުމަކީ، ވެހި ބަސްބަސް ހިމާޔަތްކުރަން ގޮވާލައި އަޑު އުފުލާ ދުވަހެއްގައި ކޮންމެހެން ކުރަންޖެހޭ ކަމެއް ކަމަށް ދެކެމެވެ. ހަމައެހެންމެ ދިވެހިންގެ ޖަޒީރާ ރަށްތަކުގައި ދިރިއުޅޭ މީސްމީހުންގެ ދުވަހީ ދިރިއުޅުމާއި އާދަކާދައާ ގުޅިފައިވާ އަމިއްލަވަންތަ ބަސްމަގާއި ބަސްކޮށާރު ހިމާޔަތްކުރަން ޖެހޭނެކަން ވެސް އަޅުގަނޑަށް ޤަބޫލުކުރެވެއެވެ. ވީމާ، މާދަރީބަހުގެ ގޮތުގައި ދިވެހިން ހިމާޔަތްކުރަންވީ، ދިވެހިންގެ ވެހި ބަސް، ދިވެހި ބަހާއި މި ބަހުގައި ހިމެނޭ ވެހި ބަހުރުވަތަކެވެ. މިހިސާބުން ދިވެހި ބަހާއި ދިވެހި ބަހުގައި ހިމެނޭ ބަހުރުވަތަކާ މެދު އެއްޗެއް ދަންނަވަން ގަސްތުކުރަމެވެ.\nދިވެހި ބަހާއި ދިވެހި ބަހުގެ ބަހުރުވަތައް\nދިވެހި ބަހުގެ ތާރީޚު މީލާދުގެ 2500 އަހަރު ކުރިއާ ހަމައަށް ފޯރައެވެ. ވީމާ، އަޅުގަނޑުމެންގެ މި ބަހަކީ، ހަގު ބަހެއް ނޫނެވެ. ދުވަސްވީ ބަހެކެވެ. އެހެންކަމުން ބަހެއް ފެތުރި ފުޅާވުމުގެ ޠަބީޢަތާ އެއްގޮތް ވާ ގޮތުގެ މަތިން ދިވެހިރާއްޖޭގެ އެކި ސަރަޙައްދުތަކަށް ބަސް ފެތުރި ބަހުގައި ބަހަވީ ތަފާތުތައް އެކުލެވި ބަހުރުވަތައް ވަނީ އުފެދިފައެވެ.\nދިވެހިރާއްޖެ ބެހިފައިވާ ބަހަވީ ސަރަޙައްދުތަކަށް ބަލާ އިރު، ދިވެހި ބަހުގެ އެންމެ ބޮޑު ތަފާތެއް ފާހަގަކުރެވެނީ، ހުވަދޫ ކަނޑުން ދެކުނުގެ ރަށްރަށުންނެވެ. މިހެން ދެންނެވި ކަމުގައި ވިޔަސް ހައްދުންމަތީ ބަހުރުވައަކީ ވެސް ދިވެހި ބަހުގެ ރަސްމީ ބަހުރުވައާއި ތަފާތު ބަހުރުވައެއް ކަން ފާހަގަކުރަމެވެ. މި ނޫނަސް ދިވެހިރާއްޖޭގެ ކޮންމެ ރަށެއްގައި ވެސް ތަފާތު ބަސްކޮށާރާއި ރާގު ބޭނުންކުރާކަން ފާހަގަކުރެވެއެވެ. ރަސްމީ ބަހުރުވައާ ބޮޑަށް ތަފާތީ ދެކުނުގެ މީހުންގެ ބަސްމަގެވެ. އުތުރުގެ ބަސްމަގުގައި ތަފާތުތަކެއް ހުއްޓަސް ދިވެހި ބަހުގެ ރަސްމީ ބަހުރުވައާ ދެކުނުގެ ބަހުރުވަތަކަށް ވުރެ ތިމާގެކަން ބޮޑެވެ. މިހެންވުމުން އަޅުގަނޑަށް ޤަބޫލުކުރެވޭ ގޮތުގައި، ދިވެހި ބަހުގެ ރަސްމީ ބަހުރުވައިގެ އިތުރުން ދިވެހި ބަހުގައި ހިމެނޭ މައިގަނޑު ބަހުރުވަތަކަކީ، ހައްދުންމަތީ ބަހުރުވަ، ހުވަދޫ ބަހުރުވަ، ފުވައްމުލަކު ބަހުރުވަ އަދި އައްޑޫ ބަހުރުވައެވެ.\nދެ ހާހުގެ ކުރިއަށް ޖެހިލައިފި ނަމަ، އައްޑޫ ހުވަދޫ ބަހުރުވައޭ ކިޔުމުގެ ބަދަލުގައި ކިޔައި އުޅުނީ، އައްޑޫ ބަސް، ފުވައްމުލަކު ބަސް، ހުވަދޫ ބަސް މިފަދައިންނެވެ. އެތަންތަނުގެ މީހުން މިހާރު ވެސް ބޭނުންކުރަނީ ބަހުރުވައިގެ ބަދަލުގައި ބަހެވެ. ބަހާއި ބަހުރުވަ ވަކިކޮށް ކަނޑައެޅުމަކީ ބަހަވީ ޢިލްމުވެރިންނަށް ވެސް މާކަ ފަސޭހަކަމެއް ނޫންކަމަށް މަޝްހޫރު ބަހަވީ ޢިލްމުވެރިޔާ ކެރޯލް މަޔަރސް ސްކޮޓަން (2006) ވިދާޅުވެއެވެ. އެހެންކަމުން މި ކަން ދެނެގަތުމަށް ދެ މިންގަނޑެއް ގެންގުޅޭ ކަމަށް ވެސް އޭނާ ވިދާޅުވެއެވެ. އެއީ ބަހަވީ ގޮތުން ބަލާ މިންގަނޑާއި، އިޖުތިމާޢީ އަދި ސިޔާސީ ގޮތުން ބަލާ މިންގަނޑެވެ.\nބަހަވީ ގޮތުން ބަލައި ބަހާއި ބަހުރުވަ ކަނޑައަޅާ މިންގަނޑުގައި ބަލަނީ، ދައްކާ ވާހަކަ ދޭހަވޭތޯ ނުވަތަ ނުވޭތޯއެވެ. ބަހަވީ ތަފާތުތައް ބޮޑުވެ ދައްކާ ވާހަކަތައް އެކަކު އަނެކަކަށް ދޭހަ ނުވާ ނަމަ، ބުނެވެނީ އެއީ ވަކި ބަހެއް ކަމަށެވެ. ނަމަވެސް ދޭހަވާ ނަމަ، ބުނެވެނީ އެއީ ބަހުރުވައެއް ކަމުގައެވެ. ބަހަވީ ތަފާތުތަކޭ މި ދެންނެވީ، އަޑުނިޔާކުރާ ގޮތާއި، ލަފުޒުތައް އުފެދި ޖުމުލަތައް ތަރުތީބުވާ ގޮތާއި، ބަސްކޮށާރުގައި ހުންނަ ތަފާތުތައް ފަދަ ތަފާތުތަކުގެ ވާހަކައެވެ. މި ތަފާތުތައް ދެނެގަތުމަށް ޓަކައި ޖުމުލައެއް އެކި ބަހުރުވަތަކުން ލިޔެލާނަމެވެ.\n1. އޭނާގެ ހުންނަ ވަރު މި ކިޔައިދެނީ. (ރަސްމީ ބަހުރުވަ)\n2. އެ ގޮލިޔެގެ ހުންނަން ވަރަ މިކިޔައިދެނޫ. (ލ.މާބައިދޫ)\n3. އެޔަގެ ހުންނާ ވަރާ މިކެޔައިދެންނު. (ގދ.ތިނަދޫ)\n4. އެއުގެ ހިންނާ ވަރޮ މިކޭދެނީ. (ޏ.ފުވައްމުލައް)\n5. އިޔެގެ ހިންނެ ވަރަ މި ކޭއިދެނީ. (ސ.މަރަދޫ)\nދިވެހި ބަހުގެ މައިގަނޑު ފަސް ބަހުރުވައިގައި ވެސް ބަހަވީ ތަފާތުތައް ހުރިކަން މި މިސާލުތަކުން ފާހަގަކުރެވެއެވެ. މި ތަފާތުތައް ކުޑަވި ވަރަކަށް، ދައްކާ ވާހަކަ އެކަކު އަނެކަށް ދޭހަވުން ބޮޑުވާނެއެވެ. ތަފާތު ބޮޑުވި ވަރަކަށް ދޭހަވުން ދާނީ ކުޑަވަމުންނެވެ.\nބަހެއްތޯ ނުވަތަ ބަހުރުވައެއްތޯ ކަނޑައަޅާ ދެވަނަ މިންގަނޑު (އިޖުތިމާޢީ އަދި ސިޔާސީ މިންގަނޑު) ގައި، އިޖުތިމާޢީ ގޮތުން ވަކިވެ، ސިޔާސީ ގޮތުން ވަކި ބަހެއްގެ ގޮތުގައި ކަނޑައަޅާ ހިސާބުން ވަކި ބަހެއްކަމުގައި ބަލައެވެ. އެއީ ކިތަންމެ ބޮޑަކަށް އެއް ބަޔަކު ދައްކާ ވާހަކަ އަނެއް ބަޔަކަށް ދޭހަވި ކަމުގައި ވިޔަސް ވަކި ބަހެއް ކަމުގައި ބަލައެވެ. މިސާލަކަށް ހިންދީ ބަހާއި އުރުދޫ ބަހަކީ މިފަދަ ދެ ބަހެވެ. އެހެނީ ބަހަވީ މިންގަނޑުން ބަލައިފި ނަމަ، މި ދެ ބަސް ބެލެވޭނީ އެއް ބަހެއްގެ ދެ ބަހުރުވަ ކަމުގައެވެ. މިހެން މިވަނީ ޤައުމުތަކުން ސިޔާސީ މިނިވަންކަމާ އެކު ބަހަވީ މިނިވަންކަން ވެސް ބޭނުންވާތީއެވެ. މިގޮތުން، ބައެއް މީހުން ބަހަށް ޓަކައި ހަނގުރާމަކޮށް ވަކިވެގަންނަނީއެވެ. ހަމަ މި ބީދައިން ބަހަކީ ޖަމާޢަތްތައް އެއްބައިވަންތަކުރުވައި، ގުޅުންތައް ދަމަހައްޓައިދޭ އެއްޗެއް ވެސް މެއެވެ. އެހެންކަމުން ދިވެހިރާއްޖޭގެ އެއްބައިވަންތަކަމާއި އަމަންއަމާންކަމާއި ޞުލްހަމަސަލަސްކަން ދެމެހެއްޓުމުގައި ދިވެހި ބަހާއި މި ބަހުގެ ބަހުރުވަތަކުގެ ދައުރަތަކަށް އަލިއަޅުވައިލާނަމެވެ.\nދިވެހިންގެ އަމަންއަމާންކަމާއި ސުލްޙަމަސަލަސްކަން ދެމެހެއްޓުމުގައި ވެހި ބަހާއި ވެހި ބަހުރުވަތައް\nކޮންމެ ބަޔެއްގެ ވެސް އިޖުތިމާޢީ އާދަކާދައާއި ދުވަހީ ދިރިއުޅުމުގެ ހުރިހާ ކަމެއް ގުޅިލާމެހިފައި ވަނީ އެ ބަޔެއްގެ ބަސް ނުވަތަ ބަހުރުވައާއެވެ. އެހެންކަމުން ޙަޤީޤީ އިޖުތިމާޢީ ދުނިޔެ ބިނާވަނީ އިޖުތިމާޢީ އޮނިގަނޑާއި އިޖުތިމާޢީ އާދަކާދައިގެ މައްޗަށް ކަމަށް ބަހުގެ މާހިރެއް ކަމަށްވާ، ނޯމަން ފެއަރކްލޯ (2001) ވިދާޅުވެއެވެ. އެހެންކަމުން ތިމާ ނިސްބަތްވާ ޖަމާޢަތާއި އެ ބަޔެއްގެ އާދަކާދަ އެންމެ ބޮޑަށް ގުޅިފައި ވާނީ ވެސް ބަހާއެވެ. ސަބަބަކީ ކޮންމެ ގުޅުމެއް ވެސް ގުޅުވައިދީ، އެ ގުޅުން ދަމަހައްޓައިދޭ މައިގަނޑު ބާރަކީ ބަހެވެ.\nއިޖުތިމާޢީ އޮނިގަނޑުގައި، ކޮންމެ މީހަކު ވެސް ނިސްބަތްވާ އެކި ވަރުވަރުގެ ޖަމާއަތްތައް ނުވަތަ ކުދި އަދި ބޮޑެތި ވިލިތައް (ކޮމިއުނިޓީތައް) ހިމެނެއެވެ. މިއިން ކޮންމެ ވިއްޔެއްގައި ވެސް ނަގާކިޔާ މީހާގެ ބަސް ދަށަށް ތިބޭ މީހުން ޤަބޫލުކުރެއެވެ. އަދި ނުފޫޒުގަދަ މީހާގެ ބަހާއި ބަސްމަގުގެ ސަބަބުން އެހެން މީހުންގެ ބަހާއި ބަސްމަގާއި އުޅުމަށް ވެސް އަސަރުކުރެއެވެ. ހަމައެހެންމެ އެކުގައި އުޅޭ ވިލީގެ މީހުންގެ ބަސްމަގުގެ ސަބަބުން ވަކިވަކި ފަރުދުންގެ ބަސްމަގަށް ވެސް އަސަރުކުރެއެވެ. ވީމާ، އަޅުގަނޑުމެންގެ ކޮންމެ ވިއްޔެއްގައި ވެސް ޞުލްޙަމަސަލަސްކަމާއި ހަމަޖެހުން ދަމަހައްޓައިދޭ އެންމެ ވަރުގަދަ ފަހުލަވާނަކީ ބަހެވެ. އެހެނީ މުދައްރިސާއި ދަރިވަރުން ގުޅުވައިދޭ ޢިލްމީ ފައްވާރަކީ ބަހެވެ. މައިންބައިންނާއި ދަރިންގެ މެދުގައި އުފެދޭ ކުލުނާއި ލޯބީގެ ކޯރަކީ ވެސް ބަހެވެ. އެއްބަނޑުއެއްބަފާ މީހުންނާއި ދުރުތާ ތިމާގެ މީހުންނާއި ރައްޓެހިންގެ މިލިއުޅުމާއި ސަމާސާގެ ހޮޅުއަށްޓަކީ ވެސް ބަހެވެ. ވެރިންނާއި ވެރިންގެ ދަށުން މަސައްކަތްކުރާ މީސްމީހުންގެ މެދުގައި އޮންނަ އަދަބު އިޙުތިރާމުގެ ފާލަމަކީ ވެސް ބަހެވެ. އެހެންކަމުން އިޖުތިމާއީ ފަންތިތަކާއި ގިންތިތައް ބިނާވަނީ އަޅުގަނޑުމެން އަހުލުވެރިވެފައިވާ ވެހި ބަހުގެ ސަބަބުންނެވެ. އެހެނީ އަޅުގަނޑުމެންނަށް ބަހުގެ އުފާ އެންމެ ބޮޑަށް ހާސިލުވާނީ ވެސް އަޅުގަނޑުމެންގެ ވެށްޓާ ގުޅިފައިވާ އަމިއްލަ ބަހުންނެވެ. ބަހުރުވައަކުން ވާހަކަދައްކާ މީހެއް ނަމަ އެ މީހެއްގެ އަމިއްލަ ބަހުރުވައިންނެވެ.\nއިޖުތިމާއީ އާދަކާދައަށް ބެލި ކަމުގައި ވިޔަސް، ކޮންމެ ކަމެއް ކުރަނީ ބަސް ބޭނުންކޮށްގެންނެވެ. އެހެންކަމުން މީހުންގެ ފިކުރާއި ޚިޔާލާއި ދީނީ ޢަޤީދާއާ ގުޅިގެން ބަހަށް ބަދަލު އާދެއެވެ. އަދި ހަމައެހެންމެ ބަހަށް ބަދަލު އަތުވެއްޖެ ނަމަ، މި ދެންނެވި ހުރިހާ ކަމަކަށް ބަދަލުއާދެއެވެ. ޖޭ.ކޭ. ޗެމްބާސް އަދި ޕީޓަރ ޓްރުޑްގިލް (1998) ވިދާޅުވާ ގޮތުގައި އެމެރިކާގެ މަޝްހޫރު ބަހަވީ ޢިލްމުވެރިޔާ އެޑްވަޑް ސާޕިރާއި އޭނާގެ ދަރިވަރު ވޯފްގެ ތިޔަރީގައި ބުނާ ގޮތުން ނަމަ، ބަސް އުފެދެނީ މުޖުތަމަޢުންނެވެ. އަދި މުޖުތަމަޢު ބިނާ ވަނީ ބަހުންނެވެ. މިއިން އެނގޭ ކަމަކީ، ބަހާއި މުޖުތަމަޢު އެކަތި އަނެކައްޗަށް ބާރު ފޯރުވާކަމެވެ. ވީމާ، އެއްވެސް ތަނެއްގައި ސުލްޙަމަސަލަސްކަމާއި ހަމަޖެހުން ގާއިމުކުރަން ބޭނުންވާނަމަ، އެ ބަޔެއްގެ ބަސް ދަމަހައްޓަން ޖެހެއެވެ. މިގޮތަށް ބަސް ދެމެހެއްޓިއްޖެ ނަމަ، އެ ތަނެއްގައި އެ ތަނެއްގެ އަމިއްލަވަންތަކަން ދެމެހެއްޓޭނެއެވެ. ސަގާފަތާމެދު ދަރިވަރުން ފަޚުރުވެރިވެ، ބަހުން އުފާ ހާސިލުކުރާ ތަން ފެންނާނެއެވެ. އެހެންކަމުން އަޅުގަނޑުމެން އުފާވެރިކަމާ އެކު ގުޅުން ގާއިމުކޮށް ދިރިއުޅެން ބޭނުން ނަމަ، ސްކޫލުތަކާއި، މަސައްކަތުގެ މާހައުލު ފަދަ ހުރިހާ ތަނެއްގައި ވެސް އެ ބަޔެއްގެ ވެހި ބަހަށާއި ބަހުރުވަތަކަށް އިޙުތިރާމްކޮށް މަރުޙަބާކިޔަން ޖެހެއެވެ. ހަމައެހެންމެ މި ބަވަނަ ވަމުންދާ ދުނިޔޭގައި ތަރައްޤީގެ މަގުގައި ފައިހަމަކުރަމުން ދާން ވާނީ ތިމާމެންގެ ފަސްމަގަށާއި ކުރިމަގަށް ވެސް ބަލައިގެންނެވެ. ތިމާމެންގެ ބަހާއި ބަހުރުވަތަކުން ފެންދީގެން ހައްދާފައިވާ، އަމިއްލަ ސަގާފަތާއި އާދަކަދާއިގެ ހިޔަލުގައި ތިބެގެންނެވެ. ވީމާ، ދިވެހިންގެ ތަރައްޤީއަށް ޓަކައި ދިވެހި ބަހާއި މި ބަހުގެ ވެހި ބަހުރުވަތަކުގެ މުހިންމުކަމަށް ބަލައިލާނަމެވެ.\nދިވެހިރާއްޖޭގެ ތަރައްޤީއަށް ޓަކައި ދިވެހިންގެ ވެހި ބަހާއި ވެހި ބަހުރުވަ\nދިވެހިންގެ އިއްޔެއާއި މި އަދު ވަރަށް ތަފާތެވެ. އިއްޔެ އަޅުގަނޑުމެންނަކީ، އިންޑިއާ ކަނޑުގައި ފޮރުވި، އެކަހެރިވެފައިވި މުތީތަކެކެވެ. ނަމަވެސް މިއަދު މި މުތީތަކުގެ ވިދުން މުޅި ދުނިޔެ ވެސް ދެކެފިއެވެ. ނުހަނު ލޯތްބާ އެކު، ބަލައިގަނެފިއެވެ. އެހެންކަމުން މި ބަވަނަ ދުނިޔޭގައި އަޅުގަނޑުމެންގެ ތަރައްޤީ ދެމެހެއްޓެނިވި ގޮތެއްގައި ކުރިއަރުވަން ބޭނުންވާ އެކައްޗަކީ އަޅުގަނޑުމެންގެ ބަހާއި އަމިއްލަވަންތަކަން ދެމެހެއްޓުމެވެ. މި ރާއްޖޭގެ ކޮންމެ ރަށެއްގެ މީހުންގެ ސަގާފަތާއި އާދަކާދައާއި ދިރިއުޅުމަށް ޓަކައި ކުރާ މަސައްކަތްތަކުގައި ތަފާތު ހުރެއެވެ. މި ތަފާތުތަކާ ގުޅިގެން އެބައިމީހުންގެ ބަހުރުވައާއި ބަސްމަގާއި ވާހަކަދައްކާ ރާގު ވެސް ތަފާތެވެ. އެހެންކަމުން އެ ބަޔަކަށް ޚާއްޞަ އެ ބަޔެއްގެ ވެހި ދިރިއުޅުމާ އެކު، ތަރައްޤީގެ އުސް ކުރިބޯށިތަކަށް ވާސިލުވުމަށް މަސައްކަތްކުރުން ވަރަށް މުހިންމެވެ.\nދިވެހިންގެ ތަރައްޤީއާ މެދު ވިސްނާ އިރު، ރާއްޖޭގެ އެކި ރަށް ރަށުގައި ދިރިއުޅުމަށް ޓަކައި އުފައްދާ ތަކެއްޗާއި އެ ތަކެއްޗަށް ކިޔާ ނަންތައް ވެސް ތަފާތެވެ. ދެކުނުގައި ތުނޑުކުނަލާއި ބޮނޑިއާއި އުއްސަކުރު ހަދައެވެ. އުތުރުން ސާންތިއާއި ހާލުފޮޅިއާއި ފަތު ހަކުރު އުފައްދައެވެ. އުތުރުގެ މީހުން ބޯވަޅު އެޅި ލިބާސް ލައެވެ.، ދެކުނުގައި ކަސަބު ބޯވަޅު އެޅި ލިބާސް ލައެވެ. މިއިން ކޮންމެ މަސައްކަތަކާ ގުޅިގެން އެތައް ލަފުޒެއް އެތައް މުހާވަރާއެއް ކާބަފައިންގެ ޒަމާނުއް ސުރެ އަންނަނީ ބޭނުންކުރަމުންނެވެ.\nމިސާލަކަށް ކަސަބު ބޯވަޅުގެ ކޮންމެ ހިރަކަށް ވަކިން ދެކުނުގެ މީހުން ނަން ކިޔާފައި ވެއެވެ. މިގޮތުން، ހުވަދޫ އަތޮޅު މީހުން ކިޔާ ނަންތަކުގެ ތެރޭގައި "މަންތޭ އެތިއަޑާ، ކަސަބެ ހިރެ، ބަގިޔާ، ބާދެލާ ހިރެ، ބަގިޔާކޮޅެ، ހުއްދު ހިރާ، ރޯދުއަޑާ، ދަޓުކަސަބާޑާ، ވައްބަގިޔާ، ތުޑެފަޓާ" މިފަދަ ނަންތައް ހިމެނެއެވެ.\nވީމާ، ދިވެހިންގެ ތަރައްޤީއަށް ޓަކައި ދިވެހިރާއްޖޭގެ ޖަޒީރާ ރަށްތަކުގައި ކުރަމުން އަންނަ އަމިއްލަ ވަންތަ މަސައްކަތްތައް އޭގެ އެންމެ ވެހި ގޮތުގައި ތަރައްޤީކޮށް ދުނިޔޭގެ ބާޒާރުތަކާ ހަމައަށް ގެންދިއުމަށް ޓަކައި، ދިވެހި ބަހުގެ ވެހި ބަހުރުތައް ދަމަހައްޓައި އެ ބަހުރުވަތަކުގެ މާދަރީންގެ މަސައްކަތްތައް ވެހި ގޮތުގައި ތަރައްޤީކުރުން ވަރަށް މުހިންމެވެ.\nތަރައްޤީއާއި ތަހުޒީބާ އެކު އަޅުގަނޑުމެންގެ އަމިއްލަ އުސޫލުތަކާއި ފަންނުވެރިކަމާއި ފާޑުވެރިކަން ވެސް ތަރައްޤީކޮށް ދެމެހެއްޓުމަކީ އަޅުގަނޑުމެން ދިވެހިންގެ ނަން ދިރުވައި އާލާކުރުމުގެ އެންމެ މުހިންމު އެއް ބާރެވެ. ބަހާއި ސަގާފަތާއި އާދަކާދައާ ނުލައި އެ ބަޔެއްގެ ޙަޤީޤީ ކާކުވަންތަކަމެއް ނޭނގޭނެއެވެ. ހަމައެހެންމެ ބަހާއި ސަގާފަތް ގުޅިފައިވަނީ ވަކިނުކުރެވޭނެ ހާ ބާރުގަދަ ގުޅުމަކުންނެވެ. ކާބޯތަކެއްޗަށް ބަލާއިރު، ކުރީ ޒަމާނުގައި އުތުރުގެ މީހުން މައިގަނޑު ކެއުމަކަށް ކަނޑުލާއި ރަނޑޫ ބޭނުންކުރިއެވެ. ނަމަވެސް ދެކުނުގައި އާންމުކޮށް ބޭނުންކޮށްފައި ވަނީ އަލައާއި ބަނބުކޭލެވެ. ބަހާ މި ބައިތަކާ ގުޅިފައިވާ މިންވަރު، "އަލަ ގަހަކުން ކެއު ނިރެއް ނުފަޅާނެއެވެ." "އެމީހަކު ކެހި ކަނޑުލެއްގެ ހިތި ފިލުވާނީ އެމީހެކެވެ." މިފަދަ ހަރުބަހާއި މިސާލު ބަސްތަކުން ހާމަވެއެވެ. ދިވެހިންގެ މައިގަނޑު މަސައްކަތްތަކަކީ މަސްވެރިކަމާއި ރާވެރިކަމެވެ. މި ދެ މަސައްކަތާ ގުޅިފައިވާ މުހާވަރާތައް ވެސް ވަރަށް ގިނައެވެ. "ގެންފައި ދާނީ ފަލަމަހެވެ." "ހަފޮޅުން އެތެރެވެއްޖެއްޔާ ބަޔެއް އޮންނާނެއެވެ." މިފަދައިން މަސްވެރިކަމާ ދިވެހިންނާ ގުޅިފައިވާ މިންވަރު ހާމަކޮށްދޭ އެތައް ބަހެއް ދިވެހިން ބޭނުންކުރެއެވެ. ހަމައެހެންމެ "ރައިވެރިއެއްގެ ދަރިއަކަށް ވެސް ހަތަރެތިން އެކަތި އޮވެއެވެ." މިއީ ރައިވެރިންނަށް ނިސްބަތްކޮށް އުފެދިފައިވާ އަދަބީ ބަހެކެވެ. އެހެންކަމުން، ގައުމެއް ކުރިއަރައި ތަރައްޤީވުމުގައި އެބައިމީހުންގެ ތާރީޚާއި ސަގާފަތް ދެނެގަނެ، އެއިން ލިބޭ ޢިބުރަތާއި މަންފާއާ އެކު ކުރިއަށް ދިޔުން ވަރަށް މުހިންމެވެ.\nދިވެހި ބަހުގެ ވެހި ބަހުރުވަތަކުން ދިވެހިންގެ ހާލަތާއި ކާކުވަންތަކަން ނުހަނު ބޮޑަށް ދައްކައިދެއެވެ. މިގޮތުން ބަލާއިރު، ހުވަދޫ ބަހުރުވައިން ބޭނުންކުރާ "ތި ކުދެ ހީވެންނޫ އައިނަކު މަންތޭ ހުއްޓީ އިކިން ކެރަގައިކެ ހެން" (ތިޔަ ކުއްޖާ ހީވަނީ އައިނެއްގެ މަތީގައި ހުރި އެންމެ ކުރަނތްގެއް ހެން) މި މުހާވަރާ ބޭނުންކުރަނީ އަންހެންކުދިންގެ ރީތިކަން ސިފަކުރުމަށް ޓަކައި އައިން މަތީ ދޫންޏެއް ކަމުގައިވާ ކުރަނގީގެ ރީތިކަމާ ގުޅުވައިގެންނެވެ. ހުވަދޫ އަތޮޅަކީ މަސްވެރި އަތޮޅަކަށް ވާތީ، އެބައިމީހުންނަށް އެންމެ ރީތި މި ވަނީ ވެސް މަސްއައިން މަތީގައި އުދުހޭ ދޫންޏެކެވެ. ފުވައްމުލަކުގައި ބޭނުންކުރާ އަދަބީ ބަހަކަށް ބަލާއިރު، "ނިހަލާ ރަޅެކި ފެނައެން ނިހިންނާހިން" (ނުނަގާ ރާޅެއްގެ ފޮނެއް ނުހުންނާނެ) މި އަދަބީ ބަސް ގުޅިފައި ވަނީ، ފުވައްމުލައް އުފެދިފައިވާ ގޮތާއެވެ. އެހެނީ ފުވައްމުލަކަކީ، ކަނޑުމަތީގެ ރަށަކަށް ވާތީ އެ ރަށުގެ ވަށައިގެން ބޮޑެތި ބިޔަ ރާޅުތައް ނަގައެވެ. ވީމާ، މިއީ ފުވައްމުލަކުގެ ގުދުރަތީ ވެއްޓާ ނުހަނު ބޮޑަށް ގުޅޭ އަދަބީ ބަހެކެވެ. ހަމައެހެންމެ "ހައް ތަނި ބޭވި ބަނބުކެއު މުޑޭށައުހެން" (ހަތް ތަނުގައި ބެހެއްޓި ބަނބުކެޔޮ މުޅޯށްޓެއްހެން) މިއީ އައްޑޫ އަތޮޅަށް ޚާއްޞަ އަދަބީ ބަހެކެވެ. އައްޑޫ އަތޮޅު މީހުންނަކީ މަސްވެރިކަމަށް ވުރެ ބޮޑަށް ދަނޑުވެރިކަމުން ކައިބޮއި އުޅުނު ބައެކެވެ. ވީމާ، މި މުހާވަރާގައި މިވަނީ އެބައިމީހުންގެ މައިގަނޑު ކާނާއެއް ކަމުގައިވާ ބަނބުކޭލުގެ ވާހަކަ ދައްކާފައެވެ. އެހެންކަމުން، ޤައުމެއް ތަރައްޤީކުރަން އެދޭނަމަ، ފުރަތަމަ ވެސް އެ ބަޔަކީ ކޮން ބަޔެއްކަމާއި އެ ބައިމީހުންގެ ތެރޭގައި ކުރެވިދާނެ މަސައްކަތްތަކާއި ވިސްނުމާއި ފިކުރު ހުންނާނެ ގޮތް ދެނެގަންނަން ޖެހެއެވެ. މިކަން އެންމެ ރަނގަޅަށް ދެނެގަނެވޭނީ އެބައިމީހުންގެ ވެހި ބަހާއި ވެހި ބަހުރުވަތަކުންނެވެ.\nދިވެހިރާއްޖޭގައި ޖަޒީރާ ފަތުރުވެރިކަން ފެތުރި ފުޅާވަމުން ދާއިރު، އަޅުގަނޑުމެން، އަޅުގަނޑުމެންގެ ގޮތުގައި ދެމިތިބެ، އަޅުގަނޑުމެންގެ ބަހާއި ސަގާފަތާއި އާދަކާދަ ރައްކާތެރިކުރުން މުހިންމެވެ. ދުނިޔޭގެ އެކި ކަންކޮޅުތަކުން، މި ނަލަ ޖަޒީރާތަކަށް ޒިޔާރަތްކުރާ ފަތުރުވެރިންނަށް އަޅުގަނޑުމެންގެ ވެހި ބަހާއި ބަހުރުވައާއި ވެހި ސަގާފަތާއި އާދަކާދައަކީ ބޮޑުއަގުގައި ވިއްކޭނެ އެއްޗަކަށް ހެދިދާނެއެވެ. ނަމަވެސް އެހެން ވާނީ، އަޅުގަނގަނޑުމެންގެ ވެހި ބަހާއި ވެހި ބަހުރުވަ ހިމާޔަތްކުރެވިގެންނެވެ. މިއީ ދިރުން ހުރި ވިދާ ބަބުޅާ ޖަވާހިރެއްގެ ގޮތުގައި ލޯތްބާ އެކު ޤަބޫލުކޮށްގެންނެވެ. މިކަން އަޅުގަނޑުމެންގެ ކުދިބޮޑު އެންމެނަށް ޤަބޫލުކުރެވިއްޖެއްޔާ އަޅުގަނޑުމެންނަކީ މި ލޮބިވެތި ވެހި ބަހާއި ބަހުރުވައިގެ ސަބަބުން އަމާން އޮމާން ސުލްހަވެރި ދިރިއުޅުމެއް އުޅޭ އުފާވެރި ބަޔަކަށް ވެވިދާނެއެވެ. ހަމައެހެންމެ ބަވަނަ ދުނިޔޭގެ ތަރައްޤީގެ ދުވެލީގެ އެންމެ ކުރީގައި މިސްރާބު ސީދާކޮށްލެވޭ ނަވެއް ކަމުގައި މި ދިވެހިރާއްޖެވުމަކީ ދުރުގައި ވާކަމެއް ވެސް ނުމެ ނޫންމެއެވެ. ވީމާ، ޔުނަސްކޯއިން 2019 ވަނަ އަހަރަށް ކަނޑައަޅުއްވާފައިވާ ޝިޢާރުން ހިތްވަރު ލިބިގަނެ، މި ލޮބުވެތި ދިވެހިރާއްޖެއަށް އުފާފާގަތިކަން ގެނައުމުގައި، އަޅުގަނޑުމެން އެންމެހާ ދިވެހިން އަތުގުޅައި އެއް ޢަޒުމެއްގައި ތިބެ، ދިވެހި ބަހާއި މި ބަހުގެ ވެހި ބަހުރުވަތައް ހިމާޔަތްކުރަމާތޯއެވެ؟\nހުއްދު ހިރާ: ރިހި ކަސަބުން ގަތާފައި ހުންނަ، އާދައިގެ ހިރަށް ވުރެ ފުޅާ ހިރެއް. މި ހިރު އަޅާނީ ކަސަބު ބޯވަޅު އެޅި ހެދުމުގެ ރޮދިގަނޑާ ޖެހިގެން އޭގެ މަތީގައްޔާއި ތިރީގައި.\nނަގާކިޔާ މީހާ: ޖަމާޢަތެއްގައި އިސްކޮށް ބަސްބުނާ މީހާ.\nރޯދުއަޑާ: ކަސަބު ބޯވަޅުގެ މެދުގައި ހުންނަ އެންމެ ފުޅާ ހިރު. މި ހިރު ގަތާނީ އެކި ކުލަކުލައިގެ ބާދަލާއާއި ބަރަނި ބޭނުންކޮށްގެން. އެހެންކަމުން ހިރުގެ މެދު ހުންނާނީ ރީތި ގޮތްގޮތަށް ޑިޒަންކުރެވިފައި.\nބަހުރުވަ: ބަހަކުން ވާހަކަދައްކާ ބަޔެއްގެ މެދުގައި ހުންނަ ބަހަވީ ތަފާތުއް.\nބަވަނަ: ވިޔަފާރިއާއި އެހެނިހެން ގުޅުންތަކުގެ ސަބަބުން، އެއް ބަޔަކު އަނެއް ބަޔަކަށް އެނގި ދަސްވެ، ސަރުކާރުތަކާއި ތަފާތު ކުންފުނިތަކާއި މީސްމީހުންގެ މެދުގައި، މުޅި ދުނިޔެއަށް ހުޅުވިފައި އޮންނަ ގުޅުން.\nބަގިޔާ: އާދައިގެ ބަރަނި ނުވަތަ ފަށުވި ބަރަނިން ގަތާފައި ހުންނަ ހިމަ ހިރު.\nބަގިޔާކޮޅެ: މާޖަހާފައި ހުންނަ ބަގިޔާ.\nބާދެލާ ހިރެ: ބަރަނި ހިރުގެ މެދަށް ބަދަލާ ފަށެއް ލައިގެން ގަތާފައި ހުންނަ ހިރު\nކަސަބެ ހިރެ: ކަސަބުން ގަތާފައި ހުންނަ ހިރު.\nކާކުވަންތަކަން: އެމީހަކު ނުވަތަ އެ ބަޔަކު ދުނިޔެއަށް ދައްކާ އެމީހެއްގެ ނުވަތަ އެ ބަޔެއްގެ އަމިއްލަ ގޮތްފޮތް\nއިޖުތިމާޢީ އޮނިގަނޑު: ވިއްޔެއްގައި ނުވަތަ ޖަމާޢަތެއްގައި އިޖުތިމާޢީ ގުޅުންތައް ތަރުތީބުވެފައި އޮންނަ ގޮތް. މި އޮނިގަނޑު ބިނާވާނީ، ވިލީގެ ނުވަތަ ޖަމާޢަތުގެ މީހުންގެ މިލިއުޅުމާއި އާދަކާދައާއި ގަބޫލުކޮށް ބަލައިގަންނަ އަގުތަކުގެ މައްޗަށް.\nއިޖުތިމާޢީ އާދަކާދަ: ވިއްޔެއް ނުވަތަ ޖަމާޢަތެއްގެ މީހުންގެ މިލިއުޅުމާއި ކޮށްއުޅޭ ކަންތައްތަކާއި ޤަބޫލުކޮށް ބަލައިގަންނަ އަގުތައް\nއިޖުތިމާޢީ ދުނިޔެ: އެކަކު އަނެކަކަށް ވާގިވެރިވެ އެންމެން އެކުވެރިކަމާ އެކު ދިރިއުޅޭ ވިލިތައް ނުވަތަ ޖަމާޢަތްތައް\nވިލި: އަވަށް. ބައިބައި.\nވެހި ބަހުރުވަ: އެބަޔަކު އެ ބަހުރުވައަކަށް އަހުލުވެރިވެފައިވާ އެ ބަހުރުވައެއް ދިރުވައި އާލާކޮށް ރައްކާތެރިކުރަން ޖެހިފައިވާ އެ ބަޔެއްގެ އަމިއްލަ މައް ބަހުރުވަ\nވެހި ބަސް: އެބަޔަކު އެ ބަހަކަށް އަހުލުވެރިވެފައިވާ އެ ބަހެއް ދިރުވައި އާލާކޮށް ރައްކާތެރިކުރަން ޖެހިފައިވާ އެ ބަޔެއްގެ މައް ބަސް\nވައްބަގިޔާ: ކަސަބު ބޯވަޅުގެ ތުނޑު ހިރުގެ މަތީގައި ހުންނަ ހިރު. ބައެއް ފަހަރު ވައްބަގިޔާގެ ގޮތުގައި ދެ ހިރު ވެސް އަޅާފައި ހުރޭ. މިއީ އާދައިގެ ހިމަ ހިރު. ރަން ނުވަތަ ރިހި ކަސަބުގެ ހިރު ވެސް ބޭނުންކުރޭ\nމާދަރީން: މާދަރީބަހުން ވާހަކަދައްކާ މީހުން. މާދަރީބަހުގެ އަލުވެރިން\nމަންތޭ އެތިއަޑާ: ކަސަބު ބޯވަޅު އެޅި ހެދުމުގެ ބޯވަޅުގެ އެންމެ މަތީގައި ހުނަން ހިރު\nދަޓުކަސަބާޑާ: ކަސަބު ބޯވަޅުގެ ވައްބަގިޔާގެ މަތީގައި ހުންނަ ހިރު. މި ހިރު އާދައިގެ ކަސަބު ހިރަށް ވުރެ ފުޅާވާނެ.\nތުޑެފަޓާ: ކަސަބު ބޯވަޅުގެ އެންމެ ތިރީގައި ހުންނަ ހިރު. މި ހިރު ގަތާފައި ހުންނާނީ ތުނޑުތުނޑު ލައްވާފައި\nނޯމަން ފެއަރކްލޯ. (2001). ލެންގުއޭޖް އެންޑް ޕަވަރ. (ސެކަންޑް އެޑިޝަން). އިންގްލޭންޑް: ޕިއަރސަން އެޑިއުކޭޝަން.\nކެރޯލް މަޔަރސް ސްކޮޓަން. (2006). މަލްޓިޕްލް ވޮއިސް އޭން އިންޓްރޮޑަކްޝަން ޓު ބައިލިންގުއަލިޒަމް. ޔޫ.ކޭ: ބްލެކްވެލް ޕަބްލިޝިންގ\nދިވެހިބަހުގެ އެކެޑަމީ. (2019). ބަސްފޮތް. ނެގީ: http://radheef.mv/index.php?do=search\nޖޭ.ކޭ. ޗެމްބާސް އަދި ޕީޓަރ ޓްރުޑްގިލް. (1998). ޑައިލެކްޓޮލޮޖީ. (ސެކަންޑް އެޑިޝަން) ޔޫ.ކޭ: ކެމްބްރިޖް ޔުނިވަސިޓީ ޕްރެސް


Award for Institution building STELCO ah libijje - vNews.mv\nޠާހިރާ އަޒްހާރު 16 July 2021, 16:52\nސްޓެލްކޯއިން ބުނީ މި އެވޯޑަކީ 72 އަހަރުގެ ހިދުމަތުގެ ރެކޯޑްއޮތް އެ ކުންފުނި ކުރިއަރާ ގޮސްފައިވާ ގޮތާއި، ކުންފުނީގެ ކަސްޓަމަރުންނަށް ދެމުންގެންދާ ޚިދުމަތްތަކާއި، ހޯދަމުންދާ ކުރިއެރުންތަކަށް ބިނާކޮށް ދީފައިވާ އެވޯޑެއް ކަމަށެވެ.\nއެގޮތުން މާލޭގެ އާބާދީއާއި، އުމްރާނީ ތަރައްގީއާއި އެއްކޮށް އަންނަމުންދާ ހިފެހެއްޓުމެއްނެތް ކަރަންޓުގެ ޑިމާންޑަށް ކޭޓާ ކުރުމަށް ސްޓެލްކޯއިން ނަމޫނާ ދައްކާފައިވާތީއާއި، ޖާގައިގެ ދަތިކަމާއެކުވެސް، ސްޓެލްކޯއަށް ލިބިފައިވާ ބިމުގެ އެކި ދިމަދިމާލުގައި ޖަނަރޭޓަރު ބަހައްޓައިގެން އެ އަރަމުންދިޔަ ޑިމާންޑަށް ކޭޓާ ކުރުމަށް ކޮށްފައިވާ މަސައްކަތްކަން ސްޓެލްކޯއިން ވަނީ ފާހަގަކޮށްފަ އެވެ.\nމީގެ އިތުރުން މީހުން ބިނާ ކުރުމުގެ ރޮނގުން އެކުންފުނިން ކުރަމުންދާ މަސައްކަތްތަކާއި، ކޮވިޑްގެ ހާލަތުގައި ވަޒީފާ ގެއްލިފައިވާ ފަރާތްތަކަށް އެހީތެރިވުމުގެ ގޮތުން ދުވަހު މުސާރައަށް މިނިވަން މަސައްކަތްތެރިންގެ ގޮތުގައި މަސައްކަތް ކުރުމުގެ ފުރުސަތު ހުޅުވާލުމާއި، ޕެރޯލްގައި ތިބި ބައެއް ފަރާތްތައް ރަނގަޅުގޮތުގައި އަނބުރާ މުޖުތަމައުއަށް ނިކުތުމަށް އެހީތެރިވުމަށް އެފަރާތްތަކަށް ސްޓެލްކޯގައި މަސައްކަތް ކުރުމުގެ ފުރުސަތު ދިނުމާއި، ހާއްސައެހީއަށް ބޭނުންވާ ފަރާތްތަކަށް ކުންފުނީގައި އަދާކުރެވިދާނެ ފަދަ ވަޒީފާތައް އެފަދަ ފަރާތްތަކަށް ތަނަވަސްކޮށްދިނުމުގެ އިތުރުން، ކުންފުނީގައި މަސައްކަތްކުރާ ހުރިހާ މުވައްޒަފުންނަކީ ދިވެހިންނަށްވުން ވެސް ހިމެނޭކަމަށް ސްޓެލްކޯއިން ބުނެފައިވެއެވެ.\nސްޓެލްކޯއިން ބުނީ އެ ކުންފުނިން ވާނީ 14 ކިލޯވޮޓްގެ ޖަނަރޭޓަރަކުން ފަށައި، 200 މެގަވޮޓާއި ގާތްކުރާ އަދަދެއްގެ ކޮމްބައިންޑް ކެޕޭސިޓީއެއް ގާއިމްކޮށްފައި ކަމަށެވެ. އަދި ކުންފުންޏަށް އިތުރު އާމްދަނީ ހޯދުމުގެ ގޮތުން، އިސްތިހާރު ކުރުމަށް ރާއްޖޭގެ އެންމެ ބޮޑު އެއް ސްކްރީން ބެހެއްޓުމާއި، ސްޓެލްކޯ ސޭލްސް ސެންޓަރުގެ ހިދުމަތާއި، ސޯލާ ޕެނަލް ވިއްކުމަށް ހުޅުވާފައިވާ ސްޓެލްކޯ ގްރީންލައިފް ސޯލާ ސެންޓަރާއި، ސްޓެލްކޯ ގްރީންލައިފް ބަސް ސްޓޮޕާއި، ސްޓެލްކޯ ފްލޯޓިންގ ސޯލާ ޕޮޑްގެ އިތުރުން، ކަސްޓަމަރުންނަށް އެންމެ ހެޔޮއަގުގައި ބޯފެން ފޯރުކޮށްދިނުމަށް "ސްޓެލްކޯފެން" ބާޒާރަށް ނެރުންވެސް ހިމެނެ އެވެ.\nމީގެ އިތުރުން ކޮވިޑްގެ ހާލަތުގައި ކުންފުނީގެ ހިދުމަތް މެދުނުކެނޑި ކަސްޓަމަރުންނަށް ދެވުމާއި، މުވައްޒަފުންގެ ރައްކާތެރިކަމާއި، ކަސްޓަމަރުންގެ ރައްކާތެރިކަމަށް އެކުންފުނިން ކޮށްފައިވާ މަސައްކަތްތަކާއި، މުޅި ކުންފުނީގެ ހުރިހާ ހިދުމަތެއް ބައިނަލްއަގުވާމީ މިންގަނޑެއް ކަމުގައިވާ އައިއެސްއޯ 9001:2015 އަށް ސެޓިފައި ކުރުމާއި، ސްމާޓްމީޓަރާއި، ސްމާޓް ގްރިޑްފަދަ ކުރިއަރާފައިވާ ޓެކްނޮލޮޖީތައް މިކުންފުނިން ބޭނުންކުރަން ކުރަމުންދާ މަސައްކަތްތައް މީގެ ތެރޭގައި ހިމެނެ އެވެ.\n19 ވަނަ އޭޝިއަން އެޗްއާރު ލީޑާރޝިޕް އެވޯޑްސްގެ "އެވޯޑް ފޯ އިންސްޓިޓިއުޝަން ބިލްޑިންގ" ގެ އެވޯޑް ސްޓެލްކޯއަށް ލިބިފައިވާއިރު، 2019 ވަނަ އަހަރު މޯލްޑިވްސް ބިޒްނަސް އެވޯޑްސްގައި ސަރުކާރު ކުންފުނިތަކުގެ ތެރެއިން އެންމެ ރަނގަޅު ކުންފުނީގެ އެވޯޑާއި، ސީއެމްޑީއިން ދޭ ކޯޕަރޭޓް ގަވަރނެންސް އެންމެ ރަނގަޅު ކުންފުންޏަށްދޭ "ސީޖީ އެފޯޓްސް އެވޯޑް" އާއި، އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑްސްގެ އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑާއި، ޑްރީމް ކޮމްޕެނީސް ޓު ވޯކް ފޯ" އެވޯޑްވެސް ސްޓެލްކޯއަށް ވަނީ ލިބިފައެވެ.


ރަސޫލް (ޞޢވ) އާއި ބައްދަލުވާހިނދު ދީނުގައި އޮތް މަގުން ހެދުންލާ މީހުންނާމެދު ފަޚުރުވެރިވެވަޑައިގަންނަވާނެ!: މުފްތީ މެންކް\nރަމަޞާން މަހަށްފަހު ޢީދު އަންނާނެއެވެ! ޝުކުރުވެރިވާށެވެ! ހެދުން އަޅައިއުޅުމުގަ އާއި ކުޅިވަރުކުޅެ އުފާ ކުރުމުގެ ވަގުތުތަކުގައިވެސް ﷲ ތަޢާލާގެ މަތިން ހަނދާން ނައްތައިނުލާށެވެ! ޢީދު ހެދުން ފެހުމުގައިވެސް އަދި އެހެން ހެދުން ފެހުމުގައިވެސް މިކަމަށް ވަރަށް ބޮޑަށް ސަމާލުކަން ދޭންވާނެއެވެ.\nއަހަރެމެން ކޮންމެ މުސްލިމެއްގެ ވެސް އެންމެ ބޮޑު އެދުމަކަށްވާނީ ރަސޫލް (ޞޢވ) އާއި ބައްދަލުކުރުމެވެ. ރަސޫލް (ޞޢވ) އާއި ބައްދަލުވާހިނދު ތިބާއަކީ އިސްލާމް ދީނުގައި އޮތް މަގުން ހެދުނަ ލައި އުޅުނު މީހަކު ކަމުގައިވާނަމަ އެކަމަށްޓަކައި ރަސޫލް (ޞޢވ) ފަޚުރުވެރިވެވަޑައިގަންނަވާނެއެވެ. މިއީ އާދައިގެ ނިޢްމަތެއް ނޫނެވެ.\nބައެއް ޢިލްމުވެރިން ބަޔާން ކުރައްވާ ގޮތުގައި އަންހެނުން ނިވާ ނުވާނަމަ އެމީހުންނަކަށް ޙަޤީޤީ އުފަލެއް އަދި ހިތްހަމަ ޖެހުމެއް ނެތެވެ. ނިވާވެގެން ތިބޭނަމަ ހިތްހަމަޖެހުމާއި އުފާވެރިކަން ލިބޭނެއެވެ. އެއީ ނިވާވެގެން ތިބޭ މީހުންނާއި ﷲ ތަޢާލާ އާއި ދެމެދު އުފެދިފައި އޮންނަ ގާތް ގުޅުމުގެ ސަބަބުންނެވެ.


ނިޕާ ވައިރަސް ފަތުރާ ވާ ރާއްޖޭގައި އުޅޭ، ބަލި ރާއްޖެ އައުމުގެ ފުރުޞަތު އެބަ އޮތް- އެޗްޕީއޭ | Fuvahmulahcity\nނިޕާ ވައިރަސް ފަތުރާ ވާ ރާއްޖޭގައި އުޅޭ، ބަލި ރާއްޖެ އައުމުގެ ފުރުޞަތު އެބަ އޮތް- އެޗްޕީއޭ\n3 އަހަރު ކުރިން May 24, 2018 ފުވައްމުލައްސިޓީ0ޚިޔާލު\nއިންޑިޔާގެ ކެރެލާގައި ހަލުވިކަމާއެކު ފެތުރެމުންދާ ނިޕާ ވައިރަސް ފަތުރާ ބާވަތުގެ ވާ ރާއްޖޭގައި އުޅޭތީ، އެބަލި ރާއްޖެއަށްވެސް އައުމުގެ ފުރުޞަތު އެބަ އޮތްކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ވިދާޅުވެއްޖެއެވެ.\nއެ އޭޖެންސީން މިއަދު ނެރެފައިވާ ބަޔާނެއްގައި ވިދާޅުވެފައިވަނީ މި ބައްޔަކީ ޓެރަފޯސް އާއިލާގެ ވާލުން ނުވަތަ ފްރުޓް ބެޓްސްގެ ޒަރީއާއިން ޖެހޭ ބައްޔެއްކަމަށެވެ. އަދި، ބަލި ފެތުރެނީ، މި ބާވަތުގެ ވާލު ކައިފައި މޭވާ ނުވަތަ ވާލުގެ ކުޅު ނުވަތަ ވާލުގެ ކުޑަކަމުދާ އެއްޗެއް ޖެހިފައިވާ ކާނާ ބޭނުންކުރުމުންކަމަށްވެސް ވިދާޅުވެފައިވެއެވެ.\nމީގެއިތުރުން، އެބަޔާނުގައި އިތުރަށް ވިދާޅުވެފައިވަނީ ބަލި ޖެހުނުކަމުގައިވިޔަސް، ބަލީގެ އެއްވެސް އަލާމާތެއް ނުފެނި ހިނގައިދާނެކަމުގައެވެ. އެހެންނަމަވެސް، ބަލީގެ އާއްމު އަލާމާތްތަކުގެ ތެރޭގައި ބޮލުގައި ރިއްސުމާއި، ގައިގައި ރިއްސުމާއި، ކަރުތެރެ ސަކަރާތްވުމާއި، ބައެއް މީހުންގެ ސިކުނޑިއަށް ބަލީގެ އަސަރުކޮށްގެން ބޯއެނބުރުމާއި، ހެއަތް ގޮތްވުން އަދި ފިޓުޖެހުން އެކަށީގެންވާކަމަށެވެ.\nއެޗްޕީއޭގެ ބަޔާނުގައި އިތުރަށް ވިދާޅުވެފައިވަނީ ކެރެލާ ސްޓޭޓުގެ ސަރުކާރުން އާއްމުކޮށްފައިވާ ގޮތަށް، އެސްޓޭޓުގެ ކޮޒިކޯޑު، މަލައްޕުރަމާ، ވަޔަނާޑާ އަދި ކަންނަންނޫރަށް ދަތުރުކުރުމުގައި ސަމާލުވުމަށް އިލްތިމާސް ކުރައްވާކަމަށެވެ.\nމީގެއިތުރުން، މިކަންކަން، ފިޝަރީޒް އެންޑް އެގްރިކަލްޗަރ މިނިސްޓްރީއާއެކު ބަލަމުންދާކަމަށްވެސް ވިދާޅުވެފައިވެއެވެ. މީގެއިތުރުން، ބަލި ފެތުރުނަ ނުދިނުމަށްޓަކައި އަޅަން ޖެހޭ ފިޔަވަޅުތައްވެސް އަޅުއްވަމުންދާކަމަށް ވިދާޅުވެފައިވެއެވެ.\n← ދެ ކިލޯއަށްވުރެ ގިނަ މަސްތުވާތަކެއްޗާއެކު ލަންކާ އިން ދިވެއްސަކު ހައްޔަރުކޮށްފި\nއުދަ އަރާނެތީ ސަމާލުވޭ، މުޅި ރާއްޖެއަށްވެސް ދިޔަވަރު ބޮޑުވާނެ →


Iraq Najaf city'ga hunna Iran ge consulate ga alifaan roakollaifi\nއިރާގުގެ ނަޖާފް ސިޓީގައި ހުންނަ އީރާނުގެ ކޮންސިއުލޭޓްގައި އަލިފާން ރޯކޮށްލައިފި\nމިސިޓީގައި 07 މީހަކު މަރުވެ، 50 އަށްވުރެ ގިނަ މީހުން ވަނީ ޒަހަމަށްވެފައި\nކޮންސިއުލޭޓްގައި އިރާގުގެ ދިދަ ވަނީ ނަގާފައި\nއީރާނުގެ ކޮންސިއުލޭޓް ރޯކޮށްލީ އެތަނުން މުއައްޒަފުން ނެރުމަށްފަހު\nކ. މާލެ | 28 ނޮވެންބަރ 2019 | ބުރާސްފަތި 08:53 | 3,663\nއީރާނުގެ ކޮންސިއުލޭޓްގައި އަލިފާން ރޯވެ އަނދަނީ - އަލްޖަޒީރާ\nއިރާގުގެ ނަޖާފް ސިޓީގައި ހުންނަ އީރާނުގެ ކޮންސިއުލޭޓްގައި އަލިފާން ރޯކޮށްލައިފިއެވެ.\nއީރާނުގެ ކޮންސިއުލޭޓްގައި އަލިފާން ރޯކޮށްލީ ބުދަ ދުވަހު އިރާގުގައި ސަރުކާރާ ދެކޮޅަށް ކުރަމުންދާ މުޒާހަރާއެއްގައެވެ.\nއިރާގު މުޒާހަރާގެ ބައިވެރިން އިރާނާ ދެކޮޅަށް ޝުއޫރުފާޅު ކުރުމުގެގޮތުން މިހާތަނަށް ކޮށްފައިވާ އެންމެ ބޮޑު އަމަލުކަމަށް ރިޕޯޓުތަކުން ބުނެއެވެ. އިރާގުގެ ވެރިއަށް ބަގްދާދުގައި ޝިއީ މުސްލިމް މެޖޯރިޓީގެ މީހުން ސަރުކާރާ ދެކޮޅަށް މުޒާހަރާ ކުރަމުންދާތާ ވަނީ ދުވަސްކޮޅެއްވެފައެވެ.\nއަލްޖަޒީރާއިން ރިޕޯޓުކުރާ ގޮތުގައި މިމުޒާހަރާތަކުގައި އިރާގުގެ ސަލާމަތީ ބާރުތަކުން މުޒާހަރާގެ ބައިވެރިން ހުއްޓުވުމަށް ބަޑިޖެހުމުން މިހާތަނަށް ނަޖާފް ސިޓީގައި 07 މީހަކު މަރުވެ، 50 އަށްވުރެ ގިނަ މީހުން ޒަހަމަށްވެފައިވާ ކަމަށެވެ.\nއިރާނުގެ ކޮންސިއުލޭޓް ވަށައިގެން މުޒާހަރާގެ ބައިވެރިން އެތުރި، ކޮންސިއުލޭޓްގައި އަލިފާން ރޯކޮށްލުމުގެ ކުރިން އެތަނުގެ ހުރިހާ މުއައްޒަފުން އެތަނުން ސަލާމަތްތެރިކަމާއެކު ވަނީ ނެރިފައެވެ. އަދި އަލިފާން ރޯކޮށްލުމުގެ ކުރިން ވަނީ އިރާނުގެ ދިދަ ބާލައި، އިރާގު ދިދަ ވެސް ނަގާފައެވެ.\nމިހާދިސާއާ ގުޅިގެން މިހާރު އެސިޓީގައި ވަނީ ކާފިއު އިއުލާންކޮށްފައެވެ.\nއިރާގުގައި މިމުޒާހަރާތައް ކުރަން ފަށާފައިވަނީ މިދިޔަ މަހުގެ ކުރީކޮޅުން ފަށައިގެންނެވެ.\nމިއީ އިރާގުން އިސްލާމިކް ސްޓޭޓް (އައިއެސް) 2017 ވަނަ އަހަރު ބަލިކޮށްލި ފަހުން އެ ގައުމުގައި ހިންގަމުންދާ އެންމެ ވަރުގަދަ ހަމަނުޖެހުންތަކެވެ.


BREAKING NEWS: Covid Jehigen Mexico In Ithuru 450 Meehun Maruvejje - Vaguthu\nކޮވިޑް-19 ހާލަތު އެންމެ ބޮޑަށް ގޯސްވެފައި އޮތް އެއްގައުމު ކަމަށްވާ މެކްސިކޯ އިން ކޮވިޑް ޖެހިގެން އިތުރު 450 މީހުން މަރުވެއްޖެއެވެ.\nމެކްސިކޯ އިން މިއަދު ވަނީ 18809 މީހަކު ކޮވިޑަށް ފައްސިވެފައެވެ. މެކްސިކޯ އިން ކޮވިޑަށް ފައްސިވާ މީހުންނާއި ކޮވިޑް ޖެހިގެން މަރުވާ މީހުންގެ އަދަދު މެއި މަހު ވަރަށް ބޮޑަށް މަދުވުމަށް ފަހު އަނެއްކާ މިހާރު ދަނީ ހާލަތު ގޯސްވަމުންނެވެ. މިހާރު އެގައުމުން ކޮވިޑަށް ފައްސިވާ މީހުންގެ އަދަދު ވަނީ ފާއިތުވި ދެތިން މަސް ދުވަހާއި އަޅައި ބަލާއިރު ރެކޯޑް މިންވަރަކަށް އިތުރުވެފައެވެ.\nމެކްސިކޯއަށް ކޮވިޑްގެ ތިން ވަނަ ރާޅެއް މިހާރު އަރާފައި ވާއިރު އެގައުމުގެ ހޮސްޕިޓަލްތަކަށް ވަނީ ބާރުބޮޑުވެފައެވެ. ބައެއް ހޮސްޕިޓަލްތަކުގެ ޖާގަތައް ފުރިގެން މިހާރު ބަލި މީހުން އިތުރަށް އެޑްމިޓް ކުރެވެން ނެތް ކަމަށް އޮފިޝަލުން ބުނެއެވެ.\nނަމަވެސް މެކްސިކޯ ސަރުކާރުން ބުނީ މުޅި ގައުމުގެ ތަފާސް ހިސާބުތަކަށް ބަލާއިރު އަދި ހޮސްޕިޓަލްތައް ނުފުރޭ ކަމަށެވެ. މެކްސިކޯ ސަރުކާރުން ބުނާ ގޮތުގައި މިހާރު ހޮސްޕިޓަލްތަކުން ހިދުމަތް ދެމުން ގެންދަނީ %44 ކެޕޭސިޓީގައެވެ. ނަމަވެސް ހާލަތު އިތުރަށް ގޯސްވަމުން ދާނަމަ ހޮސްޕިޓަލްތައް ފުރިގެން ދިއުމަކީ ވެސް އެކަށީގެންވާ ކަމެއް ކަމަށް ސަރުކާރުން ބުނެއެވެ.\nމެކްސިކޯގެ ހާލަތު ގޯސްވަމުން ދިޔަ ނަމަވެސް އިތުރު ފިޔަވަޅުތަކެއް ބަލި ކޮންޓްރޯލް ކުރުމަށް އެޅުމުގެ ވިސްނުމެއް ނެތް ކަމަށް ސަރުކާރުން ބުނެއެވެ. ސަރުކާރުން ބުނާ ގޮތުގައި ގިނަ ބަޔަކަށް ވެކްސިން ދެވުމުން ކޮވިޑް ކޮންޓްރޯލް ކުރެވޭނެ ކަމުގެ އުއްމީދު އެބައޮތެވެ.\nނަމަވެސް 126 މިލިއަން މީހުންގެ އާބާދީއެއް އޮންނަ މެކްސިކޯގައި އަދި ކޮވިޑް ވެކްސިން ދެވުނީ އެންމެ %25 މީހުންނަށެވެ. ވެކްސިން ދީގެން ކޮވިޑް ކޮންޓްރޯލް ކުރަން އަދި އެތައް ދުވަހެއް ނަގާނެ ކަމަށް ތަޖުރިބާކާރުން ބުނެއެވެ.\nމެކްސިކޯ އިން މިހާތަނަށް 2.8 މިލިއަން މީހުން ކޮވިޑަށް ފައްސިވެފައި ވެއެވެ. އެގައުމުން ކޮވިޑް ޖެހިގެން މަރުވި މީހުންގެ އަދަދު މިހާރު 240,906 އަށް އަރައެވެ.


ފުރަތަމަ ޞަފްޙާreportމިއީ ތިބާގެ ރަމަޟާން މަހުގެ ޕުރޮގުރާމް ގައިޑަށް ހަދަމާ\nAruzam 4:03 PM\nޝެއިޚު ހަސަން ނާޖީ\nޖަމާޢަތުގައި ނަމާދުކުރުމަށް ފަހުގައި، ނަމާދަށްފަހު ކިޔުމަށް ވާރިދުވެފައިވާ ޒިކުރުތައް ކިޔަން އިންނާށެވެ. ޒިކުރުތައް ކިޔުމަށް ފަހު މިސްކިތުގައި އިރުއަރާންދެން ޒިކުރު ކުރުމާއި ޤުރުއާން ކިޔެވުމުގައި އިންނަން ބޭނުން ނަމަ އެގޮތް މޮޅުއިތުރުކަން ބޮޑެވެ. އެހެނީ އެއީ ރަސޫލުﷲ  ފަތިސްނަމާދަށް ފަހުގައި ކަންތައް ކުރެއްވިގޮތެވެ.\nދެން ތައްޔާރުވާނީ އިޝާނަމާދަށް ދިއުމަށެވެ. މިސްކިތަށްގޮސް ޤުރުއާން ކިޔަވަން އިންނާށެވެ. ބަންގި ގޮވުމުން ޖަމާއަތުގައި އިޝާނަމާދު ކުރުމަށް ފަހުގައި އިޝާ ނަމާދުގެ ސުންނަތް ދެރަކުއަތް ކުރާށެވެ. މިއަށް ފަހުގައި މަޑުމައިތިރިކަމާއި ޚުޝޫޢަތްތެރިކަމާއި އެކުގައި އިމާމު ފަހަތުގައި ތަރާވީސްނަމާދު ކުރާށެވެ. އިމާމު ޤުރުއާން ކިޔަވާއިރުގައި އެކިޔަވަމުންދާ އާޔަތްތަކާމެދު ވިސްނާށެވެ. އިމާމު ނަމާދު ނިންމުމުގެ ކުރީންމެނުވީ ނުނިންމާށެވެ. ރަސޫލުﷲ ޞައްލަ ﷲ ޢަލައިހި ވަސައްލަމަ ޙަދީޘް ކުރެއްވިއެވެ. "من قام مع الإمام حتى ينصرف كتب له قيام ليلة "\nމާނަ: އިމާމު މީހާ ނިމެންދެން އޭނާއާ އެކުގައި ބައިވެރިވެއްޖެ މީހަކަށް މުޅިރޭ އަޅުކަން ކުރުމުގެ ޘަވާބު ދެއްވާނެއެވެ."\nހަފުތާގެ ދުވަސްތަކުގައި ފުރިހަމަ ނުކުރެވި ހުރި ކަންކަން ފުރިހަމަކޮށްލުމަށް މިދުވަސް ހަމަޖައްސާށެވެ. މިސާލަކަށް ޤުރުއާން ކިޔަވަން ކަނޑައަޅާފައިވާ މިންވަރަށް ކިޔަވައި ނިންމާލުން ނުވަތަ ފައިދާކުރަނިވި ފޮތެއް ކިޔައި ނިންމާލުން ނުވަތަ ދީނީ ތަޤުރީރެއް އަޑުއަހައިލުން ފަދަ ކަމެކެވެ.\nރަމަޟާން މަހުގެ ފަހު ދިހަ ދުވަހުގެ ރޭތަކުގެ ތެރޭގައި ލައިލަތުލް ޤަދްރި ވިލޭރޭ ވެއެވެ. އެރެއަކީ އެއްހާސް މައްސަރަށް ވުރެ ހެޔޮކަން ބޮޑު ރެއެކެވެ. މިހެންކަމުން މިސްކިތުގައި އިޢުތިކާފުގައި އިނުމަށް މިދުވަސްތަކުގައި ޝަރުޢުވެގެން ވެއެވެ. މިއީ ރަސޫލުﷲ ލައިލަތުލް ގަދރް ހޯއްދެވުމަށް ކަންކުރެއްވިގޮތެވެ. އެހެންކަމުން އިއުތިކާފުގައި އިނުމަށް ކުޅަދާނަވެއްޖެ މީހަކަށް އެލިބެނީ ވަރަށްވެސް ބޮޑު ނިޢުމަތެކެވެ.\nމިދެންނެވުނު ޕްރޮގުރާމުގައި ސުންނަތުން ސާބިތުވާ ކަންތައްތައް ކުރުމަށް ބާރުއަޅާފައިވާނެއެވެ. މީގެ މާނައަކީ އެއްވެސް ހާލެއްގައި މިހުރިހާ ކަމަކީ ކުރުން ވާޖިބު ކަންތަކެކޭ ނޫނެވެ. ނަމަވެސް މީގައި ހިމަނާފައިވާ ވަރަށް ގިނަ ކަންކަމަކީ ސުންނަތް އަދި މުސްތަޙައްބު ކަންކަމެވެ.\nދަންނާށެވެ. ﷲގެ ޙަޟުރަތުގައި އެންމެ ލޯބިވެތިކަން ބޮޑުވެގެންވާ ޢަމަލަކީ ދާއިމީކޮށް މީހާ ކުރާކަންކަމެވެ. އެއީ ކިތަންމެ ކުޑަކަމެއް ނަމަވެސް ވެހެވެ. ރޯދަމަސް ފެށިގެން އަންނައިރު މީހުން އަޅުކަންތަކަށް ސަމާލުކަންދީ ބަރާބަރަށް ހުރިހާކަމެއް ކުރެއެވެ. ނަމަވެސް ބައެއް މީހުނަށް ވާގޮތަކީ ވަކި ހިސާބަކުން ގޮސް މިގޮތަށް ޢަމަލުކުރުން ހުއްޓާލެވެނީއެވެ. މިފަދައިން ތިބާ ނުވުމަށް ނަސޭހަތްތެރި ވަމެވެ. ރޯދަމަސް ފެށިގެން އަންނައިރު އަޅުކަންތަކަށް ހުންނަ ޝައުޤުވެރިކަމާއި ލޯބި، ރޯދަމަސް ނިމެން އަންނައިރު އެއަށްވުރެ ބޮޑުވޭތޯ މަސައްކަތްކުރާށެވެ.


SunOnline: CNM ah fiyavalhu alhaiydheyn DJA in edhijje\nސުޕްރީމް ކޯޓްގެ ފަނޑިޔާރުން ރިޝްވަތު ނެންގެވި ކަމަށް ތުހުމަތުކޮށް އޮންލައިން ނޫސް، ސީއެންއެމް އިން ޝާއިއު ކުރި ރިޕޯޓަކާ ގުޅިގެން އެ ނޫހާ މެދު ފިޔަވަޅު އަޅައިދިނުމަށް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ފުލުހުންނާއި ޕީޖީ އަދި މީޑިއާ ކައުންސިލްގައި އެދިއްޖެ އެވެ.\nޑީޖޭއޭއިން މިއަދު ނެރުނު ބަޔާނެއްގައި ބުނީ ދީބާޖާ އިންވެސްޓްމަންޓަށް 348 މިލިއަން ރުފިޔާ ބަދަލެއްގެ ގޮތުގައި ދައުލަތުގެ ފަރާތުން ދިނުމަށް ތާއީދުކޮށް ސުޕްރީމް ކޯޓުން ހުކުމް ކުރީ އެ ކޯޓްގެ ފަނޑިޔާރުން ރިޝްވަތު ނަންގަވައިގެން ކަމަށް ތުހުމަތުކޮށް މިދިޔަ ހަފްތާ ސީއެންއެމް ނޫހުގައި ޝާއިއު ކުރި ރިޕޯޓްގައި ވަނީ ކަނޑައެޅިގެން ދޮގު ވާހަކަތަކެއް ކަމަށެވެ. އަދި އެ ރިޕޯޓަކީ ކޯޓްތަކާއި ފަނޑިޔާރުންގެ އަގު ވައްޓާލައި ކޯޓްތަކުގެ ހުރުމަށް ކެނޑުމުގެ އަމަލެއް ކަމަށް ގަބޫލު ކުރެވޭ ކަމަށް ވެސް ޑީޖޭއޭގެ ބަޔާނުގައިވެ އެވެ. މީގެ އިތުރުން އެ ލިޔުމުގެ ސަބަބުން އިންސާފު ގާއިމްކުރުމަށް ހުރަސް އެޅޭނެ ކަމަށް ވެސް ބުންޏެވެ.\n"އެކަމާ ގުޅިގެން ކުރަންޖެހޭ ތަހުގީގުތައް ކޮށް، އަޅަންޖެހޭ ގާނޫނީ އަދި އިދާރީ ފިޔަވަޅުތައް އެޅުމަށް ޕްރޮސެކިއުޓާ ޖެނެރަލްގެ އޮފީހާއި މޯލްޑިވްސް ޕޮލިސް ސާވިސް އާއި މޯލްޑިވްސް މީޑިއާ ކައުންސިލަށް މި ޑިޕާޓްމެންޓްގެ ފަރާތުން 15 މެއި 2019 ވީ ބުދަ ދުވަހު ހުށަހަޅާފައިވާ ވާހަކަ ދަންނަވަމެވެ،" ބަޔާނުގައި ވެ އެވެ.\nޑީޖޭއޭއިން އެ ބަޔާނުގައި އިތުރަށް ބުނީ، ދީބާޖާ މައްސަލައިގައި ސުޕްރީމް ކޯޓުން ނެރުނު ހުކުމް ބިނާކޮށްފައި ވަނީ ގާނޫނު އަސާސްތަކުގެ މައްޗަށް ކަމަށާއި އެ ތަފްސީލީ ހުކުމް ވެބްސައިޓްގައި އާންމުވެސް ކޮށްފައިވާނެ ކަމަށެވެ. އަދި އެގޮތަށް އޮތް ކަމެއްގައި އަދި ރިޝްވަތުގެ ތުހުމަތު ކުރެވިއްޖެ ނަމަ، އެ މައްސަލަތައް ހުށަހެޅޭނެ މުއައްސަސާތަކެއް ހުއްޓާ ތަފާތު ދޮގު ވާހަކަ ފެތުރުމަކީ ނޫސްވެރިކަމުގެ ނަމުގައި ބަލައި ގަނެވޭނެ ކަމެއް ނޫން ކަމަށް ވެސް ބުންޏެވެ.\n"ނަފްރަތާއި ފިތުނަ ފަސާދަ އުފައްދަން އެފަދަ އަމަލުތައް ނުހިންގުމަށާއި އަދި އެފަދަ އަމަލުތައް ހިންގާ ފަރާތްތަކާ މެދު އަޅަންޖެހޭ ފިޔަވަޅުތައް ކަމާބެހޭ ފަރާތްތަކުން އަޅަމުން ގެންދިއުމަށް ވެސް ގޮވާލަމެވެ،" ޑީޖޭއޭގެ ބަޔާނުގައިވެ އެވެ.\nއެއް ލިޔުން ތިން ނޫހެއްގައި: މައްސަލަ ބަލައި ރިޕޯޓް ނެރެފި


United Ge "Hero" De Gea Akee Club Thaareehugaives Emme Molhu Goalkeeper? - Vaguthu\nމެންޗެސްޓާ ޔުނައިޓެޑުން ރޭ ޓޮޓެންހަމްއާ ދެކޮޅަށް ކުޅުނު މެޗު ކާމިޔާބުކުރީ 1-0ގެ ނަތީޖާއަކުންނެވެ.\nރޭގެ މެޗުން މޮޅުވެ، ޔުނައިޓެޑު ވަނީ ޓީމާ ވަގުތީ ގޮތުން ހަވާލުވެ ހުރި، އޮލީ ގުނާ ސޮލްޖާގެ އިރުޝާދުގެ ދަށުން ކުޅުނު ހުރިހާ މެޗަކުން މޮޅުވުމުގެ ރެކޯޑު ދަމަހައްޓާފައެވެ.\nރޭގެ މެޗުގެ ފުރަތަމަ ހާފް ނިމެން އުޅެނިކޮށް، ޔުނައިޓެޑުން މެޗުގެ ލީޑު ނެގީ ރަޝްފޯޑުގެ ގޯލުންނެވެ. ފުރަތަމަ ހާފް ޔުނައިޓެޑުން ކުރީގައި އޮވެ ނިންމާލި ނަމަވެސް، ދެވަނަ ހާފަށް ނުކުމެ ޓޮޓެންހަމް ވަނީ ފުލުފުލު ހަމަލާ އުފައްދާފައެވެ.\nޓޮޓެންހަމްގެ ހަމަލާތަކުން ޔުނައިޓެޑް ސަލާމަތް ކޮށްދިނުމުގައި ރޭގެ މެޗުގެ "ހީރޯ"އަކަށްވީ ސްޕެއިންގެ ގޯލްކީޕަރު ޑޭވިޑް ޑެހެއާއެވެ. އޭނާ މެޗުގެ މޮޅު ކުޅުންތެރިޔާގެ މަގާމު ހޯދީ ޖުމްލަ 11 ސޭވް ކޮށްގެންނެވެ.\nމެޗަށްފަހު ވާހަކަ ދައްކަމުން، ކްލަބު ލެޖެންޑް އަދި މިހާރުގެ ކޯޗު ސޮލްސްޖާ ބުނީ އޭނާއަށް އެޑްވިން ވެންޑަސާއާއި ޕީޓާ ޝޫމައިކަލްއާއެކުވެސް ކުޅެވުނު ކަމަށާއި، ޑެހެއާއަކީ ކްލަބު ތާރީގހުގައިވެސް އެންމެ މޮޅު ގޯލްކީޕަރަށް ވާދަކުރާ ފަރާތެއް ކަމަށެވެ.\n"ޔުނައިޓެޑަކީ އާންމުކޮށް މޮޅެތި ކީޕަރުން ކުޅޭ ކްލަބެއް. އެޓީމުން އަހަންނަށްވެސް ވެންޑަސާއާއި ޕީޓާ ޝޫމައިކަލްވެސް ތަޖުރިބާ ކުރެވުނު، އެކަމަކު މިހާރު ޑެހެއާ ހުރި ލެވެލްއިން ކްލަބު ތާރީހު ދުތް އެންމެ މޮޅު ގޯލްކީޕަރުގެ މަގާމަށް އޭނާ ވާދަކުރާނެ،" ސޮލްސްޖާ ބުންޏެވެ.\nސޮލްސްޖާ އިތުރަށް ބުނީ ޔުނައިޓެޑްގެ ފަހަތަށް ކުޅުނު ހަތަރު ކުޅުންތެރިންވެސް ކުޅުނީ ރަނގަޅު ފޯމެއްގައި ކަމަށާއި، ޓީމު އެންމެފަހުން ކުޅުނު ތިން މެޗުގައިވެސް ކްލީން ޝީޓް ނެގުމަކީ ގަދަ ހަތަރަކަށް އުންމީދު ބޮޑުވި ސަބަބެއް ކަމަށެވެ.\nޑެހެއާއަށް ތައުރީފް ކުރުމަށްފަހު ސޮލްސްޖާ ބުނީ ޔުނައިޓެޑަކީ އެންމެ މަތީ ލެވެލްގައި އަދިވެސް ވާދަކުރަން ޖެހޭ ކްލަބެއް ކަމަށާއި، މިފަހަރުވެސް ގަދަ ހަތަރަކަށް އެރެވޭނެ ކަމުގެ އުންމީދު އަދިވެސް ބޮޑު ކަމަށެވެ.\nޑެހެއާ ޔުނައިޓެޑާ ގުޅުނީ 2011 ވަނަ އަހަރު އެތުލެޓިކޯއިންނެވެ. ފާގަސަންގެ ކޯޗުކަމުގައި އޭނާ ގެނައީ އޭރު ހުރި ނެދަލޭންޑްސް ގޯލްކީޕަރު ވެންޑަސާ ރިޓަޔާކުރުމުން، އޭނާ ނެތްތަން ފޫބެއްދުމަށެވެ.\nޖެނުއަރީ 14, 2019 20:03


vnews - Gaumee team ah kulhun therin naganee aharen, FAM in bunaa baeh noon: Stewart\nގައުމީ ޓީމަށް ކުޅުންތެރިން ނެގުމުގައި އެފްއޭއެމުގެ އެއްވެސް ނުފޫޒެއް ނެތް: ސްޓެވާޓްް\nއެފްއޭއެމު ހައުސްގައި މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން --- ފޮޓޯ: ޝާހު\nގައުމީ ފުޓުބޯޅަ ޓީމަށް ނަގާ ކުޅުންތެރިން ހޮވުމުގައި އެފްއޭއެމުގެ އެއްވެސް ނުފޫޒެއް ނެތް ކަމަށާއި ޓީމު ލިސްޓު އެކުލަވާލަނީ ގިނަ ކަންތައްތަކަކަށް ބެލުމަށްފަހު އަމިއްލައަށް ކަމަށް ގައުމީ ޓީމުގެ ކޯޗު އޮސްޓްރޭލިއާގެ ޑެރެން ސްޓެވާޓް ބުނެފިއެވެ.\nގައުމީ ސްކޮޑު އެކުލަވާލާފައިވާ ގޮތާބެހޭ ގޮތުން ގިނަބައެއްގެ ފާޑުކިއުން އަމާޒުވެފައިވާ މި ދަނޑިވަޅުގައި އެފްއޭއެމު ހައުސްގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ގައުމީ ކޯޗު ސްޓެވާޓް ބުނީ ބަޔަކު ކޮންމެ ގޮތަކަށް ވާހަކަދެއްކި ކަމުގައި ވީ ނަމަވެސް އެއީ އޭނާގެ އަމިއްލަ ނިންމުން ކަމަށެވެ. އަދި ޓެކްނިކަލް ޓީމު ފިޔަވާ އިތުރު ބަޔަކު ގައުމީ ޓީމަށް ކުޅުންތެރިން ނަގާފައި ނުވާނެ ކަމަށާއި ޓީމަށް ނަގާނެ ކުޅުންތެރިން، އެފްއޭއެމްގެ ތެރެއިން އެއްވެސް މީހަކު ނިންމާފައި ނުވާނެ ކަމަށެވެ.\nއަދި އެފްއޭއެމްގެ ރައީސް ބައްސާމަށް ވެސް ގައުމީ ޓީމުގެ ލިސްޓުގައި ހިމެނޭ ކުޅުންތެރިން އިނގެނީ އޭނާ ލިސްޓު ހާމަކުރާ ފަހުން ކަމަށާއި އެފްއޭއެމުން ކުޅުންތެރިން ނެގުމުގައި ނުފޫޒު ފޯރުވާ ކަމަށް ބުނެ ދެކެވޭ ވާހަކަތަކަކީ އެއްވެސް ހަގީގަތެއް ނެތް ވާހަކަ ތަކެއް ކަމަށެވެ. ސްޓެވާޓް މިގޮތަށް ވާހަކަދައްކާފައިވަނީ ދާދިފަހުން އެކުލަވާލި ސްކޮޑުގައި ގިނަބަޔަކު ފާޑުކިޔަން ފެށުމާއި ގުޅިގެންނެވެ.\nމިއީ ގައުމީ ޓީމުގެ ސިލެކްޝަނުގެ މައްސަލައިގައި ފަހުގެ ތާރީހެއްގައި އެންމެ މައްސަލަބޮޑުވި އެއް ފަހަރެވެ. މި މައްސަލައިގައި އެންމެ ބޮޑަށް މައްސަލަ ގޯސްވީ މިއަހަރު ބޮޑު ލީގުގެ މެޗެއް ނުކުޅޭ ކީޕަރަކު ސްކޮޑުގައި ހިމެނުމާއި އަތޮޅުތެރެއިން އައި ޓީމުތަކުގެ ކުޅުންތެރިން ނެގުމުގައި ތަފާތުކުރުންތަކެއް ހުރުމުންނެވެ.\nއޭއެފްސީ އޭޝިއަން ކަޕް ކޮލިފައިންގެ ގްރޫޕް ސްޓޭޖުގައި ފަލަސްތީނާ ދެކޮޅަށް ރަށުން ބޭރުގައި މިމަހުގެ 14 ވަނަ ދުވަހު ފަލަސްތީނާއި ދެކޮޅަށް ކުޅޭ މެޗަށް ޓީމު ތައްޔާުވާއިރު އަނިޔާގެ ސަބަބުން ޓީމާއި ދުރުގައި ހުރި ކެޕްޓަން އަލީ އަޝްފާގު (ދަގަނޑޭ) ވެސް ވަނީ މިފަހަރު ސްކޮޑުގައި ހިމަނާފައެވެ.


ހުރިހާ ބަހުސަކުން މޮޅުވެ، އެމް.އެން.ޔޫ.އެސް.ޔޫ ޓީމު ސެމީއަށް – MNUSU\nހުރިހާ ބަހުސަކުން މޮޅުވެ، އެމް.އެން.ޔޫ.އެސް.ޔޫ ޓީމު ސެމީއަށް\nހިނގަމުންމިދާ ރަމަޟާންމަހު ދައުލަތުގެ މީޑިއާ ކުންފުނި ޕަބްލިކް ސަރވިސް މީޑިއާ (ޕީ.އެސް.އެމް)ގެ ފަރާތުން އިންތިޒާމުކޮށްގެން ބާއްވާ ”ޕީ.އެސް.އެމް ފަހިދޫ ބަހުސް މުބާރާތް 1439″ގެ ގްރޫޕް ސްޓޭޖްގެ3ބަހުސުންވެސް މޮޅުވެ، ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)ގެ ޓީމު މުބާރާތުގެ ސެމީ ފައިނަލަށް ދަތުރުކޮށްފިއެވެ.\nކޮންމެ ޓީމެއްގައިވެސް ޖުމްލަ5މެންބަރުން ހިމެނޭއިރު، ކޮންމެ ބަހުސަކަށްވެސް އަރާނީ3މެންބަރެކެވެ. އެމް.އެން.ޔޫ.އެސް.ޔޫގެ ޓީމުގައި ހިމެނޭ މެންބަރުންނަކީ:\nއަލްއުސްތާޛް ޢަލީ ރަޝީދު (އެމް.އެން.ޔޫ ކައުންސިލްގައި ދަރިވަރުން ތަމްޞީލުކުރާ މެންބަރު އަދި އެމް.އެން.ޔޫ.އެސް.ޔޫ ޝަރަފުވެރިކަމާއި ޢިއްޒަތްތެރިކަމުގެ ނިޝާނުގެ ވެރިޔާ)\nއަލްފާޟިލް ޢަލީ ޢަމީރު (އެމް.އެން.ޔޫ.އެސް.ޔޫ އެޑްވައިޒަރީ ބޯޑުގެ މެންބަރ)\nއަލްއުސްތާޛް މުޙައްމަދު ޔާމީން އިބްރާހީމް\nއަލްއުސްތާޛް މުޙައްމަދު ޖައުޝަން ޝަރީފް\nއަލްފާޟިލާ އަމްރާ އަޙްމަދު\nމެނޭޖަރ: އަލްފާޟިލް ޙުސައިން ޢަލީ (އެމް.އެން.ޔޫ.އެސް.ޔޫ އެޑްވައިޒަރީ ބޯޑުގެ މެންބަރ)\nމުބާރާތުގައި4ޓީމަކުން ބައިވެރިވެފައިވާއިރު، ގްރޫޕް ސްޓޭޖުގައި ކޮންމެ ޓީމަކުންވެސް އަނެއް3ޓީމާއި ވާދަކުރިއެވެ. އަދި މުބާރާތުގެ ސެމީ ފައިނަލަށް ދަނީ ގްރޫޕް ސްޓޭޖުގެ ހުރިހާ ބަހުސެއް ނިމޭއިރު އެންމެ ގިނައިން ޕޮއިންޓް ހޯދާ3ޓީމެވެ. މިގޮތުން އެމް.އެން.ޔޫ.އެސް.ޔޫ އިން އެންމެ ފުރަތަމަ ވާދަކޮށްފައިވަނީ މިނިސްޓްރީ އޮފް ޖެންޑަރ އެންޑް ފެމިލީގެ ޓީމު ”ބަދަހި“ އާއެވެ. މި ބަހުސް އެމް.އެން.ޔޫ.އެސް.ޔޫ އިން ކާމިޔާބުކުރީ 773-475ގެ ފަސޭހަ ނަތީޖާއަކުންނެވެ. އެމް.އެން.ޔޫ.އެސް.ޔޫގެ ޓީމުގައި އެދުވަހު ބަހުސްކޮށްފައިވަނީ އަލްއުސްތާޛް ޢަލީ ރަޝީދާއި، އަލްއުސްތާޛް މުޙައްމަދު ޔާމީން އިބްރާހީމްގެ އިތުރުން އަލްފާޟިލް ޢަލީ އަމީރެވެ.\nއަލްއުސްތާޛް ޔާމީން | ފޮޓޯ:އެމް.އެން.ޔޫ.އެސް.ޔޫ\nއަލްފާޟިލާ އަމްރާ | ފޮޓޯ: އެމް.އެން.ޔޫ.އެސް.ޔޫ\nއަލްފާޟިލް އަމީރު | ފޮޓޯ:އެމް.އެން.ޔޫ.އެސް.ޔޫ\n–3ވަނަ ބަހުސްގެ ތެރެއިން\nމުބާރާތުގައި އެމް.އެން.ޔޫ.އެސް.ޔޫ އިން ވާދަކުރި2ވަނަ މެޗުގައި ބައްދަލުކުރީ ”ދިވެސް“އާ ކަމަށްވާއިރު، އެ ބަހުސް އެމް.އެން.ޔޫ.އެސް.ޔޫއިން ކާމިޔާބުކުރީ 728-635ގެ ނަތީޖާއަކުންނެވެ. މި ބަހުސަށް އެމް.އެން.ޔޫ.އެސް.ޔޫގެ ޓީމަށް އަރާފައިވަނީ އަލްއުސްތާޛް ޢަލީ ރަޝީދާއި އަލްއުސްތާޛް މުޙައްމަދު ޔާމީން އިބްރާހީމްގެ އިތުރުން އަލްއުސްތާޛް މުޙައްމަދު ޖައުޝަން ޝަރީފެވެ.\nގްރޫޕް ސްޓޭޖްގެ ފަހު މެޗުގައި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް)ގެ ކޮލެޖް އޮފް ޑިފެންސް އެންޑް ސެކިއުރިޓީ ސްޓަޑީޒް (ސީ.ޑީ.އެސް.އެސް)ގެ މައްޗަށް ކުރިހޯދާފައިވަނީ 746-643ގެ ނަތީޖާއަކުންނެވެ. މި ބަހުސަށް އަރާފައިވަނީ އަލްއުސްތާޛް މުޙައްމަދު ޔާމީން އިބްރާހީމް، އަލްފާޟިލް ޢަލީ އަމީރު އަދި އަލްފާޟިލާ އަމްރާ އަޙްމަދެވެ.\nއެމް.އެން.ޔޫ.އެސް.ޔޫގެ ބަހުސްތައް ބައްލަވާލަން އެމް.އެން.ޔޫގެ ޑެޕިއުޓީ ވައިސް ޗާންސެލަރ އަލްފާޟިލާ ޢާއިޝަތު ޝާހީން އަދި ޑީން އޮފް ސްޓޫޑެންޓްސް އަލްފާޟިލާ ނާދިޔާ އަޙްމަދު ވަޑައިގެންފައިވާކަން މި ފުރުޞަތުގައި އުފަލާއެކު ފާހަގަކޮށްލަމެވެ.\nމުބާރާތުގެ ސެމީ ފައިނަލް މެޗުތަކުގެ ތަފްޞީލު އެމް.އެން.ޔޫ.އެސް.ޔޫގެ ވެބްސައިޓް އަދި ފޭސްބުކް ޕޭޖު މެދުވެރިކޮށް ގެނެސްދެވޭނެއެވެ. އަދި ބަހުސްތަކުގެ ބައެއް މަންޒަރުތައް އެމް.އެން.ޔޫ.އެސް.ޔޫގެ ޔޫޓިއުބް ޗެނަލުން އަވަސް މުސްތަޤްބަލެއްގައި ފެންނާނެ ވާހަކަ ދަންނަވަމެވެ.


މި ތިބެވެނީ މާ މަޑުން، އެމްޑީޕީ ހިންދެމިލަން ޖެހޭ: ނަޝީދު – ދިވެހި ނޫސް\nHome ⁄ ހަބަރު ⁄ މި ތިބެވެނީ މާ މަޑުން، އެމްޑީޕީ ހިންދެމިލަން ޖެހޭ: ނަޝީދު\nރައްޔިތުންނަށް ހެޔޮއެދިގެން އެެމްޑީޕީން މިހާތަނަށް ވަރަށް ބުރަކޮށް މަސައްކަތްތައް ކޮށްދީފައިވީ ނަމަވެސް އެ ކަން ފާހަގަނުކޮށް، “މި ތިބެވެނީ މާ މަޑުން” ކަމަށާއި ޕާޓީ ހިންދެމިލަން ޖެހޭ ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nލޯކަލް ކައުންސިލްތަކުގެ އިންތިޚާބަށް ކެމްޕޭން ކުރުމަށް، އެމްޑީޕީގެ އަންހެނުންގެ ރޫހުން، ވިލިމާލޭގައި ކުރިއަށް ގެންދާ ކޮންފަރެންސް ފެށުމުގެ ރަސްމިއްޔާތުގައި ނަޝީދު ވިދާޅުވީ، ސަރުކާރުން މިދިޔަ ދޮޅު އަހަރު ދުވަހު ހިންގާފައިވާ ޕްރޮޖެކްޓްތަކާއި ޕްރޮގްރާމްތައް ގިނަ ކަމަށާއި އުމްރާނީ ތަރައްގީގެ މަޝްރޫއުތައް ވެސް ހިންގަމުން އަންނަ ކަމަށެވެ. އެކަމަކު، އެ މަޝްރޫއުތަކަށް ވުރެ މާ މުހިއްމު ކަމެއްގެ ގޮތުގައި އެ މަނިކުފާނު ފާހަގަކުރެއްވީ ޒުވާނުނަށް މަތީ ތައުލީމުގެ ފުރުސަތު ހޯދައިދިނުމެވެ. ނަޝީދު ވިދާޅުވި ގޮތުގައި، އެއީ މާ ބާރުގަދަ މަސައްކަތެކެވެ. އަދި އެއީ “މާ ވަރުގަދަ އޮއިވަރެއް” ކަމަށް ވެސް އެ މަނިކުފާނު ވިދާޅުވި އެވެ.\n“އަޅުގަނޑުމެން ކުރީ ކޮންކަމެއްތޯ އަހާއިރުގައި، ކޮންމެ ރަށެއް، ރާއްޖޭގެ، 10 ކުދިން 15 ކުދިން، ތިނަދޫ އިން 136 ކުދިން، ބޮޑެތި ރަށްރަށުން ކުދިން އެހާ ގިނަ، ޔުނިވާސިޓީ ނިންމަނީ މި. އަޅުގަނޑުމެން އޯ ލެވެލް ހެދި އިރުގައި ދެހާހެއްހާ ކުދިންނޭ އެކަން ކުރީ. މިއަދު ޔުނިވާސިޓީގައި 10،000 ކުދިން ކިޔަވަމުން އެ ދަނީ،” ނަޝީދު ވިދާޅުވި އެވެ.\n“މާ މަޑުމަޑުންނޭ އަޅުގަނޑުމެން މި ތިބެނީ. އަޅުގަނޑުމެން ހެސްކިޔާފައި މަސައްކަތް އެބަކުރަން. ތިޔަ ބޭފުޅުން ރާއްޖޭގެ ރައްޔިތުންނަށް އިންތިހާ އަށް ހެޔޮއެދިވަޑައިގަންނަވާ. މި ވަޒީރު ބޭފުޅުން ވެސް އިންތިހާ އަށް މަސައްކަތް އެބަ ކުރައްވާ. ތިޔަ ބޭފުޅުންގެ މަސަައްކަތް ރާއްޖޭގެ ރައްޔިތުންނަށް މާ ސާފުކޮށް ފެނިގެން އެބަދޭ. އަޅުގަނޑުމެން ނުކުމެ، މާ ބޮޑަށް ހިންދެމިލާން ވެއްޖެ،” ނަޝީދު ވިދާޅުވި އެވެ.


ހިތުގެ ޝަކުވާ… 14 – Esfiya\nހިތުގެ ޝަކުވާ… 14\nދުވަހަކަށްފަހު ދުވަހެއް ފާއިތުވަމުން ދިޔައީ ރައިޝާގެ ހިތުގައިވާ ބުނުން އިތުރަށް ސާފުކޮށްދެމުންނެވެ. މާއިޝްއާ ދޭތެރޭ އެ ހިތުގައިވާ އިހުސާސްތައް އިތުރަށް ފުންވަމުންނެވެ. އެ ޒުވާން ހިތުގައި މާއިޝްއަށް ދެވިފައިވާ މަތިވެރި މަޤާމު ސިކުނޑިއަށް ޔަޤީންކޮށްދެމުންނެވެ. އާއެކެވެ. އޭނާ3ަށް މާއިޝް ދެކެ ލޯބިވެވިއްޖެއެވެ. ވަރަށް ބޮޑަށް ވެވިއްޖެއެވެ. މާއިޝް ފެންނަ ކޮންމެ ފަހަރަކު ވިންދު އަވަސްވެފައި، މާއިޝް ނެތުމުން އެ ހިތަށް ލިބޭ ފަޅުކަމުން ރައިޝާއަށް ހުރިހާ އެއްޗެއް ފަހުމްވެ އެނގިއްޖެއެވެ. ލޯތްބަކީ ހިތުގައި އުފެދޭ ތެދުވެރި، ޙަޤީޤީ އިޙްސާސެއްކަން އެނގިގެން ހިނގައްޖެއެވެ. އެހެންނަމަވެސް، އޭނާގެ ހިތް ވަނީ ސުވާލުތަކުން ފުރިފައެވެ. އޭނާއަށް މާއިޝް ލިބޭނެބާވައެވެ؟ މާއިޝްގެ ލޯބި ޙާސިލްވާނެބާވައެވެ؟ އޭނާގެ ހިތުގެ ޝަކުވާތަކަށް ލުޔެއް ލިބޭނެބާވައެވެ؟ ލޯތްބަކީ އެއްބަޔަކަށް ފޮނި، އަނެއް ބަޔަކަށް ހިތި އެއްޗެއް ކަމަށް ވާނަމަ، އޭނާގެ ލޯބި ފޮނިވާނެބާވައެވެ؟ ނުވަތަ ހިތިވާނެބާވައެވެ؟ ލޯބީގެ ދުނިޔޭގައި އޭނާ ވާނީ ކާމިޔާބު މީހަކަށްބާވައެވެ؟ ނޫންނަމަ، ނާކާމިޔާބު މީހަކަށްބާވައެވެ؟ އޭނާގެ ފުރަތަމަ ލޯބި އޭނާއަށް ޙާސިލްވާނެބާވައެވެ؟\nއޮކްޓޯބަރު މަސް ނިމި، ނޮވެމްބަރު މަހަށް އެޅުމާއި އެކުހެން އެކުހެން ރައިޝާއާއި، ނައިރާއަށް ހުސްވަގުތެއް ލިބޭކަމަކަށް ނުވެއެވެ. އަބަދުވެސް އުޅޭނީ ސްކޫލުގައެވެ. ސްކޫލް ގަޑިއެއް ނޫންނަމަ އެކްސްޓްރާ ކްލާސްތަކާއި، ޓިއުޝަންތަކާއި، ފިލާވަޅުތަކުން ދުވަސް އެއްކޮށް އޮންނާނީ ތޮއްޖެހިފައެވެ. އަހަރުގެ ފައިނަލް އެގްޒާމްތައް ފެށެން ހަފްތާއަކަށް ވުމާއެކުހެން ކާންވެވެސް ވަގުތެއް ލިބޭ ކަމަކަށް ނުވެއެވެ. އަރާމު ކުރުމާއި، ނިދުމަކީ ރައިޝާމެންނަށް މުޅިން ބީރަށްޓެހި ކަމަކަށްވެ، ނިމިއްޖެއެވެ. ބައެއްފަހަރު މާ ބޮޑަށް ބޯ ހާސްވުމުގެ ސަބަބުން މީހުންނާ ދިމާލަށް ބާރަށް އެއްޗެހި ބުނެވޭ ފަހަރުވެސް އާދެއެވެ. އެހެންނަމަވެސް، އާއިލާ މެމްބަރުންގެ އެއްބާރުލުމާއި އެކު ރައިޝާއާއި، ނައިރާގެ މަޤްސަދަކަށްވީ މައިންބަފައިން ފަޚުރުވެރިވާ ވަރުގެ މޮޅު ނަތީޖާއެއް ހޯދުމެވެ. އެ ޢަޒުމުގެ މަތީގައި ފައިތިލަ ސާބިތުކޮށް، އިތުރު އެހެން އެއްވެސް ކަމަކާ ނުވިސްނާ ރައިޝާއާއި ނައިރާގެ ހުރިހާ ވަގުތެއް ހުސްކުރަމުން ގެންދިޔައީ ކިޔެވުމަށެވެ. ލޯބީގެ ކަންކަމާއި، ދުރުވެލާ ހުރިހާ ސަމާލުކަމެއް ހަމައެކަނި ކިޔެވުމަށް ހުސްކުރަން ބޭނުންވި ނަމަވެސް، މާއިޝްގެ ހަނދާންތައް އަބަދުވެސް ރައިޝާގެ ހިތުގެ ކަނެއްގައި ފޮރުވިފައި ވެއެވެ. ނައިރާގެ ޙާލަކީވެސް މިއެވެ.\nއެނދުމަތީގައި ފޯނު ހިފައިގެން ކުޅެން އޮތް މާއިޝްއަށް ސިހުމެއް ލިބުނީ ކޮޓަރީގެ ދޮރުގައި ޓަކި ޖަހާ އަޑު އިވުމުންނެވެ. ތަޅުނުލާ ހުރުމުން ހުޅުވާށޭ ބުނެވުނީ ދޮރު ހުޅުވަން ދާން ބޮޑު ކަމަކަށް ވުމުންނެވެ. ދޮރު ހުޅުވި މާނާ އެއްފަހަރު މާއިޝްއާ ދިމާލަށް އަނެއް ފަހަރު ކޮޓަރި ތެރެއަށް ބަލައިލުމަށްފަހު ދެފަރާތަށް ބޯހޫރުވާލީ ކޮޓަރިތެރެ އޮތް ގޮތުން ބޮލަށް އުނދަގޫވާތީއެވެ. ކިތަންމެ ވަރަކަށް ނަސޭހަތް ދިނަސް، މާއިޝް ބަދަލު ނުވާނެކަން އެނގޭތީ ޕިސް ތަޅާލިއެވެ.\n“ދޮންތަ ކަމަކުތަ..؟” މާއިޝް އަހާލީ މާނާ އެއްޗެކޭ ނުބުނެ ހުރުމުންނެވެ. ކުރަން އައި ކަންތަކުގެ މަތިންވެސް މާނާ ހަނދާންވީ އެވަގުތުއެވެ. “އާނ.. ޑޭޑް ބުނީ ގޮސްބަލާށޯ.. މާޝްއާ ވާހަކަ ދައްކާލަން ވެގެން..” މާނާ އެހެން ބުނުމާއި އެކު މާއިޝްގެ މޫނުމަތީގައި ކުރެހުނީ ފޫހިކަމުގެ ކުލަވަރުތަކެވެ. މިތަން ވަރަށް ރަނގަޅަށްވެސް މާނާއަށް ފެނުނެވެ. ދާން ނުދާން ކަހަލަ ގޮތަކަށް އޮވެފައި، މާއިޝް ތެދުވީ ނުގޮއްސިނަމަ، އަންނާނެ ރޯޅި އެނގޭތީއެވެ. މާއިޝް ދޮރުން ބޭރަށް ނުކުންނަން އުޅުމުން މާނާ މާއިޝްގެ އަތުގެ މުލައްދަނޑީގައި ހިފާ ހުއްޓުވިއެވެ. މާއިޝް މާނާއާ ދިމާލަށް ބަލައިލުމަށްފަހު އެއްބުމަ އަރުވާލީ ކިހިނެއްވީހެއްޔޭ އަހާލާ ފަދަ ގޮތަކަށެވެ. “މާޝް.. ޔޫ ނޯ ދޯ.. ޑޭޑްގެ ގޮތް އިނގޭނު މާޝްއަށްވެސް.. ޑޯންޓް ޓްރައި ޓު ބީ އެރޮގެންޓް އިންފްރޮންޓް އޮފް ހިމް.. ޑޯންޓް ޓޯކް ބެކް ޓު ހިމް.. އޯކޭ..؟” މާނާ ބުނެލީ އަމާންގެ ގޮތް ވަރަށް ރަނގަޅަށް އެނގޭތީއެވެ. އަމާންގެ ފަރާތުން މާއިޝްއަށް އެއްވެސް ކަހަލަ ގެއްލުމެއް ވާން ނޭދޭތީއެވެ.\n“އައިލް ބީ ފައިން ސިސީ.. އެއީ މުޙައްމަދު އަމާން ވިއްޔާ މީ މުޙައްމަދު އަމާންގެ ދޮށީ ފިރިހެން ދަރިފުޅު މާއިޝް މުޙައްމަދު އަމާން.. އައި ހޭވް ހިޒް ލާސްޓް ނޭމް.. ސޯ، ސަމްޓައިމްސް އައި ޝުޑް ބީ ލައިކް މައި ޑޭޑް ރައިޓް…؟ ދެން އޮންލީ ހީ ވިލް ބީ ޕްރައުޑް އޮފް މީ..” ހިނިތުންވެލުމަށްފަހު މާނާގެ ކޮލުގައި ހިފާލުމަށްފަހު މާއިޝް، ކޮޓަރިން ނުކުމެގެން ދިޔައެވެ. މާއިޝް ދިޔުމުން މާނާއަށް ދެފަރާތަށް ބޯހޫރުވާލެވުނެވެ. “ގޯޑް.. ދިސް ކިޑް.. މި ކުއްޖާ އެ އުޅެނީ ބައްޕަ އަތުން މަރުވާނެ ގޮތެއް ނޭނގިގެން..” ފުން ނޭވާއެއް ބޭރުކޮށްލުމަށްފަހު މާނާވެސް ކޮޓަރިން ނުކުންނަން ހިނގައިގަތެވެ. އެހެންނަމަވެސް، މާއިޝްގެ ކޮޓަރި ތެރެ އޮތް ގޮތް ފެނިފައި މަޑުކޮށްލެވުނެވެ. ފުން ނޭވާއެއް ބޭރުކޮށްލަމުން މާނާ އެ ކޮޓަރި ސާފުކުރަން ފެށީ އޮތް ގޮތުން ބޮލަށް އުނދަގޫ ވާތީއެވެ. ކިތަންމެ ވަރަކަށް ކިޔަސް މާއިޝްގެ އަމިއްލަ އަތުން އެ ކޮޓަރި ސާފު ނުކުރާނެކަން އެނގޭތީއެވެ.\nސިޑިން ފޭބުމަށްފަހު މާއިޝް ފުން ނޭވާއެއް ބޭރުކޮށްލީ ބައްޕައާ ކުރިމަތިލުމަށް ތައްޔާރު ވެލަމުންނެވެ. އޭނާގެ ބައްޕަގެ ގޮތް އެންމެ ރަނގަޅަށް އެނގޭ އެކަކަށް އޭނާ ވުމުން މާއިޝް ސޯފާގައި އިން އަމާންގެ ކައިރިއަށް ދިޔައީ ވަރަށް ފުރިހަމައަށް ތައްޔާރު ވަމުންނެވެ.\nމަޑު ހިނގުމެއްގައި އޭނާގެ ކައިރިއަށް އައި މާއިޝްއާ ދިމާލަށް ބަލައިލަމުން އަމާން އަތުގައި ހުރި ކޮފީ ތަށި ސޯފާގެ ކުރިމަތީގައި ހުރި ބިއްލޫރި، ވަށް މޭޒު މަތީގައި ބަހައްޓާލިއެވެ. ކަރުގައި އަޅާފައިވާ ޓައީގައި ހިފައި، ކުޑަކޮށް ދޫކޮށްލަމުން އަމާން އޭނާގެ ވާހަކަ ފެށިއެވެ.\n“މާއިޝް..” އަމާން ގޮވާލި އަޑަށް އިސްޖަހައިގެން ހުރި މާއިޝް ހަމަ އެކަނި ހޫމް ލައްވައިލިއެވެ. މާއިޝްގެ މި ޢަމަލު ފެނި، އަމާން ކުޑަކޮށް ހިތްހަމަ ނުޖެހޭ ގޮތްވިއެވެ. “މާއިޝް.. ތީތަ ބޮޑު މީހަކު ވާހަކަ ދެއްކުމުން ޖަވާބުދާރީ ވާން ޖެހޭ ގޮތަކީ..؟” އަމާންގެ އަޑު އައީ ހިނދަކަށްވުރެ ހިނދެއް ބާރުވަމުންނެވެ. އޭރުވެސް މާއިޝް ހުރީ އިސްޖަހައިގެންނެވެ. އަމާން އެއްޗެކޭ ކިޔާކަންވެސް ނޭނގޭ ފަދައެވެ. “މާއިޝް! މާއިޝްއާއޭ ބައްޕަ މި ވާހަކަ ދައްކަނީ..” އަމާން އިތުރަށް އަޑަށް ބާރުލަމުން އެހެން ބުނި އިރުވެސް މާއިޝްގެ ފަރާތުން އެއްވެސް ޖަވާބެއް ނައެވެ. ފުން ނޭވާއެއް ބޭރުކޮށްލަމުން އަމާން ރުޅި ކޮންޓްރޯލް ކުރެވޭތޯ ބެލިއެވެ. “މާއިޝް.. ކިޔެވުމުގެ ކަންތައް ދަނީ ކިހިނެއް..؟” އަމާން މިފަހަރު އަހާލީ ތަންކޮޅެއް މަޑުންނެވެ. “ރަނގަޅު..” މާއިޝް ބެލީ ވީހާވެސް ކުރުކޮށް ޖަވާބު ދެވޭތޯއެވެ. މާއިޝްގެ ހުރި ބޯހަރުކަމާއި، ފަރުވާކުޑަ ކަން ފެނި އަމާން އިހުނަށްވުރެ ރުޅި ގަދަ ވާން ފެށިއެވެ. “ރަނގަޅު؟ މިހެން އެކަނި މާއިޝްއަށް ބުނެވެނީ..؟ ބައްޕައަށް ޔަޤީން މާއިޝް މިއިން ދުވަހަކު ފޮތެއްގަ އަތް ނުލާކަންވެސް.. އެންމެ ފަހުން ނެގި ޓެސްޓުންވެސް ފަންސާހަށް ވުރެ މަތިން ލިބުނުތަ…؟” މަލާމާތުގެ ރާގަކަށް އަމާން އެހެން ބުމުން މާއިޝްގެ ލޭ ކެކިގަތެވެ. އިތުރަށް ބައްޕަ އޭނާ ލަދުގަންނަވާލާ، ބޭޒާރުކޮށްލުމުގެ ފުރުސަތެއް ނުދޭނަމޭ އޭނާގެ ހިތަށް އެރިއެވެ. އަމާންއަށް ޖަވާބު ދޭން އޭނާ ތައްޔާރު ވީ އެހެންވެއެވެ.\n“ބައްޕާ.. އަޅުގަނޑުގެ ކުށްތަކާއި، ހަދާ ގޯސްތަކުގެ ވާހަކަ ދައްކާއިރު އެންމެ ފަހަރަކުވެސް ބައްޕަ ވިސްނާލިންތަ ބައްޕައަށް ހެދޭ ގޯސްތަކާއި މެދު..؟ އެންމެ ކުޑައިރުއްސުރެ މިއަދާ ހަމައަށް.. މިއަދާ ހަމައަށްވެސް އަޅުގަނޑަކަށް ބައްޕައެއްގެ ލޯތްބަކީ ކޯއްޗެއްކަމެއް އެނގިފަކާ ނެތް.. ބައްޕަ ހީކުރަނީ މުއްސަނދި ކަމުންނާއި ތަނަވަސް ކަމުން ހުރިހާ އުފަލެއް ލިބުނީ ކަމަށްތަ..؟ ބައްޕަ ހީކުރަނީ ފައިސާއަކީ މުޅި ދުނިޔެ ކަމަށްތަ..؟ ދުވަހަކުވެސް ބައްޕަ އަހާލިންތަ އަޅުގަނޑުގެ ހާލު ކިހިނެއްތޯ..؟ ދުވަހަކުވެސް ބައްޕަ އަހާލިންތަ އަޅުގަނޑު ހުރީ ކައިގެންތޯ..؟ އެންމެ ކުޑަމިނުން އަޅުގަނޑާ ދިމާލަށް ދުވަހަކުވެސް ދަރިފުޅާއޭ ކިޔާފަ ގޮވާލިންތަ..؟ ނޫން.. ބައްޕަ ހީކުރަނީ މި މުއްސަނދި ކަމުން އަޅުގަނޑަށް ހުރިހާ އުފަލެއް ލިބޭ ކަމަށްތަ..؟ ބައްޕަ ހީކުރަނީ އަޅުގަނޑު ބޭނުްވަނީ އަގުބޮޑެތި އެއްޗެއްސާ، ތަނަވަސް ދިރިއުޅުމެއް ކަމަށްތަ.؟ ނޫން ބައްޕާ.. މި މުއްސަނދިކަމާއި، ތަނަވަސްކަން މިހާރުވެސް އަޅުގަނޑުގެ އަތުން ނިގުޅައިގަތަކަސް އަޅުގަނޑުގެ އެއްވެސް ފަރުވާލެއް ނެތް.. އެއްވެސް ޝަކުވާއެއް ނެތް.. އެކަމަކު، ބައްޕަގެ ލޯބި.. މި ހުރިހާ އެއްޗެއް ޤުރުބާން ކޮށްފައި ބައްޕަގެ ލޯބި ލިބޭނެ ނަމަ، އަޅުގަނޑު އުފަލާއެކު އެކަން ކުރާނަން.. އެއްވެސް ފަސްޖެހުމެއްނެތި ކުރާނަން.. ބައްޕަގެ ހުރިހާ ވަގުތެއް އަބަދު ވިޔަފާރީގެ ކަންކަމުގައި ހޭދަކުރާއިރު އެއްފަހަރުވެސް ހަނދާންވިތަ ބައްޕަގެ އަންތބެއް ހުރިކަން..؟ ބައްޕަގެ ތިން ދަރިން އެބަ ތިބިކަން..؟ ބައްޕަގެ އާއިލާއެއް އޮތް ކަން..؟ އެމީހުންނަށް ބައްޕަ ތި ހޯދާ ފައިސާއަށްވުރެ ބައްޕަގެ ލޯތްބާ އަޅާލުން މުހިންމުކަން..؟ ނޫން.. މިއަދު ތިގޮތަށް މަހުޖަނެއްހެން އުޅެވިދާނެ.. އެކަމަކު މާދަމާ މަރުވެގެން ދާއިރު މި މުދަލުގެ ތެރެއިން ޒައްރެއްގެ މިންވަރުވެސް ނުގެންދެވޭނެ.. ހަމަ އެކަނި ގެންދެވޭނީ ކުރާ ހެޔޮ ޢަމަލުތައް.. ވިސްނާ ބައްޕާ.. ތައުބާވޭ.. މާދަމާވެސް ބައްޕަގެ އަތުން މި ތަނަވަސްކަން އަތްލުމުގެ ކުޅަދުންވަންތަކަން މާތް ﷲ އަށް ލިބިގެން ވޭ.. ބައްޕާ.. ބައްޕަ ތިގޮތަށް އުޅެފައި ދެން އަޅުގަނޑާ ދިމާލަށް ބުނެވޭނެ އެއްޗެއް އެބަ އޮތްތަ..؟ ބައްޕަ ހިތުން ބައްޕައަކީ އެންމެ މޮޅު މީހާއޭ ހީވިޔަސް–” މާއިޝް ދައްކަމުން ދިޔަ ވާހަކަ މެދުކެނޑުނީ އަމާންގެ އަތުން މާއިޝްގެ ކޮލަށް އަރައިގެން ދިޔަ ހޫނު ޙަމަލާއިންނެވެ.\nޤަބޫލު ނުކުރެވިފައި ހުރެ މާއިޝްއަށް އަމާންއާ ދިމާލަށް ބަލައިލެވުނެވެ. މާއިޝްގެ އިތުރުން އެތާ ހުރި މާހީންއަށްވެސް އަނގަމަތީގައި އަތް އަޅާލެވުނީ ޤަބޫލު ނުކުރެވިފައި ހުރެއެވެ. މިވީހާ ތަނަށް މާއިޝްއާ ދިމާލަށް އަމާން ކިތަންމެ ވަރަކަށް ހަޅޭއްލަވައި ހެދިޔަސް، މާއިޝްއަށް އަނިޔާއެއް މި ކުރީ އަދި އަލަށެވެ. އެވަގުތު ސިޑިން ފައިބައިގެން އައި މާނާއަށްވެސް އަމާންގެ އެ ކުއްލި ޢަމަލު ފެނި، ލިބުނު ސިހުމުން ދެލޯ ބޮޑުކޮށްލެވުނެވެ. މާއިޝްގެ ވާހަކަ އިވިފައި، ކަރުނަ ފާއްދާލި އެ ދެލޮލުގައި ރުޅިވެރިކަމުގެ އަލިފާން ކަނި ބުރަން ފެށީ އަމާންގެ އެ ޢަމަލު ފެނިފައެވެ. ފުރާނަ ފަދައިން ލޯބިވާ އޭނާގެ ކޮއްކޮގެ މޫނުމަތީގައި ޖެހީތީ އަމާން ދެކެ ރުޅި އާދެވުނެވެ. ގޮސް، މާއިޝް އެ ބުނީ ދޮގު ވާހަކައެއް ނޫނޭ ކިޔާ ހަޅޭއްލަވައިގަންނަން ބޭނުން ވިޔަސް މާނާއަށް އަމާންއާ ކުރިމަތި ލުމުގެ ހިތްވަރެއް ނުލިބުނެވެ. މާނާއަށް ކުރެވުނުހާވެސް ކަމަކީ ދުރުގައި އެ މަންޒަރު ބަލަން ހުރުމެވެ.\n“ބައްޕާ…” މާއިޝްއަށް ވައި އަޑުން ބުނެވުނެވެ. އޭރު އަމާން ޖެހިލެއް ބާރުކަމުން މާއިޝްގެ ތުންފަތް ފަޅައިގެން ގޮސް ލޭ އަންނަމުން ދިޔައެވެ. ފިރހެނަކަށް ވިޔަސް ކެތްވާނީ ވަކި ވަރަކަށެވެ. ކިތަންމެ ހިތްވަރު ގަދަވިޔަކަސް، މާއިޝްއަށްވެސް އަބަދު އޭނާގެ އިޙުސާށްތައް ފޮރުވައިގެން ނޫޅެވޭނެތާއެވެ. ބައްޕަގެ އެ އަނިޔާވެރި ޢަމަލުން އެ ހިތުގައި ރިއްސާލިކަމަށް އެވަގުތު މާއިޝްގެ ލޮލުން ފައިބައިގަތް ކަރުނަތައް ހެކިވާނެއެވެ. އެހެންނަމަވެސް، މި މަންޒަރު ފެނި، އަމާންގެ ހިތަށް ކުޑަވެސް އަސަރެއް ކުރިހެނެއް ހިޔެއް ނުވެއެވެ. މާއިޝް މަސަލަސްކޮށް، މާއިޝްގެ ކިބައިން މައާފަށް އެދުމުގެ ބަދަލުގައި އަމާން އަނެއްކާވެސް މާއިޝްއާ ދިމާލަށް ހަޅޭއްލަވައިގަތީއެވެ. “މާއިޝް! ހަމަ މިހާރު ކޮޓަރިއަށް ދޭ! ސްކޫލަށް ދާން ނޫން ގޮތަކަށް ޓެސްޓުތައް ނިމެންދެން ކޮޓަރިން ނުކުމެގެންނެއް ނުވާނެ! ޓެސްޓުތަކުން ބައްޕަ ބޭނުންވާ ވަރަށް މާރކްސް ނުހޯދިއްޖެއްޔާ–” އެހިސާބަށް ބުނެވުނު ތަނާހެން މާއިޝް އަމާންއަށް ފަސްދީފައި ހިނގައިގަތެވެ. ސިޑި ކައިރީގައި ރޮވިފައި ހުރި މާނާއާ ދިމާލަށް ބަލައިލުމަށްފަހު، ތިމަންނަ ރަނގަޅޭ ބުނާ ފަދަ ގޮތަކަށް ހިނިތުންވެލިއެވެ. މާއިޝް ގޮސް ކޮޓަރިއަށް ވަންނަން ދެންވެސް މާނާއަށް ހުރެވުނީ ބަލާށެވެ.\n“އޭނަ ހޯދަން ގޮސްގެންނެއް ނުވާނެ.. އެގޮތަށް ބޮޑާހާކާ ކޮންމެ ފަހަރަކު މާހީން ކުޑަކުއްޖެއްހެން ގެންގުޅޭތީ ބޮޑުވާން ދަސްނުވެފައި އެ ހުންނަނީ..” އަމާން ހީވީ އިންޒާރެއް ދިންހެންނެވެ. މާހީންއަށް ކުރެވުނުހާވެސް ކަމަކީ ބޯޖަހާލުމެވެ. އެއާއެކު ދެން ފެނުނީ ސޯފާ މަތީގައި އޮތް ކޯޓު ހިފައިގެން އަމާން ކޮޓަރިއާ ދިމާލަށް މިސްރާބު ޖެހި ތަނެވެ. އަމާން ދިޔުމާއެކު މާހީން ކަބަޑުން ފަރސްޓް އެއިޑް ބޮކްސް ހިފައިގެން ގޮސް ސިޑި ކައިރިއަށް ދިޔައެވެ. އަމާން ބުންޏެއް ކަމަކު، އޭނާއަށް ދަރިފުޅާ ދުރުގައި ހުރެވޭނެހެއްޔެވެ؟ ނޫނެކެވެ. މައިންނަކީ ލިބޭހާ އިންޒާރަކަށް ގޮތް ހުސްވެފައި ތިބޭހާ ނިކަމެތި ބައެއް ނޫނެވެ. ދަރިފުޅާއި މެދުގައި ހިތުގައި އުފެދިފައިވާ މައިވަންތަކަމުގެ ލޯތްބާއި، ކުލުނަކީ އެއަށްވުރެ މާ ވަރުގަދަ ބާރެކެވެ. ފެންކަޅިވެފައިވީ ދެލޯ ފުހެލަމުން މާހީން ސިޑިން އަރަން އުޅެނިކޮށް ހުއްޓުވީ މާނާއެވެ. “މަންމަ ދޭ އިހަށް ރެސްޓް ކޮށްލަން.. އަހަރެން ދާނަން މާޝްއަށް ފަރސްޓްއެއިޑް ދޭން..” ގަދަކަމުން ކަހަލަ ގޮތަކަށް ހިނިތުންވެލަމުންް މާނާ ބުނެލިއެވެ. އެއާއެކު މާހީންވެސް ހިނިތުންވެލާފައި ފަރސްޓްއެއިޑް ފޮށި މާނާއާ ހަވާލު ކުރިއެވެ. މާނާގެ ބޮލުގައި ފިރުމާލުމަށްފަހު، މާހީން ކޮޓަރިއަށް ދިޔައީ އަމާން ގޮވާ އަޑު އިވުމުންނެވެ.\nފުން ނޭވާއެއް ދޫކޮށްލުމަށްފަހު މާނާ މާއިޝްގެ ކޮޓަރީގެ ދޮރު ހުޅުވާލިއެވެ. އެވަގުތު ފެނުނު މަންޒަރަކުން އޭނާގެ ހިތް ކުދިކުދިވި ކަހަލައެވެ. އެނދުމަތީގައި މާއިޝް ދެފައި މޭގައި ޖައްސާލައިގެން އިނީ މޫނު ފޮރުވާލައިގެންނެވެ. ދެންމެ މާނާ ސާފުކުރި ކޮޓަރި ތެރެ މިހާރު ވަނީ އެފުށް މިފުށަށް ޖަހާފައެވެ. މާއިޝްއާ ކައިރިވަމުން ދިޔަ ވަރަކަށް މާނާގެ ހިތް އިތުރަށް ކުދި ކުރަމުން ދިޔައީ އިވޭ މަޑު ގިސްލުމުގެ އަޑުންނެވެ. މާއިޝްއަކީ ކޮންމެ ކޮންމެ ކަމަކާ ރޯ ކުއްޖެއް ނޫނެވެ. ވަރަށް ހިތްވަރު ގަދަވާނެއެވެ. އެހެންނަމަވެސް، އިންސާނަކަށް ކެތް ކުރެވޭނީވެސް ވަކި ވަރަކަށް ނޫންހެއްޔެވެ؟ މާއިޝް އިން ގޮތް ފެނި މާނާގެ ލޮލަށްވެސް ކަރުނަތައް ބޮނޑިވެގަތެވެ. އޭނާގެ ކޮއްކޮ އަމިއްލަ ދިފާޢުގައި ވާހަކަ ދެއްކުމުންވެސް ލިބުނީ އަނިޔާއެވެ. އެހެންނަމަވެސް، ކޮއްކޮއަށްޓަކައި ހިތްވަރު ކުރަމުން މާނާ ގޮސް މާއިޝްގެ ކައިރީގައި އެނދުމަތީގައި އިށީނދެލިއެވެ.\n“މާޝް…” މާނާ މަޑުމަޑުން ގޮވާލިއެވެ. މާއިޝްގެ ޖަވާބެއް ނައުމުން މާނާ ދެވަނަ ފަހަރަށްވެސް ގޮވާލިއެވެ. އެއާއެކު މާއިޝް މޫނު ހިއްލައިލިއެވެ. އެ މޫނު ފެނުމުން މާނާގެ ލޮލުން ކަރުނަތައް ފައިބަތީ އެއްވެސް އިޚްތިޔާރަކާ ނުލައެވެ. މާއިޝްގެ މުޅި މޫނުމަތީގެ ދިރުން ވަނީ ގެއްލިފައެވެ. ރޮއެފައި ހުރުމުގެ ސަބަބުން ދެލޯ ވަނީ ރަތްވެ، ދުޅަވެފައެވެ. މޫނުމަތީގައި އެއްވެސް ދިރުމެއް ނެތެވެ. ކަނާތު ކޯ ހުރީ ރަތްވެފައެވެ. އެ ދިމާލުން ތުންފަތް ފަޅައިގެން ގޮއްސަ ހުރި ތަނުން އައިއްސަ ހުރި ލޭތައް ހުރީ ހިކިފައެވެ.\nމާނާ ފަރސްޓް އެއިޑް ބޮކްސް ހުޅުވާލަމުން މާއިޝްއާ ކައިރިއަށް ޖެހިލިއެވެ. އަދި ކަފަކޮޅަކުން ލޭތަށް ސާފުކޮށްލިއެވެ. ދެން ކުޑަ ކަފަކޮޅަކަށް ޑެޓޯލްކޮޅެއް އަޅާލުމަށްފަހު ތުންފަތުގައި މަޑުމަޑުން ޖައްސާލިއެވެ. ކަފަކޮޅު އައިސް ހަމަ ޖެހުމާއެކުހެން މާއިޝްގެ އަނގައިން ވޭނީ އާހުގެ އަޑެއްް ނުކުތެވެ. މާއިޝްއަށް ތަދުވީކަން އެނގުމުން މާނާ ވަރަށް ފަރުވާތެރިކަމާއެކު ތުންފަތް ސާފުކޮށްލުމަށްފަހު ބޭސް ހާކާލަދިނެވެ. އެ ހުރިހާ އިރަކުވެސް މާއިޝް އިނީ އިންގޮތަށެވެ. މާނާ ބޭސް ހާކާ ނިންމާލުމަށްފަހު ފަރސްޓް އެއިޑް ބޮކްސް ހިފައިގެން އެނދުން ތެދުވިއެވެ. ފުން ނޭވާއެއް ދޫކޮށްލުމަށްފަހު، މާއިޝްގެ ބޮލުގައި ފިރުމާލާފައި ކޮޓަރިން ނުކުތީ މާއިޝްއަށް އެކަނިވެލާނެ ވަގުތުކޮޅެއް ދިނުމުގެ ގޮތުންނެވެ. މިވަގުތު މާއިޝްގެ ހިތުގައި އަޅާނެ ވޭން އޭނާއަށް އިޙުސާސް ކުރެވޭތީއެވެ.\nWow v salhi mi Bai alheyyyy maaish ge bappa haadha goahey dhw 😭😭😭😭😭 Hama fen kalhi vegge 😭😭😭😔😔😔😔\nSalaam dear readers.. How r u all? Hope u r all keepin’ fine.. Here is the 14th part and hope u gys loves this part as well.. next part liyumuge masakkaiy alhugandu mihaaru mi dhanee kuramun.. liye nimunuhaa avakah mirey submit kohleveythw vrh balaanan insha allah.. ss and tc.. lysssssmmmm\nTysm kudahthaa.. Yes Maaish ge bappa haadha goahey dhw.. nayaa vx vrh dhera vejje.. ly.. ss\nEyyyyyyy naayuuuu koyaa ingeytha miadu mee konduvaheh Kan .💜💜💜 Today is BTS 8 th anniversary. I am so exited . 💜💜I did wish them though but they may not see my wishes 💜💜💜💜. But I am soooo happpy. ❤❤💜💜💜💜💜\nStry ah jehilaana . ❤❤\nMasha Allah vrh reethi mi part vxx as usual ❤❤❤❤❤❤\nKeep it up .❤❤❤❤❤\nAleyyy maaish dad haadha nulafaeyy. 😤😤😒😒😒😒😒😒😒😁😁😆😆\nPis pis . 😒😒😒\nAleyy dhn avaha raiiii and maaish❤❤❤ guluvaalaacheyy ingeyy naayuuu . ❤❤❤❤I am so curious heheh.❤❤😆😆\nhehe yhh ingey nayoo ah vx.. ekm kihineh wish kuranee? ril sis ah ngeynu nayoo ah wish kuran undhagoo vaane kan.. alhey even if they don’t see it they will surely be thankful for u.. they love armys more than anything.. right?\ntysssssm dear sisyyy.. aaish ge dad dhww.. insha allah adhi rangalhuvaane..\nrai and maaish gulhvumuge kurin nai and aash gulhuveythw mi ulheny.. noolhen mi stry ehaa avahah ninmaalaakah.. 35 prts ah vure gina vaane kanneynge.. adhi rangalahh stry nuves feshe.. hehe\nkeep waiting.. insha allah miadhu submit kohlaanan..\nstay safe nd tc u too\nV reethi mi part vex v avahah genesdhehchey ingey vaguthu vee vrakun nayooooooo Kokky miss vey v ❤❤❤❤❤❤❤😭😭😭\ntyssmm kudahthaa.. yhh mihaaru exam thah vx nimifa otheema free time libey.. nxt prt mihaaru innaanee vrh bodu bai nimifa.. miadhu submit kohlaanan insha allah.. keep waiting.. nayoo vx vrh miss vey kudahtha aa ikko aa enmen mathinvx\nMaaish :'(:'(:'(:'(:'(:'(😭😭😭😭😭😭😭😭😭what the hell u moya galhi nulafaa Amaanu Ibnu Faaroshi Kiba????\nKaley Keekey hithah araigen Maaish gaiga thi jeheee??? Aaaiiiinnnn?,? Eii thimaage dhoshee Firehen dhari eyyyyyyy…. Rai kairy Mi vaahak nubunaathi ingye Nayaa Pateyl… 😭😭😭😭😭mi Vaahaka Rai ah engihjjehyya…. Neynge vaane gotheh vx 😭😭😭😭hama badi falhaigen dhaane 😦😧😩😖😭😭😭😭😭\nAnehkka Maaish akee Amaanu ge dharieh noon thr? Keehvve baa egolaa esoru dheke ehaa rulhi aranee? 🤔\nKlw gayaaaa… Naira aa Raisha fakeeru 🤦🤦🤦😂😂😂😂Koya Thihen lai nuganegen ulhunas bitun mathin Handhaan nahthaanulahcheyy… Lwbiige kan kan side ehgga bahahttaalaa dhn mi dhuvas kolhu.. Manjey Ma hama hairaan vehjje thioh dhivehssah molhu meehaa vx ‘FINAL EXAM’ ey jahaafa ineema 🤤🤤😕😕😕’FAHU IMTHIHAAN ‘ey jehuneehehnu… Manjeyyyyy adhi ingye thr eboathey V bodu vaahak eh.. Chatib ah vadhebala maadhan asheh noonee Nuvaeh ga.. Kiyaidheynan\nLysssssssssssssssmmmmmmm ingey lwbi auntyyyyy ❤❤❤♥♥♥♥♥♥♥♥\nIn reply to Reesh…\nhahahahaha amaan dhw.. eyna bahattaa.. adhi visneyne insha allah.. haha aan rai kairiyaku masheh nubunaanan.. ekm naira ah engijjeyyaa raisha ah ingeykah maa gina ireh nunagaane dhw.. hehehehe.. maaaish akee hama amaan ge dhari ekey.. eii amaan ge goiy hama..\nhaha raisha aa naira aa hus kiyavanee ey koyaa.. ekamaa haas nuvey..edhemeehun faas kohlaanan mifaharu.. haha ma dhw.. ma dhivessah kithanme molhakas dhn meehun ehen kiyaathee ehen liyelee.. dhn fahu imthihaaney keema vrh odd dhw.. hehe.. dhn faharakun rangalhu kohlaanan..\nhmm maadhamaa on vannaanan..\nlymmmmmmmmmmmmmmmm nd mymmmmmmmmmmmmmmm lwbi kokkyyyy\nu too ss\nއިންސާފެއް ނެތް އަނިޔާ – 2\nހަޤީޤީ ހިތާމަ ކުރުވާހަކަ October 14, 2017\nގެއްލިދިޔަ ހަޔާތް….. 13\nއެކުއްޖާ2– 5\nހިތާމަ އެހެނިހެން ލޯބި December 14, 2020


Ramadan mahuge furathama 15 gai fuluhunnah 1,352 massalaeh - vNews.mv\nރަމަޟާންމަހުގެ ފުރަތަމަ 15 ގައި ފުލުހުންނަށް 1،352 މައްސަލައެއް\nމަރްޔަމް ލީން 03 May 2021, 13:02\nމި އަހަރުގެ ރަމަޟާންމަހުގެ ފުރަތަމަ 15 ގައި އެކި ބާވަތުގެ 1352 މައްސަލައެއް ފުލުހުންހެ އިދާރާއަށް ހުށައަޅާފައިވާ ކަމަށް އެއިދާރާއިން ބުނެފިއެވެ.\nފުލުހުންގެ ތަފާސްހިސާބުތައް ދައްކާގޮތުން ފާއިތުވި ދެއަހަރާ އަަޅައިބަލާއިރު މިއަހަރުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް ހުށަހެޅި މައްސަލަތައް ވަނީ މަދުވެފައެވެ.\nފާއިތުވި ދެއަހަރުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް 2،648 މައްސަލައެއް ހުށަހަޅާފައިވާއިރު، މިއަހަރުގެ ރަމަޟާންމަހުގެ ފުރަތަމަ 15 ދުވަހު ހުށަހަޅާފައިވަނީ 1،352 މައްސަލައެވެ.\nމިމުއްދަތުގެ ތެރޭގައި ފުލުހުންނަށް ހުށަހަޅާފައިވާ މައްސަލަތަކަށް ވަކިވަކިން ބަލާއިރު ރޯދަމަހުގެ ދުވާލުގެ ވަގުތުގައި ކައިގެން ފުލުހުންނަށް ހުށަހެޅިފައިވާ މައްސަލަތައް ވަނީ މަދުވެފައެވެ.\nއެގޮތުން ފާއިތުވި ދެއަހަރު 29 މައްސަލައެއް ހުށަހަޅާފައިވާއިރު މިއަހަރުގެ މިމުއްދަތުގައި ހުށައެޅީ 10 މައްސަލައެވެ.\nފާއިތުވި ދެ އަހަރާއި މިއަހަރު ރަމަޟާން މަހުގެ ފުރަތަމަ 15 ގައި ހުށަހަޅާފައިވާ ވައްކަމުގެ މައްސަލަތަކަށް ބަލާއިރު ފާއިތުވި ދެއަހަރުގެ މި މުއްދަތުގައި 646 މައްސަލަ ހުށަހަޅާފައިވެއެވެ.\nއަދި މިއަހަރުގެ ރަަމަޟާން މަަހުގެ ފުރަތަމަ 15 އާ ހަމައަށް ހުށައަޅާފައިވަނީ ވައްކަމުގެ 368 މައްސަލައެވެ.\nމީގެ އިތުރުން ފާއިތުވި ދެއަހަރާއި މި އަހަރުގެ ރަމަޟާން މަހުގެ ފުރަތަމަ 15 ގައި ހުށަހަޅާފައިވާ ޓްރެފިކް މައްސަލަތައް ވެސް ވަނީ މަދުވެފައެވެ. މިގޮތުން ފާއިތުވި ދެއަހަރު މި ބާވަތުގެ 197 މައްސަލައެއް ހުށަހަޅާފައިވާއިރު މި އަހަރުގެ މި މުއްދަތުގައި 129 މައްސަލައެއް ހުށަހަޅާފައި ވެއެވެ.\nފޭރުމުގެ މައްސަލަތަކަށް ބަލާއިރު ފާއިތުވި ދެއަހަރުގެ ރަމަޟާންމަހުގެ ފުރަތަމަ 15 ދުވަހު ފޭރުމުގެ 41 މައްސަލައެއް ހުށަހަޅާފައިވާއިރު މި އަހަރު ހުށަހަޅާފައިވަނީ 20 މައްސަލައެކެވެ.\nމުދަލަށް ގެއްލުންދިނުމުގެ 53 މައްސަލައެއް މި އަހަރު ހުށަހަޅާފައިވާއިރު ފާއިތުވި ދެ އަހަރު 273 މައްސަލައެއް ހުށަހަޅާފައިވެއެވެ.\nމަސްތުވާތަކެތީގެ މައްސަލަތަކަށް ބަލާއިރު މި އަހަރުގެ ރަމަޟާންމަހުގެ ފުރަތަމަ 15 ދުވަހު 156 މައްސަލައެއް ހުށަހަޅާފައިވެއެވެ. ފާއިތުވި ދެއަހަރުގެ ތަފާސް ހިސާބުތަކަށް ބަލާއިރު ރަމަޟާންމަހުގެ ފުރަތަމަ 15 ދުވަހު މަސްތުވާތަކެތީގެ 398 މައްސަލަ ހުށަހަޅާފައިވެއެވެ.\nއެހެނިހެން މައްސަލަތަކުގެ ގޮތުގައި ފާއިތުވި ދެއަހަރުގެ ރަމަޟާންމަހުގެ ފުރަތަމަ 15 ދުވަހު 743 މައްސަލައެއް ހުށަހަޅާފައިވާއިރު މިއަހަރު 415 މައްސަލައެއް ހުށަހަޅާފައިވެއެވެ.\nކޮންމެ އަހަރެއްގެ ރަމަޟާން މަހުގައި ކުދިކުދި ވައްކަމުގެ މައްސަލަ އިތުރުވަމުންދާއިރު މިފަދަ މައްސަލަތައް މަދުކުރުމުގައި ފުލުހުން ކުރަމުންދާ މަސައްކަތްތަކުގެ އިތުރުން ކޮންމެ ފަރުދަކުވެސް މިފަދަ ކަންކަމުން ރައްކާތެރިވުމަށް ޚާއްސަ ސަމާލުކަމެއްދީ، ފަރުދީ ޒިންމާ އަދާކުރުމަކީ މިފަދަ މައްސަލަތައް މަދުކުރުމަށްޓަކައި އެޅިދާނެ މުހިންމު ފިޔަވަޅެއްކަމަށް ފުލުހުން ވަނީ ބުނެފައެވެ.


"Hahdhu" ge kula gadha premier dhe atholhehgai | Mihaaru\n"ހައްދު" ގެ މަންޒަރެއްގައި އައްޒަ އާއި ޝިބާން.\nފައްތާހުގެ "ހައްދު"ގެ ޕްރިމިއާ އައްޑު އާއި ކުޅުދުއްފުށީގައި\n02 އޯގަސްޓް 2017 - 06:455comments\nއަންނަ މަހުގެ ހައެއްގައި ރިލީޒް ކުރާ، ޑައިރެކްޓަރު އަބްދުލް ފައްތާހުގެ ފިލްމް "ހައްދު" ރާއްޖޭގެ ދެ އަތޮޅެއްގައި ވަރަށް ކުލަގަދަކޮށް ޕްރިމިއާ ކުރާނެ ކަމަށް ފައްތާހު ބުނެފި އެވެ.\nއޭނާ ބުނީ ސެޕްޓެމްބަރު މަހުގެ ހަ ވަނަ ދުވަހުގެ ރޭ އޮލިމްޕަސް ސިނަމާގައި ފިލްމް ޕްރިމިއާ ކުރުމަށް ފަހު، ހަތް ވަނަ ދުވަހުގެ ރޭ އައްޑޫ ހިތަދު އާއި މަރަދޫގައި ޕްރިމިއާ ކުރުމަށް ފަހު، 14 ވަނަ ދުވަހުގެ ރޭ ހދ. ކުޅުދުއްފުށީގައި ޕްރިމިއާ ކުރާނެ ކަމަށެވެ.\n"މި ޕްރިމިއާތަކުގައި ފިލްމުގެ ލީޑް ކާސްޓުންނާއި ބައެއް ލަވަ ކިޔުންތެރިންނާއި ކްރޫގައި ހިމެނޭ ބައެއް މީހުން ވެސް ބައިވެރި ވާނެ،" ޑައިރެކްޓް ކުރި 12 ވަނަ ފިލްމާ ބެހޭ ގޮތުން ފައްތާހް ބުންޏެވެ.\nކާމިޔާބު ޑައިރެކްޓަރު ބުނީ 21 އަހަރުވީ ފިލްމީ ކެރިއަރުގައި މިހާތަނަށް އޭނާގެ އެއްވެސް ފިލްމެއް ރާއްޖޭގެ ރަށެއްގައި ޕްރިމިއާ ނުކުރާ ކަމަށެވެ.\n"އެކަމަކު މި ފަހަރު ވަރަށް ބޮޑުކޮށް މިކަން ބާއްވަން ބޭނުން ވަނީ. ހާއްސަކޮށް އައްޑުއަށް ބަލާ އިރު ވަރަށް މޮޑަން އަދި އެންޓަޓައިންމަންޓަށް ލޯބިކުރާ ބަޔަކު އުޅޭ ތަނެއް އެއީ،" އޭނާ ބުންޏެވެ. "އެހެންވެ އެންޖޯއިކޮށްލެވޭ ކަހަލަ ގޮތަކަށް ޕްރިމިއާ ބާއްވައި ދޭނަން."\nފައްތާހު ބުނީ އޭނާގެ އަމާޒަކީ މި ފަހަރު ފިލްމް ރާއްޖޭގެ ވީހާ ވެސް ގިނަ ރަށްތަކެއްގައި ދެއްކުން ކަމަށެވެ.\n"މަށަކީ އަބަދު ވެސް ރަށްރަށާ ވެސް ވަރަށް ގާތް ގުޅުމެއް އޮންނަ މިީހަކަށްވާތީ ވަރަށް ގިނަ ރަށްރަށުން ރެކްއެސްޓްކޮށްފައި އެބަހުރި މިހާރު ވެސް ސީދާ އަހަރެން ގޮސްގެން ފިލްމް އަޅުވައި ދޭން. އެހެންވީމާ އެކަން ކޮށްދެވޭތޯ ބަލާނަން. މީގައި ނުބަލާނަން އާބާދީ ބޮޑު ރަށެއް ކުޑަ ރަށެއް،" ރަށްރަށުގެ ދިރިއުޅުން "ވައްޓަފާޅި" ޑޮކިއުމަންޓްރީން ގެނެސްދޭ ޑައިރެކްޓަރު ބުންޏެވެ. "ރަށްރަށުގެ އިތުރަށް ވަރަށް ގިނަ ރިސޯޓްތަކުގައި ވެސް ފިލްމް މި ފަހަރު އަޅުވާނަން. ބޭނުމަކީ ވެސް ވީހާ ވެސް ގނަ ބަޔަކަށް ފިލްމް ދައްކާލުން."\n"ހައްދު" ގެ ޓްރެއިލާ: ފިލްމް އަޅުވާނީ އަންނަ މަހުގެ ހައެއްގައި.\nމަހުދީ އަހުމަދުގެ ސްކްރީންޕްލޭއަކަށް ހަދާ "ހައްދު" ގެ ލީޑް ރޯލުން ފެންނަނީ އަލަށް ތައާރަފުވާ އަހުމަދު ޝިބާންއާ އެކު މަރިޔަމް އައްޒަ އާއި އައިމިނަތު ރިޝްފާ އެވެ.\nމި ފިލްމް އަންނަ މަހު ހަ ވަނަ ދުވަހުގެ ރޭ އޮލިމްޕަހުގައި ޕްރިމިއާ ކުރުމުގެ ކުރިން ހަމަ އެ ދުވަހުގެ ހަވީރު ޝްވެކް ސިނަމާގައި ސްޕެޝަލް ސްކްރީނިންއެއް ބާއްވަން ވެސް ވަނީ ނިންމައިފަ އެވެ.\nއިތުރު ލިޔުންތައް ސ. ހިތަދޫ އައްޑޫ ސ. މަރަދޫ ހދ. ކުޅުދުއްފުށި ފައްތާހު ދިވެހި ފިލްމް އިންޑަސްޓްރީ


Banana And Choclate Chips Muffin - AO News\nއޭއޯ ރޯދައިގެބަދިގެ: ބަނާނާ އެންޑް ޗޮކްލެޓް ޗިޕްސް މަފިން\nއޭއޯ ރޯދައިގެބަދިގެ” މި ސެގްމެންޓްގައި މިއަދު ގެނެސްދެނީ ފޮނި ކާތަކެތި މީރު ބޭފުޅުންނަށް މީރު ވާނެ ފޮނި އެއްޗެއް ހަދާލާނެ ގޮތެވެ. ރޯދަ ވީއްލާގަޑިއަށާއި ތަރާވީސް ކޮށްލާ ގަޑީގައި ކާލަން މީރުވާނެ ބަނާނާ އެންޑް ޗޮކްލެޓް ޗިޕްސް މަފިން އެއް ހަދާލާނެ ގޮތެވެ.\n3 ދޮންކެޔޮ (ވަރަށް ބޮޑަށް ދޮންވެފައި)\n1/2 1 ޖޯޑު ގޮދަން ފުއް\n1 ސައިސަމުސާ ބޭކިންގް ސޮޑާ\n3/4 ޖޯޑު ހަކުރު\n1/3 ޖޯޑު ކުކިންގް އޮއިލް\n1/3 ޖޯޑު ޗޮކްލެޓް ޗިޕްސް\nބޯތައްޓަކަށް ދޮންވެފައިވާ ދޮންކެޔޮތައް އެޅުމަށް ފަހު އަތުން ފިއްތާލައި ރަނގަޅަށް ޗިސް ކޮށްލާށެވެ. އެއަށް ފަހު ހަކުރު ކޮޅު އަދި ބިސް އަޅާށެވެ. ދެން ތެޔޮ ފޮދު އަޅާފައި ރަނގަޅަށް އެއްކޮށްލާށެވެ. ވަކިން ބޯތައްޓަކަށް ފުއްކޮޅު ބޭކިންގ ޕައުޑަރ، ބޭކިންގ ސޮޑާ އަދި ލޮނު ކޮޅު އަޅާފައި އެއްކޮށްލާށެވެ. އެއަށްފަހު ދޮންކެޔޮ ޗިސްކޮށްފައި ހުރި ތައްޓަށް ފުއްކޮޅު އަޅައި ހުރިހާ ބާވަތެއް ރަނގަޅަށް އެއްކޮށްލާށެވެ. ހުރިހާ ބާވަތެއް ރަނގަޅަށް އެއްވުމުން ޗޮކްލެޓް ޗިޕްސްކޮޅު އަޅާލައިފައި އެއްކޮށްލާށެވެ.\nމަފިން ޓްރޭއެއް ނެގުމަށް ފަހު މަފިން ކަޕްސް ޓްރޭގައި އަތުރާލާށެވެ. އަދި އެއްކޮށްފައި ހުރި މަފިން މިކްސް ފަހަރަކު މަފިން ކަޕް އަކަށް އަޅަމުން ދާށެވެ. ކަޕްގެ މެދަަށް ވުރެ ކުޑަކޮށް މައްޗަށް މަފިން މިކްސް އަޅާށެވެ. އަދި އަވަން 160 ޑިގްރީގައި ހޫނު ކޮށްލުމަށްފަހު 25 މިނެޓަށް އަވަނަށް މަފިން ތައް ލާފައި ފިހެލާށެވެ.\nބަނާނާ އެންޑް ޗޮކްލެޓް ޗިޕްސް މަފިންއޭއޯ ނިއުސް ރޯދައިގެ ބަދިގެއޭއޯ ރޯދަ ބަދިގެމަފިންސް\nމެކް އެންޑް ޗީޒް


ތާރީޚް: 11 ޖުލައި 2019 ނަމްބަރ: GS114/2019/16-IUL\nމަޤާމް: ޓީޗަރ (ސްޕެޝަލް އެޑިޔުކޭޝަން )\nމަޤާމުގެ ނަންބަރު: J- 275125\nމަޤާމުގެ ރޭންކް: ސީ.އެސް 11-15\nމަޤާމް އޮތް އޮފީސް: މާޅެންދޫ ސްކޫލް/ ނ. މާޅެންދޫ\nވަޒީފާ އަދާކުރަން ޖެހޭ ތަން: މާޅެންދޫ ސްކޫލް/ ނ. މާޅެންދޫ\nސަރވިސް އެލެވަންސް: މަހަކު-/2500 ރުފިޔާ\nދިވެހިރާއްޖޭގެ ޕެންޝަނާބެހޭ ޤާނޫނުގެ ދަށުން ލިބިދެވޭޕެންޝަން ކޮންޓްރިބިއުޝަން.\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް އޮތުން.\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ނުވަތަ ލެވެލް 8 ގެ ސަނަދެއް އޮތުން.\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް އޮތުން.\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް އޮތުން.\nސްޕެޝަލް އެޑިޔުކޭޝަން ނީޑުސް ( ސެން ) ޓީޗަރުންގެ ގޮތުގައި ޓީޗަރަކު ހަމަޖައްސާނީ އަންނަނިވި ޝަރުތުތައް ހަމަވާނަމައެވެ.\n1- ޓީޗަރުންގެ ވަޒީފާގެ އޮނިގަނޑުގެ ޓީޗަރެއްގެ ޝަރުތު ހަމަވުން: އަދި\n2- ތިރީގައިވާ ޝަރުތުން ޝަރުތެއް ފުރިހަމަ ވުން\n- ސްޕެޝަލް އެޑިޔުކޭޝަންގެ ރޮގުން ދިވެހިރާއްޖޭގެ ޤައުމީ ސަނަދު އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން: ނުވަތަ\n- ސްޕެޝަލް އެޑިޔުކޭޝަންގެ ރޮގުން ކިޔަވައިދިނުމަށް މިނިސްޓްރީ އޮފް އެޑިޔުކޭޝަންގައި ރަޖިސްޓްރީކޮށްފައިވާ ސްކޫލެއްގައި، ސްޕެޝަލް އެޑިޔުކޭޝަން ނުވަތަ އިންކުލޫސިވް އެޑިޔުކޭޝަން ކުލާހެއްގައި 1 (އެކެއް ) އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދީފައިވާކަމުގެ ލިޔުމާއި، އެމުއްދަތުގައި މަސައްކަތުގެ ފެންވަރުބެލުމުގެ ނިޒާމުން %85 އަށް ވުރެ މަތިން މާކުސް ލިބިފައިވުން\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މި ސްކޫލްގެ ކައުންޓަރުން ލިބެންހުންނާނެއެވެ.)\nވަޒީފާއަށް އެދޭ ފޯމް މާޅެންދޫ ސްކޫލުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑް ވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތިހުށަހަޅާނީ 22 ޖުލައި 2019 ވާ ހޯމަ ދުވަހުގެ 12:00 ގެ ކުރިން، މާޅެންދޫ ސްކޫލް އޮފީހަށެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 23 ޖުލައި 2019 އާއި 25 ޖުލައި 2019 އާއި ދެމެދުގެ ތާރީޚެއްގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމި އިޢުލާނާއި ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 6560575 ނަންބަރު ފޯނާއެވެ.


މޫފުށި އައިލެންޑް ރިސޯޓްގެ މެނޭޖްމަންޓުން އިސްނަގައިގެން އޯޓިޒަމް އެސޯސިއޭޝަނަށް އެހީތެރިވުމުގެ ގޮތުން ފަންޑްރައިޒިންގ އިވެންޓެއް ބާއްވައިފި – Atoll News\nމޫފުށި އައިލެންޑް ރިސޯޓްގެ މެނޭޖްމަންޓުން އިސްނަގައިގެން އޯޓިޒަމް އެސޯސިއޭޝަނަށް އެހީތެރިވުމުގެ ގޮތުން ފަންޑްރައިޒިންގ އިވެންޓެއް ބާއްވައިފި\nޝާއިޢު ކުރީ: މުޙައްމަދު އަފްރާޙް އޭޕްރިލް 16, 2018, 16:37\nމޫފުށި އައިލެންޑް ރިސޯޓްގެ މެނޭޖްމަންޓުން އިސްނަގައިގެން އޯޓިޒަމް އެސޯސިއޭޝަނަށް އެހީތެރިވުމުގެ ގޮތުން ފަންޑްރައިޒިންގ އިވެންޓެއް ބާއްވައިފިއެވެ.\nމި އިވެންޓު ބާއްވާފައިވަނީ އެ ރިސޯޓުގެ އެރިސޯޓުގެ އައުޓްލެޓް މެނޭޖަރ މުޙައްމަދު ލަތީފް އާއި ޖެނެރަލް މެނޭޖަރ ޝާޝާ ޓަޔަސްގެ ސުޕަވައިޒަރ ކަމުގެ ދަށުން މި އޭޕްރިލް މަހުގެ 15 ވަނަ ދުވަހުއެވެ.\nއެރިސޯޓް ވަށައިގެން ބޭއްވި ދުވުމުގެ ޙަރަކާތަކުން ފެށިގެންދިޔަ މި އިވެންޓުގައި އެރިސޯޓުގެ މުވައްޒަފުންނާއި ރިސޯޓުގައި ތިބި ގިނަ ޢަދަދެއްގެ ފަތުރުވެރިން ބައިވެރިވެފައިވާ އިރު، މިދުވުމުގެ ޙަރަކާތުގައި އޯޓިޒަމް އަހުލުވެރި ކުރުމުގެ ގޮތުން ތޮތްޕާއި އިސްޓާކީން ވަނީ ބޭނުންކޮށްފައެވެ. އަދި އޯޓިޒަމް ސެންޓަރަށް އެހީތެރިވުމުގެ ގޮތުން ފަންޑްފޮއްޓެއްވެސް ވަނީ ބަހައްޓާފައެވެ.\nމި ދުވުމުގެ ޙަރަކާތް ނިމުމަށްފަހު، އޮކްޝަނެއް ބާއްވާފައިވާ އިރު، އޭގެއިން ލިބުނު ފައިސާއާއި މިފަންޑްރައިޒިންގ އިވެންޓުން ފަންޑް ފޮއްޓަށް ލިބުނު ފައިސާ މޯލްޑިވްސް އޯޓިޒަމް އެސޯސިއޭޝަނާއި ވަނީ ޙަވާލުކޮށްފައެވެ.\nމޯލްޑިވްސް އޯޓިޒަމް އެސޯސިއޭޝަންގެ އެމް.ޑީ އިފްހާމް ޙުސައިން ވިދާޅުވީ މިފައިސާ ބޭނުންކުރުމަށް ހަމަޖެހިފައިވަނީ އޯޓިޒަމް ސެންޓަރގެ ތެރަޕީތަކާއި އެހެނިހެން ފެސިލިޓީސް ކުރިއަރުވަން ކަމަށެވެ.\nއޯޓިޒަމް އެވެއަރނަސް ކުރުމަށް މިމަހުގައި މިފަދަ އިވެންޓެއް މޫފުށި އައިލެންޑް ރިސޯޓުން އިސްނަންގައިގެން ބޭއްވިކަމަށްޓަކައި މޫފުށި އައިލެންޑް ރިސޯޓްގެ ހީވާގި މެނޭޖްމަންޓަށާއި އެތަނުގެ ހުރިހާ މުވައްޒަފުންނަށް މޯލްޑިވްސް އޯޓިޒަމް އެސޯސިއޭޝަނުގެ ފަރާތުން ވަނީ ޝުކުރުދަންނަވާފައެވެ.\n-ޚިޔާލު ފާޅުކުރައްވާ!- "މޫފުށި އައިލެންޑް ރިސޯޓްގެ މެނޭޖްމަންޓުން އިސްނަގައިގެން އޯޓިޒަމް އެސޯސިއޭޝަނަށް އެހީތެރިވުމުގެ ގޮތުން ފަންޑްރައިޒިންގ އިވެންޓެއް ބާއްވައިފި"


Budget Nethumun Cafe Thakah Badhalu Nudheyn Ninmaifi - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 16 ގަޑިއިރު ކުރިން\nބަޖެޓު ނެތުމުން ކެފޭތަކަށް ބަދަލު ނުދޭން ނިންމައިފި\nދައުލަތުގެ ބަޖެޓުގައި ފައިސާ ނެތުމުން ހޮޓާ، ކެފޭ އާއި ރެސްޓޯރެންޓްތަކަށް ބަދަލު ނުދޭން ރައްޔިތުންގެ މަޖިލީހުގެ އިގްތިސޯދީ ކޮމިޓީން ނިންމައިފިއެވެ.\nކޮވިޑް-19ގެ ސަބަބުން އަޅާފައިވާ ފިޔަވަޅުތަކާއި ގުޅިގެން ކެފޭ ރެސްޓޯރެންޓްތައް ބަންދު ކުރަން ޖެހުމުން ލިބުނު ގެއްލުންތަކަށް ބަދަލު ހޯދަން އެތަންތަނުގެ ވެރިން ވަނީ ހުށަހަޅާފައެވެ.\nއެގޮތުން އެ ހުށަހެޅުމުގައި ބުނެފައިވަނީ ރޭގަނޑުގެ ޕީކް އަންނަ ތަންތަނަށް އިޔާދަ ނުކުރެވޭނެ ގެއްލުން ކުރިމަތިވަމުން ދިޔަ ކަމަށާއި އެވްރެޖްކޮށް ގިނަ ތަންތަނަށް ގެއްލުންވި ކަމަށެވެ.\nއެކަންކަން ހައްލުކޮށް ބަދަލު ހޯދަން އެދި މިދިޔަ މާޗް މަހު ހޯރަފުށީ ދާއިރާގެ މެމްބަރު އަހުމަދު ސަލީމް މައްސަލަައެއް މަޖިލީހަށް ވަނީ ހުށަހަޅާފައެވެ.\nމިކަމާއި ގުޅިގެން އިގްތިސޯދީ ކޮމެޓީން ދިރާސާ ކުުރުމަށް ފަހު އެކުލަވާލި ރިޕޯޓްގައި ބުނީ ރެސްޓޯރެންޓްތައް ބަންދުކުރި ވަގުތަށް ބަލައި އެކަށީގެންވާ އަދަދަކުން ބަދަލު ދޭން ހުށަހެޅި ނަމަވެސް އެފަދައިން އަމަލު ކުރަން ނުފެންނަ ކަމަށެވެ.\nއެގޮތަށް ނިންމާފައިވަނީ މި އަހަރަށް ފާސް ކޮށްފައިވާ ބަޖެޓުގައި އެފަދަ ބަދަލެއް ދެވޭ ވަރަށް ފައިސާ ނެތުމާއި ބަދަލު ދީފިނަމަ، ބަޖެޓަށް ނޭދެވޭ އަސަރުކޮށް އަންދާޒާ ކޮށްފައިވާ ޑެފިސިޓް ބޮޑުވެ އަދި ފައިނޭންސް ހޯދަން ޖެހޭ މިންވަރު އިތުރު ވެގެން ދާނެ ކަމަށް ބެލެވޭތީއެވެ.\nކެފޭ ރެސްޓޯރެންޓްތަކަށް ބަދަލު ނުދޭން ނިންމި ނަމަވެސް، ކޮވިޑާ ގުޅިގެން މުސްތަގުބަލުގައި ފިޔަވަޅު އަޅާނަމަ ވިޔަފާރިތައް ގިންތި ކޮށްފައިވާ ގޮތަށް ބަލައި ކެޓަގަރައިޒްކޮށް ވިޔަފާރިތަކަށް އެންމެ ގެއްލުން ކުޑަވާނެ ގޮތަށް ގަވައިދުތަކާ ފިޔަވަޅުތައް އަޅަން ވަނީ ލަފާދީފައެވެ.\nމެއި 27, 2021 17:30\nކެފޭ ތަކުގެ ވެރިންނަށް ހުންނާނީ ރާކަނިމަސް ކެވިފައި، އަދިވެސް ޔާމީނޭ ވަގޭ ބާރަށް ގޮވާތި......\nމެއި 27, 2021 17:41\nޜައްޔެތުން މަޖްލިސް ގެ މެމްބަރުން ނަގާ ބިޔަބޮޑު މުސާރަ ކުޑަކުރަންވީ ފުރަތަމަ.\nމެއި 27, 2021 18:23\nސަމާހު ސަރީފު މެންފަދަ ބޭބޭފުޅުންނަށް ސިޔާސީ މަގާމުތަށް ދޭން ބަޖެޓުގައި ފައިސާ އެބަހުރި ފިނޭންސް މިނިސްޓަރ އަމީރު ގިލިގިލި ކޮންޓަށް ރާއްޖޭންބޭރުން ފަރަންޖީން ގެންނަން ބަޖެޓުގައި ފައިސާ އެބަހުރި އިނދަޖެހެމުންދާ ވިޔަފާރި ވެރިޔާއަށް ދިއްކޮށްލާނެ 50 ލާރި ވެސް ދައުލަތުގައި ނެތް ، އައްސަރި ބަހާ ސާބަސް ސޯލިބޭގެ އިބުރާހީމަށް....\nމެއި 27, 2021 22:40\nބަޖެޓުގައިހުރީ މިނިސްޓަރުންނާ ރައީސް ނަޝީދުގެ ހަމަލާގެ މައްސަަލަބަލަން ބޭރުން މީހުބް ގެނައުން ބޮޑެތި މުސާރަ ދީފަ ނުވި ތާކަށް މ7 ދަޑިވަޅުގައި އެތައް ސިޔާސީ ބޮޑެތި މަގާމު އަދި ކައުންސިލަތުންވެސް ކުރިތަށްވުރެ އިތުރުކުރީ


Kaivenyah Ahareh Nuvanees Libunee hiley Hajju Dhathureh - Vaguthu\nމިއަހަރު ސައުދީ ސަރުކާރުން ހައްޖުވުމުގެ ފުރުސަތު ދިން ހާހެއްހާ މީހުންގެ ތެރޭގައި ކައިވެންޏަށް އަހަރުވެސް ނުފުރޭ ދެމަފިރިއަކު ލައްވާލައިފިއެވެ.\nމިއަހަރު ހައްޖަށް މީހުން ހޮވާފައި ވަނީ އޮންލައިން ޕޯޓަލެއް މެދުވެރިކޮށްގެން ކަމުން، އެކުގައި ހައްޖަށް ދިއުމަށް އެދިފައިވާ ދެ މީހުންނަށް އެއްފަހަރާ މިފަދަ ފުރުސަތެއް ލިބުމަކީ ވަރަށް ނާދިރު ކަމެކެވެ. އެކަމަކު ސައުދީގައި ދިރިއުޅެމުން އަންނަ މުހައްމަދު އަދި ހިބާ ނަމަކަށް ކިޔާ ދެމަފިރިއަކަށް ވަނީ އެފުރުސަތު ލިބިފައެވެ.\nމުހައްމަދަކީ އައިޓީގެ މަސައްކަތް ކުރަމުން އަންނަ މީހެކެވެ.\nމުހައްމަދު ބުނި ގޮތުގައި ހައްޖަށް ދިއުމަށް ބޭނުންވާ މީހުންނަށް މި އަހަރު އެ ގައުމުގެ ސަރުކާރުން ފުރުސަތު ހުޅުވާލުމާއެކު އޭނާ ހައްޖަށް ދިއުމަށް އޮންލައިންކޮށް ރަޖިސްޓްރީ ކުރީ، އެއްވެސް ވަރަކަށް ދެވޭނެ ކަމުގެ އުންމީދެއް އޮވެގެން ނޫން ކަމަށެވެ.\nނަމަވެސް އޭނާ އަށް ހައްޖަށް ދިއުމުގެ ފުރުސަތު ލިބުމުން އެކަމާ ނުހަނު އުފާވާ ކަމަށް މުހައްމަދު ވަނީ ބުނެފައެވެ.\nމުހައްމަދާއި އެކު އޭނާގެ އަންހެނުން ހިބާއަށް މި ފުރުސަތު ލިބިފައި ވަނީވެސް ހަމަ ގުރުއަތުން ހޮވިގެންނެވެ. ހިބާ ބުނެފައިވާ ގޮތުގައި މިފަދަ ފުރުސަތެއް ކައިވެނީގެ ފުރަތަމަ އަހަރު ލިބުމަކީ މުޅި ހަޔާތުގައި ވެސް އެންމެ ބޭނުންވާ ހަދިޔާ ލިބުން ފަދަ ކަމެކެވެ.\nހިބާ ބުނި ގޮތުގައި ހައްޖަށް ދިއުމަށް އޭނާ ރަޖިސްޓްރީ ކުރިކަން އެންމެ ފުރަތަމަ އާއިލާއަށް ނުވެސް އަންގައެވެ. ނަމަވެސް އެފުރުސަތު ލިބުމުން އެ އުފާވެރި ހަބަރު އާއިލާއަށްވެސް ދީފައިވާކަމަށް ހިބާ ބުންޏެވެ.\nމިއަހަރުގެ ހައްޖުވެރިން ހޮވުމުގައި ބަލާފައި ވަނީ މީގެ ކުރިން ހައްޖުގެ އަޅުކަން އަދާކޮށްފައި ނުވާ މީހުންނަށް އިސްކަން ދިނުމަށެވެ. ސައުދީ އިން އެތައް ބަޔަކު އޮންލައިން ޕޯޓަލުގައި ރަޖިސްޓްރީ ވެފައިވާއިރު ހައްޖަށް ދިއުމުގެ ފުރުސަތު ދީފައި ވަނީ މަދު ބަޔަކަށެވެ.\nސައުދީގެ ކުރީގެ ޖާސޫސަކު މަރާލަން ވަލީއަހްދު މުހައްމަދު މަސައްކަތް ކުރިކަމަށް ތުހުމަތުކޮށްފި\nމައްކާ އާއި މަދީނާ ގުޅުވައިދޭ ރެއިލްވޭ ސްޓޭޝަނުގައި އަލިފާނުގެ ހާދިސާއެއް\nހައްޖުގެ އަޅުކަމުގައި ސައުދީން ދުނިޔެއަށް ދެއްކީ ލާމަސީލް މިސާލެއް - ޑަބްލިއުއެޗްއޯ\nއޮގަސްޓް 1, 2020 16:55\nއޮގަސްޓް 2, 2020 09:16\nތީ ރާއްޖޭގައި ހިނގިކަމެއްނަމަ ބުނާނީ ނުފޫޒުގެ ބޭނުންކޮށްގެންނޭ ދެމަފިރިން ހޮވުނީ.\nއޮގަސްޓް 3, 2020 00:59